ΠΡΑΚΤΙΚΑ ΒΟΥΛΗΣ

K΄ ΠΕΡΙΟΔΟΣ(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΙΖ΄

Πέμπτη, 15 Μαΐου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ Γ. Παπανδρέου, Θ. Θεοχάρη, Σ. Τσιρώνη και Ε. Αποστολάκη, σελ.   
3. Ανακοινώνεται ότι τη συνεδρίαση παρακολουθούν τριάντα ένα μέλη από την αντιπροσωπεία του Δικτύου Νεολαίας Δυτικών Βαλκανίων, μαθήτριες και μαθητές και συνοδός εκπαιδευτικός από το 2ο Δημοτικό Σχολείο Αλίμου, από το Λύκειο της Ελληνογαλλικής Σχολής Αγίας Παρασκευής, από το 2ο Πειραματικό Δημοτικό Σχολείο Ιεράπετρας και από το 17ο Δημοτικό Σχολείο Χανίων., σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
 Ανακοίνωση του δελτίου επικαίρων ερωτήσεων της Παρασκευής 16 Μαΐου 2025., σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας στον τομέα των Θαλασσίων Μεταφορών», σελ.   
2. Κατάθεση πρότασης νόμου: Οι ανεξάρτητοι Βουλευτές κ.κ. Γεώργιος Μανούσος, Κωνσταντίνος Φλώρος, Ιωάννης Δημητροκάλλης και Διονύσιος Βαλτογιάννης κατέθεσαν σήμερα, 15-5-2025, πρόταση νόμου: «Προστασία δικαιωμάτων δόμησης και διατήρηση οικοδομησιμότητας εντός περιοχών πρώην αναγνωρισμένων οικισμών», σελ.   
3. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΩΡΓΑΝΤΑΣ Γ. , σελ.

ΜΠΟΥΡΑΣ Α. , σελ.  
   
ΟΜΙΛΗΤΕΣ

Α. Επί διαδικαστικού θέματος:

ΒΙΛΙΑΡΔΟΣ Β. , σελ.   
 ΓΕΩΡΓΑΝΤΑΣ Γ. , σελ.   
 ΚΑΖΑΜΙΑΣ Α. , σελ.   
 ΚΕΦΑΛΑ Γ. , σελ.   
 ΜΗΤΑΡΑΚΗΣ Π. , σελ.   
 ΜΠΟΥΡΑΣ Α. , σελ.   
 ΠΑΠΠΑΣ Ν. , σελ.   
  
Β. Επί του σχεδίου νόμου του Υπουργείου Ναυτιλίας και Νησιωτικής Πολιτικής:  
  
  
 ΓΙΟΓΙΑΚΑΣ Β. , σελ.   
 ΔΕΛΒΕΡΟΥΔΗΣ Κ. , σελ.   
 ΔΕΛΗΣ Ι. , σελ.   
 ΖΑΜΠΑΡΑΣ Μ. , σελ.   
 ΚΑΖΑΜΙΑΣ Α. , σελ.   
 ΚΕΦΑΛΑ Γ. , σελ.   
 ΚΙΚΙΛΙΑΣ Β. , σελ.   
 ΚΟΝΤΗΣ Ι. , σελ.   
 ΜΙΧΑΗΛΙΔΗΣ Σ. , σελ.   
 ΜΠΟΥΜΠΑΣ Κ. , σελ.   
 ΠΕΡΚΑ Θ. , σελ.   
  
Γ. Επί του σχεδίου νόμου του Υπουργείου Υποδομών και Μεταφορών:  
  
 ΑΘΑΝΑΣΙΟΥ Μ. , σελ.   
 ΑΧΤΣΙΟΓΛΟΥ Ε. , σελ.   
 ΔΕΛΒΕΡΟΥΔΗΣ Κ. , σελ.   
 ΔΕΛΗΣ Ι. , σελ.   
 ΚΑΛΟΓΕΡΟΠΟΥΛΟΣ Δ. , σελ.   
 ΚΕΦΑΛΑ Γ. , σελ.   
 ΚΟΝΤΗΣ Ι. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΗΤΑΡΑΚΗΣ Π. , σελ.   
 ΜΙΧΑΗΛΙΔΗΣ Σ. , σελ.   
 ΠΑΠΠΑΣ Ν. , σελ.   
 ΠΕΡΚΑ Θ. , σελ.   
 ΣΤΙΓΚΑΣ Β. , σελ.   
 ΤΑΧΙΑΟΣ Ν. , σελ.   
 ΧΗΤΑΣ Κ. , σελ.   
 ΧΡΗΣΤΙΔΗΣ Π. , σελ.   
  
Δ. ΠΑΡΕΜΒΑΣΕΙΣ:  
  
 ΜΑΜΟΥΛΑΚΗΣ Χ. , σελ.   
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡIΖ΄

Πέμπτη 15 Μαΐου 2025

Αθήνα, σήμερα στις 15 Μαΐου 2025, ημέρα Πέμπτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, καλημέρα.

Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 14-5-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΙΣΤ΄ συνεδριάσεώς του, της Τετάρτης 14 Μαΐου 2025, σε ό,τι αφορά την ψήφιση στο σύνολο του σχεδίου νόμου: «Παρεμβάσεις στο νομοθετικό πλαίσιο της Εθνικής Σχολής Δικαστικών Λειτουργών, στον Κώδικα Οργανισμού Δικαστηρίων και Κατάστασης Δικαστικών Λειτουργών και στον Κώδικα Συμβολαιογράφων και λοιπές διατάξεις»)

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας στον τομέα των Θαλασσίων Μεταφορών».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας για πέντε λεπτά, καθώς και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συμφώνησε.

Τον λόγο έχει για πέντε λεπτά ο ειδικός αγορητής από τους Σπαρτιάτες κ. Ιωάννης Κόντης.

Ορίστε, κύριε συνάδελφε.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε αυτήν τη σύμβαση για την συνεργασία στις θαλάσσιες μεταφορές μεταξύ Ελλάδος και Σαουδικής Αραβίας θεωρητικά και εξ απαλών ονύχων είναι μία σύμβαση που θα βοηθούσε την ανάπτυξη των ελληνικών μεταφορών λόγω και της πλειονότητας που έχουμε σε πλοία, διότι ο ελληνόκτητος στόλος είναι πάνω από έξι χιλιάδες πλοία, αντίθετα οι Σαουδάραβες έχουν πολύ λίγα.

Υπάρχουν, όμως, κάποια θέματα εδώ για όσους γνωρίζουν τη χώρα και τον τρόπο με τον οποίον συμπεριφέρονται. Εγώ θα πιάσω τον ανθρώπινο παράγοντα, των ανθρώπων οι οποίοι επανδρώνουν τα πλοία, αλλά και των εταιρειών, οι οποίες πηγαίνουν εκεί, ως πρώην πλοίαρχος, μιας κι έχω εμπειρία με τη Σαουδική Αραβία, γιατί πήγαινα με πλοία της γραμμής εκεί, από Ιαπωνία στην Τζέντα.

Θέλω να πω ότι είναι μια χώρα, η οποία δεν έχει αλλάξει σε τίποτα τη συμπεριφορά της όλα αυτά τα χρόνια στον τρόπο με τον οποίο αντιμετωπίζει την προσέγγιση των πλοίων. Δηλαδή, έχει τελείως διαφορετικές συμπεριφορές και δεν ακολουθεί τους διεθνείς κανόνες, τους διεθνείς κανονισμούς, δεν υπάρχει ούτε IMO -υπάρχει μόνο στα χαρτιά-, ούτε BMI ή το οτιδήποτε χρειαστείς. Αυτά δεν έχω δει να τονίζονται στη σύμβαση.

Για παράδειγμα, πας με ένα βαπόρι να φορτώσεις και μπορεί να σου βγάλουν off το καράβι, επειδή βρήκαν μια σκόνη στο αμπάρι κάτω ή μπορεί να πουν ότι έχει πέσει υγρασία στο φορτίο. Έχουν συμβεί πάρα πολλά τέτοια θέματα με μεγάλα claims, με ασφαλιστικές εταιρείες και οργανισμούς και πολλοί Έλληνες εφοπλιστές αποφεύγουν ή απέφευγαν να προσεγγίζουν τα λιμάνια αυτά.

Επίσης, στο θέμα των πληρωμάτων, κάνουν κατά καιρούς τελείως απρογραμμάτιστα εφόδους στο πλοίο για να ψάξουν να δουν μήπως υπάρχει ένα μπουκάλι ουίσκι έξω το οποίο δεν έχει κλειδωθεί στο transit, διότι υπάρχει αυστηρότατος κανονισμός ότι κλειδώνεις το transit, τα οινοπνευματώδη των ναυτικών. Εμείς είχαμε περίπτωση ναυτικού που τον είχαν φυλακίσει, φύγαμε για Ιαπωνία, γυρίσαμε τον πήραμε μετά από σαράντα μέρες και τον χτυπούσαν με βουρδουλιές, μία βουρδουλιά την ημέρα και όταν φύγαμε έβγαζε ξεραμένο αίμα από τα μάτια και τα αυτιά. Είναι καθαρές περιπτώσεις και πραγματικές.

Θέλω να πω ότι αυτά όλα δεν έχουν αλλάξει και όταν λέμε ότι πρέπει να υπάρχει αντιμετώπιση των πληρωμάτων και των πλοίων σύμφωνα με τους κανονισμούς της Σαουδικής Αραβίας, εμένα αυτό με βάζει σε σκέψεις γιατί, δυστυχώς, οι κανόνες τους εκεί είναι κανόνες ενός φεουδαρχικού καθεστώτος, το οποίο έχει αυταρχικά και θεοκρατικά κριτήρια σε μέγιστο βαθμό. Ας μην ξεχνάμε ότι είναι ένα σουνιτικό καθεστώς φανατικού ισλαμισμού και πρέπει να προασπίσουμε εμείς τα δικά μας πλοία. Δεν πρέπει να ξεχνάμε ότι το κάθε πλοίο, ανάλογα με τη σημαία που φέρει, είναι και αυτή η χώρα. Κάθε πλοίο είναι και ένα ξένο έδαφος και οφείλουν να το σεβαστούν.

Θα έπρεπε να τονίζονται αυτά στις συμβάσεις και όχι να δεχόμαστε με καλή τη πίστη ότι θα σεβαστούν ό,τι πρέπει να σεβαστούν. Εγώ θεωρώ ότι είναι δύσκολο να συμβεί αυτό.

Έχω και άλλα παραδείγματα να αναφέρω, διότι διατηρώ και ένα γραφείο στη Βραζιλία ναυτιλιακό και πηγαίνουν πλοία εκεί. Κατά καιρούς πηγαίναμε ζάχαρη ή κοτόπουλα, αλλά σταμάτησαν οι Βραζιλιάνοι να εξάγουν κοτόπουλα εκεί γιατί είχαν αυτά τα θέματα, όταν πήγαιναν πλοία ψυγεία.

Δεν ξέρω σε τι άλλο μπορεί να ωφελήσει αυτή η συμφωνία, γιατί οι μόνοι που μπορούν να πληγούν από αυτό είναι τα πλοία τα δικά μας που πηγαίνουν εκεί. Λεπτομέρειες επ’ αυτών δεν είδα και ούτε φυσικά θα τις τονίσει κανείς, γιατί στο πλαίσιο της ευγένειας και της εμπορικής συναλλαγής δυο κρατών, είμαι σίγουρος ότι και να τα ξέρετε δεν θα μπορούσατε να τα βάλετε αυτά σε μια συμφωνία. Αλλά νομίζω ότι είναι καλό να τα τονίζει κάποιος, γιατί η πραγματικότητα είναι αυτή.

Εμείς θα δηλώσουμε ΠΑΡΩΝ στη συμφωνία αυτή, παρ’ ότι θα ήθελα ακόμα και να την καταψηφίσουμε.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στον χρόνο.

Τον λόγο τώρα έχει ο ειδικός αγορητής από την Πλεύση Ελευθερίας κ. Αλέξανδρος Καζαμίας.

Ορίστε, κύριε συνάδελφε, έχετε τον λόγο για πέντε λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, η διεθνής σύμβαση που έχουμε μπροστά μας προς κύρωση σήμερα είναι μια διμερής συμφωνία που αποτελείται από 18 άρθρα, ανάμεσα στην Ελλάδα και την Σαουδική Αραβία -άλλη μία ανάμεσα στη χώρα μας και τη Σαουδική Αραβία-, αυτήν τη φορά στον τομέα των θαλάσσιων μεταφορών.

Η σύμβαση αυτή υπεγράφη στο Λονδίνο τον Δεκέμβριο του 2021, δηλαδή έρχεται προς κύρωση στη Βουλή με καθυστέρηση τριάμισι ετών. Είναι άλλη μία περίπτωση καθυστέρησης τόσων ετών, μια πρακτική στην οποία μας έχει συνηθίσει –φοβάμαι- η Κυβέρνηση, όσον αφορά τις κυρώσεις διεθνών συμβάσεων. Δεν αποτελεί έκπληξη, αλλά εμείς δεν θα πάψουμε να υπογραμμίζουμε το γεγονός ότι η νομοθέτηση με τον τρόπο αυτό δεν είναι θεμιτή.

Ρωτήσαμε στη διάρκεια της συνεδρίασης της επιτροπής κατά πόσο η σύμβαση αυτή έχει αρχίσει να εφαρμόζεται, παρά το γεγονός ότι δεν έχει κυρωθεί από τη Βουλή. Η απάντηση που λάβαμε από τον Υφυπουργό είναι ότι αυτό δεν έχει συμβεί. Όμως, τον ρωτήσαμε, διότι έχουμε λόγο. Πριν από δέκα μήνες, τον Ιούλιο του 2024, η Βουλή κύρωσε άλλες δύο συμβάσεις στρατιωτικής συνεργασίας με τη Σαουδική Αραβία και αυτές είχαν έρθει πάλι με καθυστέρηση τριών ετών. Στην περίπτωση εκείνη, όμως, οι συμβάσεις αυτές ήδη υλοποιούνταν, ενώ δεν είχαν κυρωθεί από τη Βουλή. Είχαμε στείλει και δύναμη στη Σαουδική Αραβία. Είχαμε στείλει και όπλα στη Σαουδική Αραβία. Γνωρίζαμε ότι βρίσκονται εκεί. Είχαμε μάλιστα και τους προϋπολογισμούς, αλλά δεν είχε κυρωθεί τίποτα από την Βουλή.

Σε κάθε περίπτωση, πρέπει να δούμε την σύμβαση αυτή στο πλαίσιο των διμερών σχέσεων της χώρας με τη Σαουδική Αραβία, τις οποίες εγκαινίασε με αναβαθμισμένο τρόπο, αν θέλετε, η κυβέρνηση ΣΥΡΙΖΑ-ΑΝΕΛ και συνέχισε η Κυβέρνηση Μητσοτάκη.

Η σύμβαση στο προοίμιό της κάνει λόγο, πράγματι, για δεσμούς φιλίας μεταξύ ημών και της Σαουδικής Αραβίας, κάτι το οποίο βεβαίως ξενίζει, διότι όποτε θέτουμε το ζήτημα του πώς είναι δυνατόν η χώρα μας να έχει δεσμούς φιλίας με ένα καθεστώς που παραβιάζει κατάφωρα τα ανθρώπινα δικαιώματα, όπως η Σαουδική Αραβία και το οποίο παίζει έναν πολύ «βρώμικο» ρόλο στην περιοχή της Μέσης Ανατολής, ιδίως μέσα από την παρέμβασή της για χρόνια τώρα στον εμφύλιο πόλεμο της Υεμένης, (η οποία παρέμβαση έχει κατατάξει τη Σαουδική Αραβία σε μια μαύρη λίστα από τον ΟΗΕ, διότι κατηγορείται ότι σκοτώνει δεκάδες χιλιάδες παιδιά στον εμφύλιο πόλεμο της Υεμένης), η απάντηση που παίρνουμε είναι ότι είναι γεωπολιτική απόφαση και ότι πρόκειται για συμμαχία.

Δεν πρόκειται μόνο για συμμαχία, δυστυχώς. Πρόκειται για φιλία. Και εδώ, το προοίμιο της σύμβασης κάνει λόγο για την «περαιτέρω ενίσχυση των δεσμών φιλίας» μεταξύ τους.

Αυτή η «φιλία» βεβαίως προβληματίζει ιδιαιτέρως την Πλεύση Ελευθερίας και είναι κάτι το οποίο θέλουμε να υπογραμμίσουμε ως μία προβληματική διμερή σχέση, που στην πραγματικότητα δεν εξυπηρετεί τα ελληνικά εθνικά συμφέροντα, αλλά γίνεται, κατά την άποψή μας, διότι υιοθετείται τα τελευταία χρόνια μία εντόνως εξαρτημένη εξωτερική πολιτική από τις κυβερνήσεις που κυβέρνησαν τον τόπο από τα μνημόνια τουλάχιστον και μετά.

Στο πλαίσιο αυτό, η εξωτερική πολιτική μας στη Μέση Ανατολή καταλήγει να είναι μια σειρά από διμερείς συμμαχίες με τους στρατηγικούς συμμάχους των Ηνωμένων Πολιτειών, στο πλαίσιο αυτής της πολιτικής εξάρτησης στις Ηνωμένες Πολιτείες.

Η σύμβαση η ίδια δεν προσφέρει ιδιαίτερα πλεονεκτήματα. Επίσης, είναι ενδιαφέρον το γεγονός ότι στην αιτιολογική έκθεση -αυτό βεβαίως γίνεται από αμέλεια, αλλά πιστεύουμε ότι είναι ενδεικτικό- στον πίνακα που αφορά το κόστος της αξιολογούμενης ρύθμισης δεν υπάρχει καμία ένδειξη ότι υπάρχει κόστος. Εμείς θεωρούμε ότι υπάρχει κόστος.

Βεβαίως, πρέπει εδώ να παρατηρήσουμε ότι η Κυβέρνηση γενικώς στις συμβάσεις της και στα νομοσχέδιά της έχει πάψει πλέον στις αιτιολογικές εκθέσεις να καταγράφει οποιοδήποτε κόστος έχουν αυτά τα νομοσχέδια κι αυτές οι συμβάσεις. Προσποιείται δηλαδή ότι τα πάντα έχουν μόνο οφέλη. Και, βεβαίως δεν υπάρχει ούτε οικονομικό κόστος στην αιτιολογική έκθεση, παρά το γεγονός ότι η ειδική έκθεση του Υπουργείου κάνει λόγο για -διαβάζω από μέσα- «ενδεχόμενη απώλεια εσόδων» -έχει μια σειρά-, καθώς και «ενδεχόμενες δαπάνες».

Πώς είναι δυνατόν να έχουμε και δαπάνες και απώλεια εσόδων, αλλά να μην καταγράφεται τίποτα ως κόστος της αξιολογούμενης ρύθμισης στην αιτιολογική έκθεση, μόνο η Κυβέρνηση Μητσοτάκη το ξέρει!

Αυτό βεβαίως είναι μανιέρα, δυστυχώς. Γίνεται για να δώσει την ψευδή αίσθηση ότι όλα είναι καλώς καμωμένα, ενώ δεν είναι. Το περιεχόμενο της ίδιας της σύμβασης προσθέτει πολύ λίγα στο ήδη υφιστάμενο πλαίσιο εμπορικών και θαλασσίων συναλλαγών και σχέσεων μεταξύ εμάς και της Σαουδικής Αραβίας.

Στα άρθρα 12 και 13 -αυτό είναι ένα σοβαρό θέμα, που σχετίζεται με τη φύση του καθεστώτος της Σαουδικής Αραβίας, για το οποίο έχουμε διαμαρτυρηθεί επανειλημμένως λόγω των παραβιάσεων των ανθρωπίνων δικαιωμάτων- γίνεται λόγος για το γεγονός ότι οι εργαζόμενοι στα ελληνικά καράβια που αγκυροβολούν στα λιμάνια της Σαουδικής Αραβίας πρέπει να τηρούν τους νόμους. Στην παράγραφο 2 του άρθρου 12 και την παράγραφο 3 του άρθρου 12 λέει «να τηρούν τους νόμους». Στο άρθρο 13 λέει πάλι «να τηρούν τους νόμους».

Εδώ έχουμε ένα νομικό καθεστώς το οποίο στηρίζεται σε μία πολύ στενή και άκρως αυταρχική εφαρμογή του ισλαμικού νόμου της Σαρία. Το μαστίγωμα, για παράδειγμα, προβλέπεται ως ποινή ακόμη και σε περίπτωση ναυτικών οι οποίοι πίνουν οινοπνευματώδη ποτά. Έχουμε περιπτώσεις όπου οι διεθνείς οργανώσεις καταγγέλλουν θανατώσεις με αποκεφαλισμό στη Σαουδική Αραβία επειδή άτομα χρησιμοποιούν τα μέσα κοινωνικής δικτύωσης για να εκφράσουν διαμαρτυρίες και κριτικές ενάντια στο καθεστώς.

Αυτά τα πράγματα δεν συνάδουν με τις δικές μας αξίες και με το δικό μας δίκαιο και η σύμβαση δεν περιέχει τίποτα που να προστατεύει τους Έλληνες εργαζόμενους στα καράβια αυτά από το απάνθρωπο νομικό καθεστώς που ισχύει στη Σαουδική Αραβία.

Επίσης, δεν προβλέπει τίποτα όσον αφορά την προειδοποίησή τους ότι αν βρεθούν σε ένα καράβι που αγκυροβολεί εκεί θα υπόκεινται, με βάση τη σύμβαση αυτή που υπογράφει ενθουσιωδώς η Κυβέρνηση Μητσοτάκη, σε ένα βάρβαρο νομικό καθεστώς όσο διάστημα βρίσκονται εκεί.

Αυτά είναι ζητήματα τα οποία θα πρέπει να τονίζονται. Θα έπρεπε η σύμβαση να έχει νομικές ρήτρες οι οποίες να προστατεύουν τους εργαζόμενους και τους Έλληνες εργαζόμενους συγκεκριμένα.

Αυτά δεν υπάρχουν, γιατί η Κυβέρνηση δυστυχώς δεν ενδιαφέρεται για τους εργαζόμενους. Το μόνο που την ενδιαφέρει, όπως φάνηκε και από τις δηλώσεις που είχαν γίνει πριν από τριάμισι χρόνια όταν υπεγράφη η σύμβαση, είναι η ενδεχόμενη αύξηση κάποιων εσόδων μέσα από τη σύσφιξη των εμπορικών και των ναυτιλιακών σχέσεων με τη Σαουδική Αραβία.

Στη βάση αυτή, η Πλεύση Ελευθερίας εκφράζει πολύ σοβαρές επιφυλάξεις για τη σύμβαση αυτή, καθώς και για όλη τη σειρά των συμβάσεων που έχουμε κυρώσει τους τελευταίους μήνες με τη Σαουδική Αραβία.

Φοβόμαστε ότι θα έρθουν και άλλες, διότι οι επισκέψεις των μελών της Κυβέρνησης Μητσοτάκη στη Σαουδική Αραβία συνεχίζουν να εντείνονται και κάθε φορά που πάνε εκεί υπογράφουν και μια καινούργια σύμβαση, υποτίθεται στο όνομα κάποιου εθνικού συμφέροντος, το οποίο εμείς δεν βλέπουμε καθόλου. Και θεωρούμε ότι αυτή η στενή στρατηγική συμμαχία με τη Σαουδική Αραβία βλάπτει τα εθνικά μας συμφέροντα.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νίκη ο ειδικός αγορητής κ. Δελβερούδης.

**ΚΟΜΝΗΝΟΣ ΔΕΛΒΕΡΟΥΔΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όπως τονίσαμε και στην προηγούμενη κύρωση συμφωνίας με το Βασίλειο της Σαουδικής Αραβίας, είναι ευπρόσδεκτες οι διμερείς εμπορικές συμφωνίες με άλλες χώρες, διότι συσφίγγουν τις διεθνείς σχέσεις σε μια περίοδο που γενικά ο πλανήτης μυρίζει μπαρούτι με πολέμους ένθεν κακείθεν.

Η κύρωση της συμφωνίας αυτής έρχεται στον απόηχο της μεγάλης συμφωνίας της Σαουδικής Αραβίας με τις ΗΠΑ του Ντόναλντ Τραμπ, μια συμφωνία η οποία, κατά την ανακοίνωση του Λευκού Οίκου, ενισχύει την ενεργειακή ασφάλεια, την αμυντική βιομηχανία και την ηγετική θέση των ΗΠΑ στον τομέα της τεχνολογίας.

Η Ελλάδα προβαίνει σε άλλη μια συμφωνία με τη Σαουδική Αραβία σε σύντομο χρονικό διάστημα. Μπορούμε εμείς να ισχυριστούμε όσα ισχυρίζονται οι Ηνωμένες Πολιτείες, δηλαδή ότι ενισχυόμαστε σημαντικά στον τομέα της ναυτιλίας εν προκειμένω; Ή απλά είμαστε ο «φτωχός συγγενής» που πραγματοποιεί διμερείς συμφωνίες χωρίς ουσιαστικό αντίκρισμα;

Βεβαίως, η Ελλάδα στον τομέα της ναυτιλίας είναι μια παγκόσμια δύναμη, που θα μπορούσαμε να πούμε ότι έχει διεθνές εκτόπισμα. Όμως, μοιραία ακολουθεί ένα ερώτημα. Πόσοι Έλληνες εφοπλιστές έχουν στα πλοία τους ελληνικές σημαίες και τι κίνητρα δίνει η ελληνική πολιτεία στους εφοπλιστές μας να βάλουν ελληνικές σημαίες; Αυτό είναι ένα ζήτημα που πονάει την ελληνική ναυτιλία και συνεπώς και την ελληνική οικονομία.

Όσο και αν ακούγεται τετριμμένο, είναι πολύ σημαντικό και θα πρέπει το Υπουργείο Ναυτιλίας να επαγρυπνεί για να βάλουν οι Έλληνες εφοπλιστές ελληνικές σημαίες στα πλοία τους, διότι έτσι θα δοθεί σημαντική ανάσα στην ελληνική οικονομία. Και δεν είναι αυτό μια παρανυχίδα ή κάτι ασήμαντο, νομίζω. Μιλάμε τόσα χρόνια για τον τουρισμό ως βαριά βιομηχανία της χώρας, αλλά δεν κάνουμε σχεδόν τίποτα για τον κοιμώμενο γίγαντα που λέγεται «εμπορική ναυτιλία».

Όσον αφορά την προς κύρωση σύμβαση δεν βλέπουμε να προστίθεται κάτι ιδιαιτέρως σημαντικό στις ήδη υφιστάμενες εμπορικές σχέσεις μεταξύ των δύο κρατών, οι οποίες ήδη διέπονται από διεθνείς συμβάσεις στις οποίες αναφέρεται η διμερής σύμβαση.

Δεν υπάρχει καμία πρόβλεψη προστασίας των δικαιωμάτων των εργαζομένων αμφοτέρων των κρατών. Αντιθέτως, στο άρθρο 12 της συμφωνίας προβλέπεται το δικαίωμα άρνησης εισόδου και παραμονής σε ναυτικούς που δεν πληρούν τις προϋποθέσεις που προβλέπονται στη νομοθεσία των δύο κρατών. Δηλαδή, η Σαουδική Αραβία, ένα κράτος που δεν φημίζεται για τον σεβασμό της στα θεμελιώδη ανθρώπινα δικαιώματα, όπως είπαν και οι δύο προηγούμενοι προλαλήσαντες, θα έχει το δικαίωμα να απαγορεύει την είσοδο και παραμονή Ελλήνων ναυτικών κατά τα δικά της κριτήρια, τα οποία δεν είναι και πάντοτε λογικά και δημοκρατικά. Υποτίθεται, όμως, ότι οι διμερείς συμφωνίες γίνονται για να αποτρέψουν τέτοιες καταστάσεις και όχι για να δίνουν πάτημα σε αποκλεισμούς.

Πολύ περισσότερο μας προβληματίζει το άρθρο 13 της συμφωνίας αυτής, όπου αντί να προστατεύονται οι Έλληνες ναυτικοί από την αυστηρή και πολλές φορές απάνθρωπη νομοθεσία της Σαουδικής Αραβίας, παραδίδονται στο σύστημα δικαιοσύνης της αντισυμβαλλόμενης χώρας σε περίπτωση τέλεσης αδικήματος κατά την έννομη τάξη της Σαουδικής Αραβίας. Και δεν είναι απίθανο να βρεθούν αντιμέτωποι με μαστιγώματα, με φυλακίσεις, ακρωτηριασμούς, ακόμα και τη θανατική ποινή.

Επαναλαμβάνω. Μια διμερής συμφωνία γίνεται για να αποφευχθούν αυτές οι καταστάσεις και όχι να είναι κατοχυρωμένες.

Επιπροσθέτως, στη συμφωνία δεν υπάρχει καμία πρόβλεψη για περιβαλλοντικούς όρους. Μια Κυβέρνηση που συνεχώς ομιλεί για πράσινη ανάπτυξη, πράσινη ναυτιλία και οικολογία θα έπρεπε να είχε βάλει στο τραπέζι και τα θέματα προστασίας του περιβάλλοντος, ιδιαίτερα στη ναυτιλία, η οποία ευθύνεται για σημαντικό ποσοστό της θαλάσσιας ρύπανσης.

Βέβαια, το αντισυμβαλλόμενο κράτος γενικότερα δεν λαμβάνει μέτρα για την προστασία του περιβάλλοντος και δεν εννοούμε την οικολογική φρενίτιδα που υπάρχει στη δύση με τον μπαμπούλα της κλιματικής αλλαγής, αλλά τους στοιχειώδεις κανόνες της προστασίας του περιβάλλοντος.

Είναι εύκολο να κατηγορείτε τους Έλληνες πολίτες για έλλειψη οικολογικής συνείδησης και για την ατομική τους ευθύνη, αλλά δεν είπατε τίποτα, ούτε μια κουβέντα στις συζητήσεις μ’ ένα κράτος που συστηματικά ρυπαίνει το περιβάλλον και δεν δείχνει και καμία διάθεση να συμμορφωθεί με τους κανόνες προστασίας του περιβάλλοντος.

Όμως, σε μια διμερή σχέση οφείλουμε να θέτουμε τα σημαντικά θέματα και όχι απλώς να συμφωνούμε και να παριστάνουμε ότι δεν υπάρχει κανένα πρόβλημα. Σεβόμαστε τη Σαουδική Αραβία, αλλά όταν καθόμαστε σε κοινό τραπέζι, πρέπει να θέτουμε τις αρχές, τα ζητήματα δικαιωμάτων και περιβάλλοντος, για να έχει κάποια αξία η οποιαδήποτε αυτή διμερής και διεθνής επαφή.

Εν κατακλείδι, η Νίκη ψηφίζει ΟΧΙ στην υπό κύρωση συμφωνία με τη Σαουδική Αραβία, γιατί κρίνει ότι για τους ανωτέρω λόγους που προανέφερα δεν είναι προς το συμφέρον της Ελλάδας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει η ειδική αγορήτρια από τη Νέα Αριστερά κ. Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί συνάδελφοι, αγαπητές συναδέλφισσες, η Κυβέρνηση φέρνει σήμερα προς κύρωση μια διακρατική συμφωνία που υπεγράφη τον Δεκέμβριο του ‘21 και αποσκοπεί στη συνεργασία για την ανάπτυξη των ναυτιλιακών σχέσεων στον τομέα των θαλάσσιων μεταφορών και στην προώθηση και διευκόλυνση της εμπορικής ναυτιλιακής κίνησης με τη Σαουδική Αραβία.

Η επιλογή της Κυβέρνησης να φέρει αυτήν τη συμφωνία χωρίς καμία σοβαρή διαβούλευση, χωρίς ενημέρωση, χωρίς ουσιαστική επεξεργασία στη Βουλή, είναι από μόνη της προβληματική. Η Νέα Αριστερά την καταψηφίζει όχι από εμμονή σε μια γενική απόρριψη των διεθνών συμφωνιών, αλλά γιατί θεωρούμε ότι οι συμφωνίες αυτές δεν κρίνονται μόνο από τις τεχνικές τους διατυπώσεις ή τα εμπορικά τους αποτελέσματα, αλλά κρίνονται από τις πολιτικές προϋποθέσεις, από τους αξιακούς τους συμβολισμούς, από τις επιπτώσεις που έχουν στην κοινωνία, στο περιβάλλον και στη δημοκρατία. Δεν μπορούμε να δεχτούμε ότι η Ελλάδα του εικοστού πρώτου αιώνα επιλέγει να εμβαθύνει τις σχέσεις της με ένα καθεστώς που καταγράφεται διεθνώς ως αυταρχικό και κατασταλτικό, ένα καθεστώς που φυλακίζει και εκτελεί αντιφρονούντες, που εφαρμόζει θεσμική καταπίεση κατά των γυναικών, που πρωταγωνιστεί σε πολέμους με τρομακτικό ανθρωπιστικό κόστος, όπως στην Υεμένη. Μιλάμε για τη Σαουδική Αραβία, όχι για μια απλή εμπορική δύναμη, αλλά για μια διεθνώς αμφιλεγόμενη χώρα, η οποία σύμφωνα με όλες τις σχετικές εκθέσεις δεν τηρεί στοιχειώδεις κανόνες κράτους δικαίου.

Η συμφωνία που φέρνει η Κυβέρνηση προβλέπει διευκολύνσεις στη ναυσιπλοΐα, συνεργασία στον εμπορικό στόλο, ανταλλαγή τεχνογνωσίας. Πρόκειται για μια συμφωνία εμπορικής συνεργασίας με την επιδίωξη για περαιτέρω εμβάθυνση των διμερών σχέσεων, αλλά πίσω από αυτές τις γενικότητες δεν υπάρχει καμία θεσμική πρόνοια για κρίσιμα ζητήματα, όπως είναι για παράδειγμα τα εργασιακά δικαιώματα των ναυτεργατών. Ούτε λέξη για την προστασία τους, όταν εργάζονται υπό νομικά καθεστώτα ασύμβατα με το Ευρωπαϊκό Δίκαιο. Ούτε μηχανισμός λογοδοσίας ούτε πρόβλεψη για τις συνθήκες στις εγκαταστάσεις συντήρησης και επισκευής πλοίων. Ούτε καν η ελάχιστη αναφορά σε περιβαλλοντικά θέματα.

Το ερώτημα προκύπτει αβίαστα: Για ποιον γίνεται αυτή η συμφωνία; Ποιοι ωφελούνται; Οι ναυτικοί, οι εργαζόμενοι στη ναυπηγοεπισκευή, το περιβάλλον ή μήπως μιλάμε απλώς για ένα ακόμη δώρο στους εφοπλιστές που διατηρούν τα φορολογικά τους προνόμια ανέγγιχτα, εργοδοτούν με μισθούς πείνας και απαιτούν διακρατικές συμφωνίες κομμένες και ραμμένες στα μέτρα τους;

Ας μην κρυβόμαστε. Η Κυβέρνηση εξυπηρετεί μεθοδικά και συστηματικά συγκεκριμένα συμφέροντα και το κάνει χωρίς καμία στρατηγική, χωρίς όραμα, χωρίς να θέτει όρους ή κόκκινες γραμμές. Γιατί δεν ζήτησε από την αραβική πλευρά εγγυήσεις για την προστασία των ελληνικών πληρωμάτων από τις αυστηρές διατάξεις του ισλαμικού νόμου; Γιατί δεν απαίτησε την ενσωμάτωση κανόνων για την μείωση των ρύπων στα πλοία; Γιατί απουσιάζουν ρυθμίσεις για τη διασφάλιση της απασχόλησης Ελλήνων ναυτικών στα πλοία που επωφελούνται από τη συμφωνία;

Η εικόνα που προκύπτει είναι σαφής. Η εξωτερική πολιτική της χώρας έχει μετατραπεί ούτως ή άλλως σε αλληλουχία συμφωνιών χωρίς διαφάνεια, χωρίς προετοιμασία, χωρίς αρχές, με συμμάχους που δεν επιλέγονται βάσει αξιών, αλλά βάσει της πρόσβασης σε παγκόσμια οικονομικά δίκτυα. Η αντεργατική πολιτική της Κυβέρνησης και στον τομέα των θαλάσσιων μεταφορών έχει ως αποτέλεσμα ότι η συντριπτική πλειονότητα των ναυτεργατών εργάζεται υπό καθεστώς εξευτελιστικών αμοιβών, χωρίς κατοχυρωμένα κοινωνικοασφαλιστικά δικαιώματα. Αντίθετα, οι εφοπλιστές απολαμβάνουν προνόμια που πολλαπλασιάζονται διαρκώς.

Εμείς ως Νέα Αριστερά προτείνουμε μια άλλη λογική, μια άλλη πολιτική, μια ναυτιλία με κανόνες, όχι με ασυδοσία, με πράσινο αποτύπωμα και όχι με νέα περιβαλλοντικά ρίσκα, με προστασία της εργασίας, όχι με ελαστικοποίηση των πάντων, με θεσμική εγγύηση, όχι με ανεξέλεγκτες διευθετήσεις πίσω από διπλωματικά χαμόγελα. Η Νέα Αριστερά δεν μπορεί να αποδεχτεί μια συμφωνία για θαλάσσιες μεταφορές που δεν περιλαμβάνει καμιά ρήτρα για τη μείωση των ρύπων ή για τη συμμόρφωση με τις διεθνείς περιβαλλοντικές συνθήκες.

Η Κυβέρνηση, που δηλώνει υπέρμαχος της πράσινης ανάπτυξης, αδιαφορεί πλήρως για το περιβαλλοντικό αποτύπωμα της ναυτιλίας και -όπως είπαμε- η ναυτιλία ευθύνεται για πάνω από το 3% των παγκόσμιων εκπομπών διοξειδίου του άνθρακα και βέβαια για σημαντικό μέρος της θαλάσσιας ρύπανσης.

Η συμφωνία όχι μόνο δεν επιχειρεί να συνδέσει τη συνεργασία με όρους πράσινης μετάβασης, αλλά επιλέγει ως εταίρο μια πετρελαιοπαραγωγό χώρα με μηδενική κλιματική πολιτική. Πρόκειται για μια κατάφωρη πράξη υποκρισίας. Η Ελλάδα δηλώνει στο εσωτερικό της ότι στηρίζει την πράσινη μετάβαση και αυτό έχει αποδειχτεί ότι δεν το κάνει -άλλα κάνει-, αλλά στις διεθνείς συμφωνίες δεν απαιτεί τίποτα σχετικό, ούτε καν τα ελάχιστα. Ειδικά η στάση της Σαουδικής Αραβίας προς την πράσινη μετάβαση προκαλεί εύλογα ερωτηματικά ως προς τις επιλογές της Κυβέρνησης.

Ο ΙΜΟ, ο Διεθνής Ναυτιλιακός Οργανισμός για τη ρύθμιση της παγκόσμιας ναυτιλίας συνεδρίασε πρόσφατα στο Λονδίνο με αντικείμενο την περιβαλλοντική συμμόρφωση του ναυτιλιακού τομέα. Στο τραπέζι βρίσκεται πλέον η ανάγκη για μια ουσιαστική δέσμευση της διεθνούς ναυτιλίας προς την κατεύθυνση της μηδενικής εκπομπής ρύπων με χρονικό ορίζοντα το 2050. Είναι η συμφωνία των Παρισίων.

Την ίδια ώρα, από την άλλη πλευρά έχουμε ορισμένα κράτη, με κυριότερη τη Σαουδική Αραβία -είναι αρχηγός σε αυτήν την προσπάθεια- που επιχειρούν να εκτρέψουν αυτήν την προσπάθεια. Υποστηρίζουν ένα εναλλακτικό μοντέλο βασισμένο στο εμπόριο εκπομπών, ένα σύστημα δηλαδή που επιτρέπει στους ρυπαντές να συνεχίσουν να εκπέμπουν, εφόσον αγοράζουν δικαιώματα ρύπανσης από άλλους που ρυπαίνουν λιγότερο.

Αυτή η λογική, η οποία λειτουργεί σύμφωνα με το νεοφιλελεύθερο δόγμα ρύθμισης μέσω αγορών, είναι βαθιά προβληματική. Αντί να στηρίζει μια πραγματική μετάβαση σε βιώσιμες πρακτικές, δίνει στους ισχυρούς τη δυνατότητα να συνεχίσουν να μολύνουν, μετατρέποντας την περιβαλλοντική συμμόρφωση σε αντικείμενο εμπορικής συναλλαγής. Με άλλα λόγια, οι πλουσιότεροι θα αγοράζουν την πράσινη εικόνα τους, χωρίς να αλλάζουν στην πράξη τίποτα.

Η Σαουδική Αραβία είναι μια χώρα με βαρύ αποτύπωμα στις εκπομπές ρύπων και με συμφέροντα στον πετρελαϊκό και ναυτιλιακό τομέα και πρωτοστατεί σε αυτήν την προσπάθεια υπονόμευσης μιας παγκόσμιας, δίκαιης και αποτελεσματικής πολιτικής κατά της κλιματικής κρίσης. Και ας μην ξεχνάμε: Το ίδιο καθεστώς που καταπιέζει βάναυσα τα ανθρώπινα δικαιώματα, που φιμώνει τη διαφωνία και καταστέλλει κάθε έκφραση της ελευθερίας, τώρα θέλει να καθορίσει και τους όρους της περιβαλλοντικής πολιτικής του πλανήτη.

Για τη Νέα Αριστερά η στάση αυτή δεν είναι απλώς πολιτικά κυνική, αλλά είναι και βαθιά επικίνδυνη, διότι δείχνει πως το αυταρχικό κεφάλαιο επιχειρεί να ελέγξει όχι μόνο τις κοινωνίες του, αλλά και το μέλλον του ίδιου του πλανήτη. Το ότι η Ελληνική Κυβέρνηση σπεύδει να συνάψει συμφωνίες για τις θαλάσσιες μεταφορές με τη Σαουδική Αραβία, ενώ αυτή η χώρα παρεμποδίζει τις διεθνείς πρωτοβουλίες για το κλίμα, συνιστά διπλή πολιτική υποκρισία. Η Ελλάδα, αν θέλει να είναι παρούσα στη διεθνή σκηνή, πρέπει να λειτουργεί ως φωνή υπέρ της δημοκρατίας, των δικαιωμάτων, του περιβάλλοντος, όχι ως δορυφόρος αυταρχικών καθεστώτων και σίγουρα όχι ως παθητικός διαχειριστής της ναυτιλιακής κερδοφορίας.

Για όλους αυτούς τους λόγους καταψηφίζουμε τη συμφωνία και λέμε ότι η Ελλάδα έχει επιλογές και η κοινωνία έχει φωνή.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο έχει ο ειδικός αγορητής από την Ελληνική Λύση κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ. Καλημέρα, κύριε Πρόεδρε, κύριε Υπουργέ, κύριοι συνάδελφοι.

Παρακολουθώντας τις τελευταίες ειδήσεις, φαντάζομαι ότι θα είδατε αυτό το deal που πάει να κάνει ο Πρόεδρος των Ηνωμένων Πολιτειών, ο Τραμπ, με τον Σαουδάραβα βασιλιά μονάρχη σε ό,τι αφορά την ενέργεια, αλλά και αυτό το deal που γίνεται σε ακίνητα.

Το ότι η Σαουδική Αραβία κατέχει μια νευραλγική, υψίστης στρατηγικής σημασίας θέση είναι γεγονός. Είναι ένας δυνατός παίκτης στον αραβικό κόσμο. Άλλωστε ας μην ξεχνάμε ότι από την ίδρυση του ΟΠΕΚ το 1960, τα πρώτα κράτη που δημιουργήθηκε ο ΟΠΕΚ ήταν η Σαουδική Αραβία και το Ιράκ.

Έρχεται η τρίτη κύρωση με το συγκεκριμένο κράτος από πλευράς της Κυβέρνησης μέσα σε σύντομο χρονικό διάστημα. Μελετώντας όμως αυτή τη στιγμή και τις διεθνείς συμβάσεις που αφορούν στο Δίκαιο της Θάλασσας θα δούμε ότι υπάρχει μία σύγκρουση νομοθετικού και κανονιστικού πλαισίου. Δηλαδή, για παράδειγμα, Εμείς και η Σαουδική Αραβία έχουμε ψηφίσει το Δίκαιο της Θάλασσας το 1982. Αν πάμε όμως παλαιότερα σε δύο σημαντικές συμβάσεις που αφορούν το Δίκαιο της Θάλασσας, του 1929 και του 1960 με τους rules, δηλαδή τους κανόνες, του Αμβούργου και Βίσμπυ -έψαξα και βρήκα ότι είναι ένα λιμάνι της Σουηδίας- θα δούμε ότι δεν το έχει ψηφίσει η Σαουδική Αραβία. Άρα, λοιπόν, έρχεται σε σύγκρουση. Πολύ φοβόμαστε και κρατάμε επιφυλάξεις ότι θα έρθει σε σύγκρουση το ενωσιακό νομοθετικό πλαίσιο με το πλαίσιο του αραβικού αυτού κράτους. Άρα, εδώ κρατάμε επιφυλάξεις ως Ελληνική Λύση. Βλέπουμε ότι αυτό δεν μπορεί να προχωρήσει ενδεχομένως σε κάποια σημεία, που θα δούμε, διότι η εμπορική αυτή σχέση των δύο χωρών με βάση την κύρωση αφορά τα εμπορικά και τα επιβατικά πλοία, δηλαδή και τα κρουαζιερόπλοια.

Ας κάνουμε μια μικρή παρένθεση. Γίνεται λόγος πολλές φορές για την ελληνική σημαία η οποία φεύγει από την ελληνική εμπορική κοινότητα. Εξακολουθούν οι Έλληνες εφοπλιστές να ελέγχουν σε παγκόσμιο επίπεδο το 21%. Δηλαδή, δεν είναι μικρός αριθμός, αν και έχουμε μια μικρή πτώση. Παρ’ όλα αυτά υπάρχουν ακόμη πλοία βέβαια που φέρουν την ελληνική σημαία. Είναι κάπου 1822 στον αριθμό, αλλά λόγω πολλών παραγόντων, η γραφειοκρατία, η φορολόγηση, που το ξέρουμε όλοι, η έλλειψη εκπαίδευσης προσωπικού, το εξειδικευμένο προσωπικό που δεν μπορούν να βρουν οι Έλληνες πλοιοκτήτες οδηγεί σε αυτήν την κατάσταση. Αυτό είναι ένα άλλο σημείο. Σίγουρα υπερισχύουμε σαν μία ισχυρή ναυτιλιακή δύναμη παγκοσμίως. Αυτό όμως δεν σημαίνει ότι μπορεί αυτή η κύρωση να εφαρμοστεί κατά κόρον λόγω της σύγκρουσης αυτής η οποία μπορεί να έρθει σε ένα νομοθετικό πλαίσιο. Η υπεροχή, δηλαδή, του ενωσιακού κεκτημένου που έχει υπογράψει η Ελλάδα στις διεθνείς συμβάσεις, στο διεθνές εμπόριο διά θαλάσσης, είναι θέμα εφαρμογής του παρόντος. Δεν εφαρμόζεται σε ευαίσθητους τομείς όπως είναι οι λιμένες που δεν είναι ανοικτοί σε ξένα πλοία, οι κανονισμοί εισόδου σε ό,τι αφορά στους αλλοδαπούς, οι δραστηριότητες αποκλειστικά για τα ελληνικά πλοία, η υποχρέωση πλοήγησης, επίσης. Η ελληνική ναυτιλία μπορεί να είναι να έχει την ισχύ, σε ό,τι αφορά όμως τη διάσωση, τις επιθαλάσσιες υπηρεσίες, εκεί θα γίνεται από την αραβική χώρα με χρέωση. Δεν εξαιρείται, δηλαδή, αυτό για να κερδίσουμε κάτι στις επιθαλάσσιες υπηρεσίες με βάση την κύρωση.

Στην ίδρυση ναυτιλιακών υποκαταστημάτων δεν γίνεται εκεί κάποια φορολογική διευκόλυνση. Δηλαδή από τη μία αυτό εξυπηρετεί τις δικές μας ελληνικές ναυτιλιακές εταιρείες σε ό,τι αφορά στην ίδρυση υποκαταστημάτων από την άλλη όμως η φορολόγηση θα πάει καθαρά με ένα πλαίσιο φορολογικό της Σαουδικής Αραβίας. Δεν κερδίζουμε δηλαδή κάτι εκεί.

Οι αραβικοί νόμοι έρχονται σε σύγκρουση με το Ενωσιακό Δίκαιο. Είναι αυτό που έλεγα πριν. Αυτό είναι το λεπτό σημείο, το μεμπτό σημείο, δηλαδή, κατά πόσο το Ενωσιακό Δίκαιο πρέπει να υπερκεράσει πολλά πράγματα με βάση αυτό που έχουμε υπογράψει εμείς. Άρα, εκεί θα έρθουμε σε σύγκρουση με το αραβικό καθεστώς. Αφορά στο διεθνές εμπόριο, δηλαδή, που δεν έχει κυρώσει η Σαουδική Αραβία. Τι γίνεται σε αυτήν την περίπτωση;

Τώρα σε ό,τι αφορά στην καταμέτρηση της χωρητικότητας των πλοίων εκεί από το νηολόγιο του ενός στο νηολόγιο του άλλου υπάρχει ένα πιστοποιητικό διαγραφής που ισχύει από το 1969. Είναι το πιστοποιητικό καταμέτρησης. Το έχει υπογράψει η Σαουδική Αραβία. Αυτό μπορούμε να πούμε ότι είναι το σημείο σύγκλισης. Στα μέλη του πληρώματος όμως υπάρχει και άλλο πρόβλημα. Αν υπάρχει ένας υπήκοος τρίτης χώρας, για παράδειγμα, αν κάποιος είναι Ρώσος και του απαγορεύεται η είσοδος σε λιμάνια της Σαουδικής Αραβίας, δηλαδή είναι persona non grata να το πούμε έτσι, είναι ένα ανεπιθύμητο πρόσωπο, υπάρχει πρόβλημα και δεν διευκρινίζεται. Είναι η παράγραφος 6 που αναφέρει το δικαίωμα άρνησης εισόδου σε πρόσωπα που θεωρεί ανεπιθύμητα η Σαουδική Αραβία. Δεν γίνεται μνεία, δηλαδή, σε αυτό το κομμάτι για το κατά πόσο αυτό θα δυσκολέψει την κατάσταση. Διότι σε Έλληνες ναυτικούς -μιλούσα προχθές με φίλους που έχουν πάει στη Σαουδική Αραβία- πολλές φορές απαγορεύεται να εξέλθουν του πλοίου. Είναι εγκλωβισμένοι, δηλαδή, όσο το πλοίο θα πάει σε φορτοεκφόρτωση σε κάποιο λιμάνι της Σαουδικής Αραβίας, να παραμείνουν εκεί.

Η μεταχείριση των πλοίων σε περίπτωση ανάγκης είναι κάτι που ωφελεί περισσότερο την Ελλάδα. Και τα δύο κράτη πρέπει να πούμε ότι είναι μέλη του International Maritime Organization, δηλαδή του IMO. Η Ελλάδα από το 1958 και η Σαουδική Αραβία από το 1959. Έχουν υποστηρίξει αυτό το κοινό πλαίσιο αλλά αυτό το κοινό πλαίσιο αφορά μόνο στην προστασία του θαλασσίου περιβάλλοντος και αφορά μόνο στη διευθέτηση σε ό,τι αφορά στα ναυτιλιακά ατυχήματα. Δεν αφορά, δηλαδή, τις εμπορικές συμβάσεις. Εκεί θα υπάρχει σύγκρουση. Γι’ αυτό ως Ελληνική Λύση εμείς το έχουμε εντοπίσει και κρατούμε επιφυλάξεις. Αυτό δεν μπορεί να υλοποιηθεί.

Ως προς τη σχετική εθνική νομοθεσία, που συνεχίζουν και προσπαθούν στο κανονιστικό και νομικό πλαίσιο, θέλω να πω ότι απέχει παρασάγγας το ενωσιακό νομοθετικό πλαίσιο από το πλαίσιο της Σαουδικής Αραβίας, σύμφωνα με την παράγραφο 1.

Το επίμαχο άρθρο, από τα 18 συνολικά άρθρα, είναι το άρθρο 15. Υπάρχει μια διαφορά εδώ στο δίκαιο των δύο χωρών και μια έλλειψη εφαρμογής δηλαδή των διεθνών συμβάσεων που διέπουν το Δίκαιο της Θάλασσας. Για την εμπορική μεταφορά οι διαβουλεύσεις είναι η μοναδική λύση. Το να γίνουν οι διαβουλεύσεις -και θα συμφωνήσουμε όλοι- είναι η μοναδική λύση αλλά δεν θα φέρουν τα απτά αποτελέσματα.

Να μην χρονοτριβούμε, να μην υπερκεράσω τον χρόνο. Πάμε για μία κύρωση η οποία θα ισχύει ανά πενταετία. Δηλαδή, αυτοδικαίως μπορεί να ανανεωθεί εκτός αν το ένα κράτος ζητήσει έξι μήνες πριν να ακυρωθεί η σύμβαση. Θέλω να πούμε όμως εδώ ότι δεν είναι μια σύμβαση μικρή σε χρονική διάρκεια. Έχει ένα βάθος χρόνου πέντε ετών. Για κάποιες άλλες συμβάσεις που έχει υπογράψει η Σαουδική Αραβία σε ό,τι αφορά στους κανόνες του Αμβούργου του 1978 ή του Ρότερνταμ, που είχε υπογράψει η Σαουδική Αραβία, υπάρχει μία «παραπλάνηση», διότι αυτές οι δύο συμβάσεις δεν εφαρμόζονται από πολλά κράτη. Μόνο είκοσι κράτη τις εφαρμόζουν.

Εν πάση περιπτώσει, η Σαουδική Αραβία είναι ένα κράτος σκληρό. Κανείς δεν το αμφισβητεί. Φανταστείτε ότι πριν από ενάμιση χρόνο περίπου είχαμε φυλάκιση από το αντιτρομοκρατικό δικαστήριο της Σαουδικής Αραβίας -υπάρχει και η λεγόμενη θρησκευτική μουσουλμανική αστυνομία εκεί- μιας γυναίκας για τα δικαιώματα των γυναικών. Είναι ένα κράτος το οποίο δεν σέβεται τα δικαιώματα των ανθρώπων. Έχουν γίνει βήματα σε σχέση με το παρελθόν. Εμείς όμως, κύριοι, είμαστε αρνητικοί ως Ελληνική Λύση για τον απλούστατο λόγο ότι είναι διφορούμενη η κύρωση. Δηλαδή, πολλές διεθνείς συμβάσεις που ανέφερα δεν τις έχει ψηφίσει, δεν τις έχει υπογράψει η Σαουδική Αραβία, οπότε θα έρθουμε σε μία σύγκρουση. Βλέπουμε ότι αυτό μπορεί να μας βάλει ενδεχομένως και σε κάποιες περιπέτειες. Γι’ αυτό λέμε όχι στη συγκεκριμένη σύμβαση.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθήτριες και μαθητές και ένας συνοδός εκπαιδευτικός από το 2ο Δημοτικό Σχολείο Αλίμου.

Η Βουλή σας καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο ειδικός αγορητής από το Κομμουνιστικό Κόμμα της Ελλάδας, κ. Δελής.

Παρακαλώ, κύριε συνάδελφε.

**ΙΩΑΝΝΗΣ ΔΕΛΗΣ:** Πρόκειται, κυρίες και κύριοι, για άλλη μία διακρατική συμφωνία κομμένη και ραμμένη στα μέτρα των εφοπλιστών. Άλλωστε το αστικό μας κράτος αποτελεί τον θεματοφύλακα των κερδών και τον διαχρονικό υποστηρικτή του εφοπλιστικού κεφαλαίου με τη συνταγματική, παρακαλώ, κατοχύρωση των προνομίων του, φορολογικών και άλλων, από τη δεκαετία του 1950 ακόμη, αλλά και την αμέριστη πολύπλευρη στήριξη των εφοπλιστών από όλες ανεξαιρέτως τις αστικές κυβερνήσεις. Είναι εμβληματικός ο νόμος 2687/1953. Είναι ο νόμος που έχει την απόλυτη συνταγματική κάλυψη, ισχύει κανονικά από τότε και δεν μπορεί να αλλάξει χωρίς να τροποποιηθεί το Σύνταγμα. Αυτός ο νόμος είναι που έδωσε συντριπτικά χτυπήματα στα συγκροτημένα δικαιώματα των ναυτεργατών, προκάλεσε τεράστια ελλείμματα στο ΝΑΤ -πάνω από 1 δισεκατομμύριο- χτυπώντας την κοινωνικο-ασφαλιστική προστασία των ναυτεργατών και άνοιξε βεβαίως τον δρόμο για τέτοιου είδους διακρατικές συμφωνίες.

Την ίδια στιγμή το ίδιο αυτό αστικό κράτος στους εργαζόμενους και ναυτεργάτες αποδεικνύεται συνεχώς εχθρικό και αδυσώπητο. Το είδαμε προχθές καθαρά με μία ακόμα απεργία των ναυτεργατών να κηρύσσεται παράνομη. Άλλη μια. Αποδεικνύεται συνεχώς με την αντεργατική πολιτική που τσακίζει μισθούς και δικαιώματα, εργασιακά και ασφαλιστικά. Και βεβαίως αποδεικνύεται και με τη σημερινή διακρατική συμφωνία με τη Σαουδική Αραβία σύμφωνα με την οποία από τη μία ενισχύεται περαιτέρω η επιχειρηματική δράση του ελληνικού εφοπλιστικού κεφαλαίου και από την άλλη τα δικαιώματα των ναυτεργατών συρρικνώνονται.

Στη Σαουδική Αραβία, ένα σκοταδιστικό κράτος με δικαστικές ποινές ισλαμικού νόμου, που περιλαμβάνουν μαστίγωμα, ακρωτηριασμούς, εκτελέσεις -πάνω από τριακόσιοι ήταν οι εκτελεσμένοι το 2024- οι γυναίκες αντιμετωπίζονται ως υποδεέστερες και υπόκεινται σε αυστηρούς περιορισμούς, ενώ κόλαση είναι κυριολεκτικά η ζωή για τους χιλιάδες μετανάστες - θύματα καταπίεσης και άγριας εκμετάλλευσης.

Όλα αυτά όμως σε τίποτα δεν εμποδίζουν την Ελληνική Κυβέρνηση, αλλά και τον Πρόεδρο των Ηνωμένων Πολιτειών όπως είδαμε, χθες να υπογραφούν συμφωνίες με τους πετρελαιομονάρχες της Σαουδικής Αραβίας. Άλλη μία απόδειξη ότι οι ανησυχίες των ευρωατλαντικών -και οι δικές σας βεβαίως- για τα περιβόητα δικαιώματα και τις ελευθερίες των λαών είναι πέρα για πέρα υποκριτικές και καθορίζονται από ισχυρά γεωπολιτικά συμφέροντα και ανταγωνισμούς.

Είναι χαρακτηριστικό ότι και τα 18 άρθρα της συμφωνίας αναφέρονται στα συμφέροντα των ιδιοκτητών των ναυτιλιακών εταιρειών -δηλαδή των εφοπλιστών- και πουθενά, μα πουθενά, όχι να κατοχυρώνονται, αλλά ούτε καν να αναφέρονται τα δικαιώματα των ναυτεργατών, αυτών δηλαδή που με τη δουλειά τους παράγουν τα τεράστια κέρδη των εφοπλιστών.

Στη Συμφωνία τη σημερινή, όπως και σε όλες τις ανάλογες βέβαια, δεν υπάρχει όχι άρθρο αλλά ούτε μία λέξη για εφαρμογή συλλογικών συμβάσεων και για οργανικές θέσεις που να ανταποκρίνονται στις πραγματικές ανάγκες προστασίας της ασφάλειας στη θάλασσα.

Αντίθετα, βασικός στόχος αυτής της συμφωνίας, όπως γράφει η αιτιολογική έκθεση, είναι η θέσπιση ενός σταθερού καθεστώτος ναυτιλιακής συνεργασίας για τη βελτίωση της ασφάλειας του «επιχειρείν» μεταξύ των δύο χωρών, για τους εμπλεκόμενους στον ναυτιλιακό τομέα. Είναι χαρακτηριστικό το άρθρο 3 με τίτλο «Ελευθερία Ναυσιπλοΐας» όπου στην παράγραφο 1 αναφέρεται ότι τα δύο συμβαλλόμενα μέρη διευκολύνουν, ενισχύουν και αναπτύσσουν την κυκλοφορία των εμπορικών πλοίων μεταξύ των χωρών τους για τη μεταφορά εμπορευμάτων και επιβατών. Στη συνέχεια, στο υπόλοιπο τμήμα του άρθρου 3 περιγράφεται εκείνο ακριβώς το περιβάλλον για την παραπέρα ανάπτυξη του διεθνούς θαλάσσιου εμπορίου στο πλαίσιο ανάπτυξης των ναυτιλιακών σχέσεων με βάση τις αρχές εκείνου του ελεύθερου και θεμιτού ανταγωνισμού, αν δεχτούμε ότι υπάρχει τέτοιος, κύριε Υπουργέ -που δεν υπάρχει στην καπιταλιστική ζούγκλα- όπου πλέον με την έναρξη της ισχύος αυτής της συμφωνίας αποτρέπεται η εφαρμογή οποιουδήποτε μέτρου που θα περιόριζε έστω τα δικαιώματα περί της ελεύθερης ναυσιπλοΐας που περιγράφονται στη συμφωνία.

Γίνεται σαφές ότι τέτοια μέτρα που θα περιόριζαν τα δικαιώματα περί ελεύθερης ναυσιπλοΐας είναι η εφαρμογή των κατοχυρωμένων δικαιωμάτων των ναυτεργατών που υπηρετούν στα πλοία. Αυτό είναι και το πραγματικό νόημα της παραγράφου 3 του άρθρου 3 ότι «τα μέρη απέχουν από κάθε ενέργεια που μπορεί να είναι επιβλαβής για την ανεμπόδιστη συμμετοχή των πλοίων τους σε διεθνείς θαλάσσιες μεταφορές». Ποιες είναι αυτές οι ενέργειες που είναι επιβλαβείς; Μα φυσικά, τα δικαιώματα, τα οποία συγκροτημένα δικαιώματα έχουν απομείνει, των ναυτεργατών, που είναι αυτοί φυσικά που κινούν τελικά τα πλοία των εφοπλιστών.

Αντίστοιχα, προσοχή θέλει και το άρθρο 15 για την τεχνική συνεργασία και ανταλλαγή πληροφοριών και εμπειρογνωμοσύνης και συγκεκριμένα η τέταρτη παράγραφος που αναφέρεται στο να παρέχουν εγκαταστάσεις κατασκευής και συντήρησης πλοίων στις δύο χώρες. Αλήθεια, με τι συμβάσεις εργασίας θα εργάζονται οι ναυτεργάτες και μεταλλεργάτες στις επισκευές των πλοίων και με ποιους νόμους θα κατοχυρώνονται τα μέτρα ασφαλείας των εργαζομένων στις εγκαταστάσεις κατασκευής και συντήρησης; Ούτε λέξη για όλα αυτά στη συμφωνία.

Τελικά και αυτή η συμφωνία εξυπηρετεί την ίδια την αντεργατική πολιτική έτσι όπως ξεδιπλώνεται και που έχει ως αποτέλεσμα η συντριπτική πλειοψηφία των ναυτεργατών, ανεξάρτητα από τη χώρα προέλευσής τους, να εργάζονται με μισθούς πείνας, με τις διεθνείς συμβάσεις -τις γνωστές- των ελάχιστων, στην ουσία, χωρίς κοινωνικοασφαλιστικά δικαιώματα. Σε αυτές τις συνθήκες εργασίας, όμως, όχι μόνο δεν προστατεύονται, αλλά διαρκώς υπονομεύονται η ασφάλεια και η προστασία και της ανθρώπινης ζωής και των πλοίων και του περιβάλλοντος.

Καταψηφίζουμε λοιπόν και αυτήν τη διακρατική συμφωνία γιατί αποτελεί άλλο ένα χτύπημα στα δικαιώματα των ναυτεργατών, τις συλλογικές τους συμβάσεις, τα κοινωνικοασφαλιστικά τους δικαιώματα, τις συνθήκες εργασίας και όλα τα όσα αφορούν τη δουλειά τους. Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε.

Τον λόγο τώρα έχει ο ειδικός αγορητής από τον ΣΥΡΙΖΑ, ο κ. Ζαμπάρας. Παρακαλώ.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Θα είμαι σχετικά σύντομος. Κυρίες και κύριοι συνάδελφοι, κύριε Υπουργέ, θα ξεκινήσω την τοποθέτησή μου, όχι από το κυρίως θέμα της σημερινής συζήτησης, αλλά από μια πρόσφατη προκλητική απόφαση της Attica Group που ανακοίνωσε την αύξηση των ναύλων στα φορτηγά οχήματα με πρόσχημα -υποτίθεται- την υποχρεωτική προσαρμογή στα νέα καθαρότερα καύσιμα.

Και ερωτώ ευθέως, κύριε Υπουργέ, πού είναι οι πρόσφατοι πανηγυρισμοί της Κυβέρνησης όταν μόλις πριν λίγους μήνες, παρά τις έντονες αντιρρήσεις μας, χαρίσατε εκατομμύρια ευρώ στους ακτοπλόους με τη μείωση κατά 50% των λιμενικών τελών, δήθεν, για να αποτραπούν οι νέες αυξήσεις στα ναύλα;

Σήμερα, λοιπόν, αποδεικνύετε ένα ακόμη φιάσκο της πολιτικής σας, ένα ακόμη φιάσκο των πολιτικών σας επιλογών. Οι ακτοπλόοι, αφού πρώτα καρπώθηκαν το δώρο σας, τώρα αγνοούν επιδεικτικά και προχωρούν σε αυξήσεις, οι οποίες προφανώς θα μετακυλιστούν, όπως γίνεται πάντα, στον τελικό καταναλωτή, πλήττοντας κυρίως τους νησιώτες και τους παραγωγούς. Αυτή είναι, ακόμα μια φορά κατά την προσέγγισή σας, η αγορά που αυτορυθμίζεται ή μήπως είναι η αγορά που ρυθμίζεται κατ’ εντολήν των ισχυρών; Και αυτό δεν το έχουμε δει μόνο στο κομμάτι της ναυτιλίας, αλλά και στο κομμάτι της ενέργειας, σε όλους τους τομείς που κυριαρχούν σήμερα τα καρτέλ.

Πού είναι, λοιπόν, η παρέμβασή σας για να συγκρατήσετε, στοιχειωδώς θα έλεγα εγώ, αυτήν την αισχροκέρδεια; Πού είναι η προστασία του δημοσίου συμφέροντος; Αντί, λοιπόν, να διασφαλίσετε τη βιωσιμότητα των λιμένων, εσείς επιλέγετε να γίνετε ατζέντηδες των συμφερόντων των εφοπλιστών.

Πάμε τώρα και στην ίδια τη συμφωνία, πολύ σύντομα. Πρόκειται, λοιπόν, για μια συμφωνία που υπογράφτηκε στις 8 Δεκεμβρίου του 2021 επί Υπουργίας κ. Πλακιωτάκη και έρχεται προς κύρωση τρεισήμισι χρόνια μετά. Στο μεταξύ, έχουν μεσολαβήσει δυο ακόμη Υπουργοί -ο κ. Βαρβιτσιώτης και ο κ. Στυλιανίδης- και σήμερα φτάνουμε να συζητάμε την παρούσα συμφωνία επί Υπουργίας του κ. Κικίλια.

Πρόκειται, λοιπόν -και το έχουν επισημάνει όλα τα κόμματα της αντιπολίτευσης- για μια σοβαρή χρονική υστέρηση που επιβεβαιώνει τη διαχρονική παθογένεια στη διαχείριση των διακρατικών συμφωνιών, με τις κυβερνήσεις να κρατούν στα συρτάρια και να θυμούνται να τις φέρουν στη Βουλή μετά από πολύ καιρό.

Και, πραγματικά, εμείς ως ΣΥΡΙΖΑ - Προοδευτική Συμμαχία, κύριε Υπουργέ, αναγνωρίζουμε πλήρως πως η ναυτιλία αποτελεί έναν στρατηγικό πυλώνα της εθνικής οικονομίας και οι διεθνείς συμφωνίες σε αυτόν τον τομέα θα έπρεπε κατά κανόνα να προχωρούν πιο άμεσα, όταν πράγματι, όμως, εξυπηρετούν το δημόσιο συμφέρον.

Η εν λόγω, λοιπόν, συμφωνία ανοίγει δίαυλο συνεργασίας στον τομέα των θαλάσσιων μεταφορών με βάση τις αρχές του θεμιτού ανταγωνισμού. Όμως, κατά την άποψή μας, δεν μπορεί αυτή η συμφωνία -και δεν μπορεί καμία συμφωνία- να είναι ουδέτερη. Δεν υπάρχει ουδέτερη συμφωνία. Θα πρέπει, λοιπόν, να συνοδεύεται από προβλέψεις που προστατεύουν και τους ναυτικούς και το περιβάλλον.

Και θα μου επιτρέψετε να επισημάνω δύο κρίσιμα άρθρα, τα οποία τα βάλαμε και στην αρμόδια επιτροπή που έγινε προχθές.

Το άρθρο 12, που αφορά τα αποδεικτικά έγγραφα των ναυτικών. Υπάρχει πρόβλεψη για την αναγνώριση των ταυτοτήτων των πληρωμάτων είτε είναι υπήκοοι των δύο χωρών είτε τρίτων χωρών. Καλό θα ήταν, όμως, κύριε Υπουργέ, να προβλέπεται ρητά υποχρέωση έγκυρης ενημέρωσης του ενός μέρους από το άλλο σε περίπτωση τροποποίησης των απαιτήσεων ή των διαδικασιών, ώστε να αποφεύγονται -ειπώθηκε και προηγουμένως- αυθαίρετες ή άνισες μεταχειρίσεις των ναυτικών.

Στο άρθρο 13, τώρα, που αφορά εγκλήματα επί των πλοίων εντός των χωρικών υδάτων του άλλου συμβαλλόμενου μέρους, διαπιστώνουμε απουσία πρόβλεψης, βιαστικές διεκδικήσεις, ιδιαίτερα σε περιπτώσεις παραβιάσεων εργασιακών δικαιωμάτων των ναυτικών, όπως για παράδειγμα η μη καταβολή των δεδουλευμένων.

Παράλληλα, δεν υπάρχει καμία αναφορά στην προστασία των θεμελιωδών ανθρώπινων δικαιωμάτων απέναντι σε αυταρχικά και καταπιεστικά καθεστώτα όπως είναι αυτό της Σαουδικής Αραβίας. Ποια θα είναι, για παράδειγμα, η στάση μας όταν μέλη πληρωμάτων διώκονται για ελευθερία έκφρασης ή και απλές κοινωνικές συμπεριφορές, όπως είναι για παράδειγμα η κατανάλωση αλκοόλ;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε.

Στο άρθρο 14, που ρυθμίζει την παροχή βοήθειας σε περιπτώσεις ναυτικών ατυχημάτων, διασώσεων ή αποθήκευσης φορτίων, διαπιστώνουμε ξανά κενό στην πρόβλεψη για αποζημιώσεις προς το συμβαλλόμενο μέρος που αναλαμβάνει τη διάσωση. Η ασάφεια αυτή μπορεί να δημιουργήσει εντάσεις και νομικά κενά σε περιπτώσεις σοβαρών ναυτικών επεισοδίων.

Εδώ πρόκειται για ένα μεγάλο ζήτημα που αφορά το εξής, κύριε Υπουργέ. Ποια είναι σε τελική ανάλυση η ανταπόδοση της ελληνικής και ελληνόκτητης ναυτιλίας απέναντι στο ελληνικό κράτος, στην κοινωνία και στους πολίτες της; Διότι μετά το 2019 η Κυβέρνηση της Νέας Δημοκρατίας αντί να ενισχύσει την κοινωνική ανταποδοτικότητα της ναυτιλίας έκανε το αντίθετο. Μείωσε τις οργανικές θέσεις για Έλληνες ναυτικούς, κατήργησε τις συλλογικές συμβάσεις εργασίας, παραμέρισε τα ναυτεργατικά σωματεία. Ειδικά με το ν.4714/2020 υπονομεύσατε τον Έλληνα ναυτικό και επιτρέψτε στις εταιρείες να τον αμείβουν με όρους χαμηλότερους από τη συλλογική σύμβαση.

Ρωτώ, λοιπόν: Πόσα πλοία από το 2020 και μετά φέρουν την ελληνική σημαία; Απάντησε ο Υφυπουργός στην επιτροπή, κύριε Υπουργέ. Λιγότερα είναι φέτος. Λιγότερα είναι το 2025. Από το 2020 έως το 2025 λιγότερα πλοία φέρουν την ελληνική σημαία. Πόσοι Έλληνες ναυτικοί εργάζονταν το 2020 και πόσοι σήμερα; Για να δούμε λίγο και τις διαφορές. Η απάντηση είναι γνωστή και εκκωφαντική. Έχουν μειωθεί και μαζί μειώθηκε και η εθνική παρουσία στη ναυτιλία.

Κλείνοντας, δεν μπορώ, κύριε Πρόεδρε, να μην αναφερθώ στην τραγωδία που εξελίσσεται στην Παλαιστίνη και δεν μπορώ επίσης να μην αναφερθώ και στη σιωπή της Ευρώπης μπροστά σε αυτό το ανείπωτο έγκλημα κατά της ανθρωπότητας που συνιστά συνενοχή. Παιδιά δολοφονούνται, άνθρωποι πεθαίνουν από την πείνα και την εγκατάλειψη κι εμείς, ως δήθεν πολιτισμένος κόσμος, τηρούμε σιγή νεκροταφείου. Είναι μια μεγάλη ντροπή.

Και μια τελευταία κουβέντα για την υπόθεση για το έγκλημα των Τεμπών. Σταματήστε επιτέλους να ρίχνετε λάδι στη φωτιά. Μετά την τεράστια, μεγαλειώδη παρωδία της υπόθεσης Τριαντόπουλου, την απόλυση του συνδικαλιστή Γενηδούνια και τη χθεσινή, προχθεσινή εργαλειοποίηση του πορίσματος που περιμέναμε δεκατέσσερις μήνες, είναι φανερό πως ό,τι και να κάνετε, κύριοι της Κυβέρνησης, η κοινωνία σας έχει ήδη καταδικάσει.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Συνεχίζουμε με τον εισηγητή από το ΠΑΣΟΚ - Κίνημα Αλλαγής τον κ. Μιχαηλίδη.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η συμφωνία που εισάγεται για κύρωση σήμερα, αλλά και το ευρύτερο πλαίσιο στρατηγικής συνεργασίας που επιχειρείται μεταξύ της Ελλάδας και της Σαουδικής Αραβίας μπορεί να αποτελέσει ένα θετικό βήμα για την ενίσχυση των διμερών σχέσεων και την εδραίωση της θέσης μας στο συγκεκριμένο θέμα.

Επειδή ούτως ή άλλως τα πράγματα δεν αλλάζουν, η συμφωνία έχει υπογραφεί, θα σταθώ για πολύ λίγο χρόνο σε αυτή καθαυτή τη σύμβαση, σημειώνοντας κάποιες αδυναμίες, για να σταθώ περισσότερο σε κάποια άλλα ευρύτερου ναυτιλιακού ενδιαφέροντος θέματα. Διότι είναι ίσως η πρώτη φορά τα τελευταία δύο χρόνια που βλέπω έναν Υπουργό Ναυτιλίας στην Αίθουσα. Μακάρι με εσάς, κύριε Υπουργέ, να αλλάξουν τα πράγματα, να σας βλέπουμε πιο τακτικά, που σημαίνει ότι θα πάρετε πολιτικές πρωτοβουλίες για μια σειρά ζητημάτων που θα αναφέρω και εγώ, για να μπορούμε να μιλάμε επί της ουσίας.

Αυτό που θα ήθελα να λάβετε υπ’ όψιν και η Αίθουσα και εσείς, κύριε Υπουργέ, αναφορικά με τη σύμβαση είναι ότι πραγματικά δίνει την εικόνα ότι έχει συνταχθεί στο πόδι, πάρα πολύ επιπόλαια. Δεν έχει μπει επί της ουσίας σε μία σειρά σοβαρών θεμάτων, ιδιαίτερα που το συμβαλλόμενο κράτος έχει αυτά τα ιδιαίτερα χαρακτηριστικά που έχει.

Θέλω να αναφερθώ, επιγραμματικά, στα θέματα των μετακινήσεων των ναυτικών μεταξύ των δύο χωρών. Θα μπορούσε να έχει προσεχθεί ιδιαίτερα για τα θέματα των γυναικών. Έχουν ειπωθεί αρκετά σ’ αυτή την Αίθουσα από τους προλαλήσαντες. Θα μπορούσε να είχε προσεχθεί περισσότερο το θέμα αν χρειάζεται βίζα. Διότι το να θες να κάνεις τουρισμό στη Σαουδική Αραβία το θεωρώ κάτι τραβηγμένο. Αυτοί, λοιπόν, οι Έλληνες ναυτικοί που θα πάνε προς τη Σαουδική Αραβία θα πάνε κατευθείαν στο πλοίο τους. Άρα το ναυτικό φυλλάδιο και το διαβατήριο, όπως συμβαίνει και σε άλλες χώρες, θα ήταν αρκετό.

Θα ήθελα να σταθώ λίγο στο ότι το άρθρο 15 που είναι ένα σοβαρό άρθρο από τα δεκαοκτώ, είναι λίγο ετεροβαρές υπέρ της Σαουδικής Αραβίας. Διότι η Σαουδική Αραβία, αν εφαρμοστούν και υλοποιηθούν οι πρόνοιες του άρθρου 15, μπορεί να μπαίνει σε μια ευρωπαϊκή χώρα, μπαίνει κατευθείαν στην Ευρώπη και θα έπρεπε να προσέξουμε τι περισσότερο θα μπορούσαμε να πάρουμε για εταιρείες ή για δουλειές που κλείνονται από Έλληνες στην Σαουδική Αραβία.

Για το θέμα της διπλής φορολογίας φαντάζομαι ότι αυτό ρυθμίζεται από την προηγούμενη συμφωνία που είχε υπογραφεί με την συγκεκριμένη χώρα. Άρα, φαντάζομαι, θα μας πείτε αν υπάρχει κάτι διαφορετικό, δεν υπάρχει θέμα.

Μπαίνω, λοιπόν, στα άλλα θέματα που θα ήθελα να σας πω. Κύριε Υπουργέ, είναι εντυπωσιακό για τη φιλοσοφία που πρεσβεύει αυτή η Κυβέρνηση ότι δεν έχει συνειδητοποιήσει τη σημαντικότητα της ελληνικής ναυτιλιακής βιομηχανίας για τη χώρα. Είναι μια βιομηχανία η οποία συνεισφέρει δεκάδες δισεκατομμύρια τον χρόνο, που αναμοχλεύει πολλές δουλειές. Δεν έχει δώσει την πρέπουσα σημασία για τα προβλήματα των ναυτικών.

Η πιο τρανή απόδειξη -το δηλώνουν και κυβερνητικοί παράγοντες, είναι και πασιφανές ότι η μεγαλύτερη βιομηχανία στον κόσμο είναι η ναυτιλία - είναι ότι πεντέμισι χιλιάδες ποντοπόρα πλοία κυκλοφορούν σε όλους τους ωκεανούς του κόσμου. Ένα στα τέσσερα δεξαμενόπλοια που μπαίνει στον Κόλπο, μιας και μιλάμε για τη Σαουδική Αραβία, είναι ελληνικά. Και τι βλέπουμε; Παρ’ όλη αυτή την σημαντική πορεία της χώρας μας, υπάρχει μία εξαιρετική άρνηση θα έλεγα των Ελλήνων πλοιοκτητών να εγγράψουν στο ελληνικό νηολόγιο τα ελληνικά πλοία. Πρόκειται αναμφισβήτητα για μια κατάρρευση του εθνικού νηολογίου τα τελευταία χρόνια και είναι ντροπή, πραγματικά οδυνηρό θα έλεγα, από τα χιλιάδες αυτά ποντοπόρα πλοία πάνω από 3.000 κόρους στο ελληνικό νηολόγιο να είναι κάτω από τετρακόσια.

Δεν είναι μόνο αυτό που συμβαίνει, κύριε Υπουργέ. Είναι και το γεγονός και πού πάνε αυτά πλοία. Παλιά είχαμε και λέγαμε ότι πάνε σε σημαίες ευκαιρίας. Σήμερα δεν υπάρχουν τέτοιες σημαίες ευκαιρίας. Όλα τα ελληνόκτητα πλοία που φεύγουν από το νηολόγιό μας ή δεν έρχονται στο νηολόγιό μας ή πάνε σε άλλα ευρωπαϊκά νηολόγια, της Κύπρου, της Μάλτας, τώρα ανεβαίνει και η Πορτογαλία επικίνδυνα.

Το πιο τραγικό είναι ότι οι Έλληνες ναυτικοί δεν θέλουν να ναυτολογηθούν σε ελληνικό πλοίο. Αν αυτό είναι εξαιρετικά σημαντικό. Θα πω περισσότερα άλλη φορά. Γιατί γίνεται αυτό; Διότι, κύριε Υπουργέ, έχω και μια ιδιότητα και πάρα πολλά χρόνια στην ναυτιλία και θέλω να μιλάμε γιατί μπορεί να φανεί χρήσιμο.

Κανένας ναυτικός πλέον δεν θέλει να είναι σε ελληνικό πλοίο. Είδατε ενδεχομένως τις εικόνες που κατεγράφησαν πριν λίγες μέρες στην υπηρεσία ναυτικών μητρώων. Είμαι βέβαιος ότι έχετε ενημερωθεί. Οι ουρές είναι απ’ έξω. Ένας ή δύο υπάλληλοι να εξυπηρετήσουν τις δεκάδες χιλιάδες ναυτικών. Και δεν φτάνει μόνο αυτό. Για να πάρει κανείς ένα πτυχίο, το δίπλωμά του, αυτά που λέμε «δίπλωμα», καταθέτει τα χαρτιά να το παραλάβει μετά από τρεις μήνες. Για να περάσει γιατρούς, που οι διεθνείς πλέον συμβάσεις έχουν πιστοποιήσει εκατοντάδες Έλληνες γιατρούς και μπορούν να γίνουν αυτά σε δευτερόλεπτα, εμείς επιμένουμε να τους περνάμε ακόμα από την ΑΝΥΕ και απασχολούμε και δεκάδες γιατρούς του Πολεμικού Ναυτικού και του Λιμενικού Σώματος για να κάνουν μια δουλειά που δεν έχουν και διάθεση οι ίδιοι να την κάνουν. Αλλάξτε αυτά όλα τα πράγματα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ ολοκληρώστε.

**ΣΤΑΥΡΟΣ ΜΙΧΑΗΛΙΔΗΣ:** Κύριε Πρόεδρε, είστε πολύ έμπειρος και δώστε μας λίγο χρόνο, καταλαβαίνετε είναι πολύ σημαντικά. Έχουμε να δούμε Υπουργό Ναυτιλίας δύο χρόνια εδώ μέσα.

Σας λέω, λοιπόν, ότι με εντυπωσίασε η ομιλία σας στην παραλαβή του Υπουργείου. Διότι, κύριε Υπουργέ, σ’ αυτήν τη μέρα ο κάθε Υπουργός δίνει τους άξονες πώς θέλει να κινηθεί. Δεν είπατε -χίλιες εξακόσιες λέξεις ήταν η ομιλία σας- ούτε μια φορά τη λέξη ελληνική εμπορική ναυτιλία. Ούτε μία! Το έχω εδώ, αν θέλετε θα το καταθέσω στα Πρακτικά. Δεν αναφέρατε ούτε μία λέξη για τον Έλληνα ναυτικό. Έλληνας ναυτικός δεν υπήρχε στην ομιλία σας. Πού πάμε; Όλη η ομιλία σας αναλώθηκε στο να δίνετε συγχαρητήρια σε έναν Υπουργό που δεν τον είχε δει ποτέ το Κοινοβούλιο για το έργο που δεν το ξέρουμε, δεν έχει περάσει τίποτα από εδώ και να αναφέρεστε συνέχεια για το λιμάνι του Πειραιά. Καλά κάνετε και αναφέρεστε, αλλά πρέπει να καταλάβετε ότι δεν κατεβήκατε για κεντρικός λιμενάρχης του Πειραιά ούτε για διευθύνων σύμβουλος του οργανισμού. Κατεβήκατε για Υπουργός Ναυτιλίας.

Ξέρετε, η ναυτιλία, κύριε Υπουργέ, έχει πάρα-πάρα πολλά προβλήματα στην εκπαίδευση, στους ναυτικούς, στο πώς θα γίνουμε ανταγωνιστικοί πιο πολύ και πραγματικά ήταν λυπηρό που διαβάσαμε αυτές τις μέρες από μια έκθεση της EMSA -ξέρετε ποια η EMSA- όπου την πρώτη ναυτιλία του κόσμου την κατατάσσει -μετρημένα είναι αυτά- με τους λιγότερους ναυτικούς στην Ευρώπη και είναι πάνω από εμάς άλλες έξι χώρες που δεν έχουν και ιδιαίτερο κύρος και σημασία στο διεθνές ναυτιλιακό γίγνεσθαι. Γιατί δεν θέλουν οι Έλληνες νέοι να ακολουθήσουν το ναυτικό επάγγελμα;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω.

Θέλω να σας πω, λοιπόν, κύριε Υπουργέ, ότι δεν είναι μόνο τα τόσα προβλήματα που αντιμετωπίζει ένας Έλληνας ναυτικός και δίνει το παράδειγμα σαν να λέει στους νέους: «μην έρθετε, κανένας δεν δίνει σημασία για τους Έλληνες, για εσάς και τις οικογένειές σας». Πρέπει να τα προσέξουμε, όπως πρέπει να προσέξουμε και τους συνταξιούχους ναυτικούς.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω.

**ΠΡΟΕΔΡΕΥΩΝ (Γεώργιος Γεωργαντάς):** Όλοι που μίλησαν είχαν σχέση με τη ναυτιλία. Μίλησαν σε έναν περιορισμένο χρόνο. Σας παρακαλώ.

**ΣΤΑΥΡΟΣ ΜΙΧΑΗΛΙΔΗΣ:** Κύριε Πρόεδρε, τελειώνω.

**ΠΡΟΕΔΡΕΥΩΝ (Γεώργιος Γεωργαντάς):** Με ξέρετε, θέλω να είμαι αντικειμενικός απέναντι σε όλους.

**ΣΤΑΥΡΟΣ ΜΙΧΑΗΛΙΔΗΣ:** Δώστε μου ένα λεπτό μόνο.

**ΠΡΟΕΔΡΕΥΩΝ (Γεώργιος Γεωργαντάς):** Τη φράση σας.

**ΣΤΑΥΡΟΣ ΜΙΧΑΗΛΙΔΗΣ:** Οι Έλληνες ναυτικοί οι συνταξιούχοι έχουν ξεχαστεί και αν δεν προσέχουμε τους συνταξιούχους, δίνουμε παράδειγμα στους νέους να φεύγουν από το ναυτικό επάγγελμα. Δεν μπορεί να εκκρεμούν δικαστικές αποφάσεις για τις συντάξεις τους και εμείς να αδιαφορούμε. Δεν μπορεί ένας συνταξιούχος, δεν είναι στεριανός. Είναι μεγάλη διαφορά να είναι μείον 63% οι συντάξεις τους κάτω και εμείς να σφυρίζουμε αδιάφορα.

Θα μας δοθεί η ευκαιρία να πούμε και άλλα φαντάζομαι στην πορεία.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα ένα μέλη από την αντιπροσωπεία του Δικτύου Νεολαίας Δυτικών Βαλκανίων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο τελευταίος εισηγητής από τη Νέα Δημοκρατία, ο κ. Γιόγιακας.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, για την Κυβέρνηση της Νέας Δημοκρατίας η προσέλκυση άμεσων ξένων επενδύσεων από τη μία και η στήριξη της εξωστρέφειας από την άλλη είναι κάτι βασικό και προτεραιότητά μας για την ανάπτυξη της οικονομίας μας. Σε αυτήν την κατεύθυνση η χώρα μας ασκεί με συνέπεια τα τελευταία χρόνια μια πολυδιάστατη οικονομική διπλωματία, έχοντας μεταξύ άλλων επενδύσει σημαντικά στην ενίσχυση των οικονομικών σχέσεων της χώρας μας με τη Σαουδική Αραβία.

Η στρατηγική σημασία της οικονομικής αυτής συνεργασίας διαγράφεται ξεκάθαρα μέσα από διάφορες πρωτοβουλίες και συμφωνίες που έχουν αναληφθεί τα τελευταία χρόνια, όπως είναι η συμφωνία των δύο χωρών για την ανάπτυξη υποθαλάσσιου και επίγειου καλωδιακού συστήματος μεταφοράς δεδομένων που θα συνδέει την Ευρώπη με την Ασία μέσω Ελλάδας και Σαουδικής Αραβίας. Είναι ένα έργο που αναβαθμίζει τη θέση της Ελλάδας ως τηλεπικοινωνιακής πύλης προς την Ευρώπη, υποστηρίζοντας παράλληλα την ψηφιακή στρατηγική της Σαουδικής Αραβίας.

Είναι επίσης η συμφωνία συνεργασίας ύψους 2,6 δισεκατομμυρίων ευρώ στον τομέα των συμβατικών και ανανεώσιμων πηγών ενέργειας με την οποία η τεχνογνωσία της Σαουδικής Αραβίας συνδυάζεται με τον ρόλο της Ελλάδας ως ενεργειακού κόμβου στην ευρύτερη περιοχή. Όπως είναι και οι σαράντα έξι πρωτοβουλίες για την πολιτική, την άμυνα, τις επενδύσεις, την ενέργεια, τον τουρισμό, τον πολιτισμό και τον αθλητισμό που συμφωνήθηκαν τον περασμένο Ιανουάριο κατά την πρώτη συνεδρίαση του Ανώτατου Συμβουλίου Στρατηγικής Συνεργασίας Συμβουλίου Συνεργασίας Ελλάδας Σαουδικής Αραβίας υπό την προεδρία του Πρωθυπουργού Κυριάκου Μητσοτάκη και του πρίγκιπα διαδόχου Μοχάμεντ Μπιν Σαλμάν.

Σημειώνω επίσης το ελληνοσαουδαραβικό επιχειρηματικό φόρουμ με την Enterprise Greece να έχει ηγετικό ρόλο μέσα από το οποίο προωθείται η συνεργασία επιχειρήσεων από τις δύο χώρες σε τομείς όπως ο τουρισμός, η ναυτιλία, η υγεία, η αγροτική παραγωγή, οι κατασκευές και τα logistics. Χαρακτηριστικό αυτής της δυναμικής που έχει αναπτύξει η προσέγγιση των δύο χωρών στο πεδίο της οικονομίας είναι ότι την περίοδο 2018 έως 2023 οι εξαγωγές της Ελλάδας προς τη Σαουδική Αραβία αυξήθηκαν με ετήσιο ρυθμό 12,6% φτάνοντας το 1,5 δισεκατομμύριο δολάρια.

Σε αυτό, λοιπόν, το πλαίσιο, κυρίες και κύριοι συνάδελφοι, εντάσσεται η συμφωνία συνεργασίας με τη Σαουδική Αραβία στον τομέα των θαλάσσιων μεταφορών, την κύρωση την οποία και συζητάμε σήμερα, μία συμφωνία που έχει σκοπό να διευκολύνει τις εμπορικές και επιβατικές θαλάσσιες μεταφορές και να ενθαρρύνει τη ναυτιλιακή συνεργασία των δύο χωρών, να διασφαλίσει την ελευθερία του εξωτερικού εμπορίου και να ενισχύσει τη συνεργασία των δύο χωρών τόσο στον τομέα αυτό όσο και στις υπηρεσίες διεθνών θαλάσσιων μεταφορών. Με τη συμφωνία τίθενται κανόνες και ορίζονται δικαιώματα, υποχρεώσεις και δυνατότητες για τα δύο μέρη, προκειμένου η συνεργασία αυτή να είναι λειτουργική και αμοιβαίως ωφέλιμη.

Θα αναφερθώ συνοπτικά στα κύρια σημεία της συμφωνίας. Με αυτήν τα εμπορικά πλοία των δύο χωρών αποκτούν πρόσβαση σε οποιονδήποτε λιμένα της επικράτειας της άλλης χώρας που είναι ανοικτός στο διεθνές εμπόριο καθώς και το δικαίωμα να μεταφέρουν επιβάτες και φορτία μεταξύ των λιμένων αυτών καθώς και μεταξύ ενός εκ των λιμένων και τρίτων χωρών. Παρέχεται ισότιμη μεταχείριση στα πλοία των δύο μερών που δραστηριοποιούνται στις διεθνείς θαλάσσιες μεταφορές όταν αυτά βρίσκονται στους λιμένες τους, στα χωρικά ύδατα ή σε άλλα ύδατα υπό τη δικαιοδοσία τους. Καθιερώνεται η αμοιβαία αναγνώριση εγγράφων που αφορούν πλοία και ναυτικούς, πιστοποιητικών και αποδεικτικών ταυτότητας και προβλέπονται διευκολύνσεις εισόδου και παραμονής των μελών του πληρώματος των πλοίων στην κάθε επικράτεια. Ορίζεται ότι τα έσοδα από ναυτιλιακές υπηρεσίες στην επικράτεια του άλλου μέρους μπορούν είτε να χρησιμοποιούνται για πληρωμές που σχετίζονται με τη ναυτιλία είτε να εμβάζονται ελεύθερα. Επίσης, οι ναυτιλιακές εταιρείες κάθε χώρας αποκτούν το δικαίωμα ίδρυσης γραφείων στην άλλη χώρα εφόσον ασφαλώς συμμορφώνονται με τη σχετική νομοθεσία της χώρας υποδοχής.

Προβλέπεται η υπαγωγή των μερών και των πληρωμάτων στην ισχύουσα νομοθεσία της άλλης χώρας κατά τη διάρκεια παραμονής του σε αυτήν, αλλά και τα πεδία του ρυθμιστικού πλαισίου σε κάθε χώρα, με τα οποία οφείλουν να συμμορφώνονται οι επιβάτες και οι παραλήπτες των διακινούμενων αγαθών.

Επίσης, εισάγεται πλαίσιο συνεργασίας για την αποτελεσματική εφαρμογή της συμφωνίας και την ανάπτυξη των ναυτιλιακών σχέσεων των δύο χωρών: Σύγκλιση μεικτών επιτροπών, συνεργασία σε κοινά προγράμματα, συντονισμός απόψεων σε διεθνή συνέδρια. Σύμφωνα με αυτές τις βασικές προβλέψεις, κυρίες και κύριοι συνάδελφοι, έχουμε μία συμφωνία συνεργασίας, η εφαρμογή της οποίας θα συμβάλει στην ανάπτυξη της εμπορικής ναυσιπλοΐας και στην αύξηση της κίνησης εμπορικών πλοίων για τη μεταφορά επιβατών και αγαθών, που θα συμβάλει στην αύξηση των εμπορικών συναλλαγών και στην αξιοποίηση κοινών επενδυτικών ευκαιριών στις θαλάσσιες μεταφορές και στις υπηρεσίες logistics και που θα ενθαρρύνει την ανταλλαγή τεχνογνωσίας, εκπαίδευσης και τεχνικής βοήθειας μεταξύ ναυτιλιακών επιχειρήσεων και οργανισμών των δύο χωρών. Μία συμφωνία που θα ευνοήσει τις άμεσες ξένες επενδύσεις, τη στήριξη των ναυτιλιακών επιχειρήσεων και των εργαζομένων σε αυτές.

Με λίγα λόγια, κυρίες και κύριοι συνάδελφοι, η υπό κύρωση συμφωνία συνεργασίας αναβαθμίζει τόσο τη στρατηγική συνεργασία μεταξύ της Ελλάδας και της Σαουδικής Αραβίας όσο και τον οικονομικό και γεωπολιτικό ρόλο της χώρας μας ως ναυτιλιακού και εμπορικού κόμβου στη Νοτιοανατολική Μεσόγειο. Από αυτήν τη σκοπιά αξίζει να τη στηρίξουμε με την προσδοκία να εφαρμοστεί αποτελεσματικά, ώστε να φέρει ουσιαστικά οφέλη και για τις δύο πλευρές.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο Υπουργός Ναυτιλίας και Νησιωτικής Πολιτικής, κ. Κικίλιας.

Παρακαλώ, κύριε Υπουργέ.

**ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, σας ευχαριστώ θερμά.

Κυρίες και κύριοι συνάδελφοι, χαίρομαι ιδιαιτέρως που η ναυτιλία παίρνει τον ρόλο και το εύρος που της αναλογεί και της ανήκει στο ελληνικό Κοινοβούλιο. Με αφορμή αυτήν τη κύρωση της σύμβασης με την Σαουδική Αραβία μπορούμε να συζητάμε γι’ αυτό και επ’ αφορμή αυτού για όλα τα θέματα της ναυτιλίας, κύριοι συνάδελφοι. Και είναι καλοδεχούμενες οι επισημάνσεις, οι ερωτήσεις και οι συμβουλές ακόμα, γιατί θεωρώ ότι η ισχύς είναι εν τη ενώσει όταν μιλάμε για κάτι το οποίο αν το προσθέσει κανείς με τον ελληνικό τουρισμό, κάνει το μεγαλύτερο κομμάτι των εσόδων και του ΑΕΠ της χώρας. Αν προσθέσει κανείς και το real estate και τη δυνατότητα της ενοικίασης χώρων της ελληνικής οικογένειας, και ένα επιπρόσθετο έσοδο από εκεί, μιλάμε για την κινητήριο δύναμη της ελληνικής οικονομίας.

Για την ναυτιλιακή αυτή συμφωνία σε διμερή βάση -η Ελλάδα έχει μέχρι σήμερα υπογράψει και διαθέτει άλλες σαράντα τέσσερις τέτοιες συμφωνίες-, δεν έχω να πω πολλά γιατί ο συνάδελφος, κ. Γιόγιακας επεσήμανε κομμάτι-κομμάτι τα θετικά αυτής της συμφωνίας. Και βέβαια, θα μου επιτρέψετε απλά να σχολιάσω ότι το Δίκαιο της Θάλασσας είναι ένα και ισχύει παντού και για όλους. Δεύτερον, αν υπάρχει ένα νομοθετικό πλαίσιο σε μία χώρα, αυτό το νομοθετικό πλαίσιο δεν αλλάζει και δεν επηρεάζεται από μία ναυτιλιακή συμφωνία. Τρίτον, ακούστηκαν διάφορα πράγματα τα οποία -αν μου επιτρέπετε, θέλω να σας πω με όλο τον σεβασμό- αποτελούν τον πολιτικό λόγο για τον οποίο δεν θέλετε να στηρίξετε μια τέτοια διμερή συμφωνία. Παρ’ όλα αυτά είναι σεβαστό το κάθε πολιτικό κόμμα με την επιχειρηματολογία του να υποστηρίζει ή να μην υποστηρίζει τέτοιου είδους συμφωνίες.

Θα μου επιτρέψετε, επειδή ακούστηκαν και κάποια άλλα πράγματα, να πάρω τα λίγα λεπτά που απομένουν, προκειμένου να τοποθετηθώ σε σημαντικά θέματα που έχουν να κάνουν με τη ναυτιλία, την ποντοπόρο ναυτιλία, την ακτοπλοΐα, την ασφάλεια κ.ο.κ.. Ο κύριος συνάδελφος, ειδικός εισηγητής του ΣΥΡΙΖΑ μίλησε και μάλιστα με υποτιμητικό τρόπο και με φρασεολογία τέτοια που δεν αρμόζει στην ελληνική ναυτιλία σε ό,τι έχει να κάνει με την Κυβέρνησή μας και τη Νέα Δημοκρατία, περιγράφοντας τις σχέσεις μας με τις ακτοπλοϊκές ναυτιλιακές εταιρείες: «Είστε ατζέντηδες των ακτοπλοϊκών εταιρειών», «Μας κοροϊδέψατε», «Είπατε μετά βαΐων και κλάδων πως θα μειωθούν στους πολίτες τα εισιτήρια και τώρα αυξάνονται στα φορτηγά», κ.ο.κ.. Εντάξει είναι ένας νέος συνάδελφος, μπορεί και να βράζει το αίμα του ενδεχομένως, αλλά θα ήθελα να συστήσω μια εγκράτεια και μια συστολή, γιατί ξέρετε ότι τα στοιχεία πάντοτε έρχονται να μας επιβεβαιώσουν ή να μας διαψεύσουν με τρόπο κατηγορηματικό και άμεσα.

Αυτό το οποίο έκανε η ελληνική Κυβέρνηση είναι να βρει τρόπο και τον βρήκε δι’ εμού και του συνόλου της Προεδρίας της Κυβέρνησης που έχει την ευθύνη για την οικονομική πολιτική, με μία τροπολογία την οποία έφερα εδώ στη Βουλή και ψηφίσαμε για να μην αυξηθούν στους πολίτες, στους συμπολίτες μας, στους επιβάτες τα εισιτήρια καθ’ όλη τη διάρκεια του καλοκαιριού, ενώ, ήδη, οι ακτοπλοϊκές εταιρείες το είχαν ανακοινώσει για την 1η Μαΐου και οι αυξήσεις αυτές θα ήταν 13% έως 15%. Αυτό και το πετύχαμε και ήρθε και το επιβεβαίωσε η αγορά και μέσα στις ημέρες του Πάσχα, γιατί εκεί έχουμε στοιχεία προς το παρόν. Θέλω να σας πω ότι μεσοσταθμικά ήταν έως 3% η μείωση στο σύνολο των εισιτηρίων στην οικονομική θέση και οι εκπτώσεις ήταν πολύ ιδιαίτερα σημαντικές για τη μέση ελληνική οικογένεια. Και από την 1η Μαΐου που είδαμε αν εφαρμόζεται στην πράξη, ήρθαν η μία πίσω από την άλλη όλες οι εταιρείες και πράγματι δεν αύξησαν τα εισιτήρια. Και όχι μόνο αυτό, αλλά φροντίσαμε, έτσι ώστε το 50% της μείωσης των λιμενικών τελών να έρθει και να επιστραφεί στα λιμάνια από το Πράσινο Ταμείο του Υπουργείου Ενέργειας και αυτό να πάει σε λιμενικά έργα. Εκεί πρέπει να πηγαίνουν τα έσοδα των λιμενικών ταμείων, σε ελληνικά λιμενικά έργα. Είναι κοινός τόπος, κυρίες και κύριοι συνάδελφοι, ότι έχουμε ανάγκη πλέον μεγαλύτερα πλοία, με μεγαλύτερο βάθος και μήκος, έχουμε ανάγκη αναβαθμίσεων στα λιμάνια μας και όχι μόνο στο λιμάνι του Πειραιά, κύριε συνάδελφε, όπως λανθασμένα αναφέρατε στην εισήγηση σας νωρίτερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, παρακαλώ να μου επιτρέψετε μερικά λεπτά.

Αυτός είναι ο λόγος για τον οποίο κάθε εβδομάδα ταξιδεύω σε ένα νησί της πατρίδας μας, από το ένα στο άλλο, από τη Μυτιλήνη στη Σύρο, από τη Σύρο στην Τήνο κ.ο.κ.. Θα προσπαθήσω να πάω σε όσο το δυνατόν περισσότερα νησιά γίνεται καθ’ όλη τη διάρκεια αυτής της περιόδου, έτσι ώστε να εκκινήσουν λιμενικά έργα -και έχουν εκκινήσει-, να μπουν σε μια σειρά τα master plans, να προχωρήσουν οι διαγωνισμοί και να δώσουμε τη δυνατότητα να έχει και άλλα συγκριτικά πλεονεκτήματα η νησιωτικότητά μας που κατά την άποψή μου είναι συγκριτικό πλεονέκτημα και δεν χωρά σε αμφισβητήσεις και αντιδικίες πολιτικές ή μικροπολιτικές μεταξύ των κομμάτων και της Κυβερνήσεως. Υπερβαίνει πολύ όλους εμάς να το βλέπουμε κομματικά. Είναι εθνικό και πατριωτικό μας καθήκον, στρατηγική μας για την αύξηση του κομματιού της ναυτιλίας που φέρνει έσοδα στη χώρα και του τουρισμού και της διασύνδεσης και υποχρέωσή μας, μια που οι νησιώτες μας πρέπει να είναι ισότιμοι με όλους τους άλλους Ευρωπαίους πολίτες. Άρα δεν θα μπορούσαν να υστερούν στο κομμάτι της διασύνδεσης.

Πάμε τώρα να συζητήσουμε μερικά από αυτά τα οποία σταχυολόγησα και άκουσα και έχουν πάρα πολύ μεγάλο ενδιαφέρον. Είπε ο συνάδελφος: «Μα, τα φορτηγά, στα οποία είπατε…». Τα κόμιστρα, το Υπουργείο σε ό,τι έχει να κάνει με τα φορτηγά ούτε τα πείραξε ούτε τα άλλαξε ούτε πρόκειται να τα αλλάξει. Ο ναύλος για συγκεκριμένο χρονικό διάστημα, σε τι αναλογεί, κύριε συνάδελφε; Αν υπολογίσετε ειλικρινώς αναλογεί σε 1 με 2 σεντς ανά κιλό. Εάν, λοιπόν, κάποιοι πιστεύουν ότι θα προσπαθήσουν να κερδοσκοπήσουν, επαναλαμβάνω πως είναι 1 με 2 σεντς ανά κιλό. Σε αυτό αναφέρεστε. Όσον αφορά στην αγορά, την οποιαδήποτε τοπική οικονομία των νησιών, παρακαλώ πάρα πολύ να το ξεχάσουμε αυτό. Υπάρχει και η Γενική Γραμματεία Εμπορίου, υπάρχει η Επιτροπή Ανταγωνισμού, αυτό δεν θα γίνει ανεκτό σε καμία των περιπτώσεων και ούτε το βλέπω πουθενά να σας πω την αλήθεια.

**ΣΤΑΥΡΟΣ ΜΙΧΑΗΛΙΔΗΣ:** Κύριε Υπουργέ…

**ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής):** Κύριε συνάδελφε, δεν σας διέκοψα. Θα πρέπει να μάθετε ότι στο Κοινοβούλιο παίρνετε τον λόγο, μιλάτε και μετά απαντάει, όπως οφείλει και απολογείται, ο κύριος Υπουργός. Άρα, λοιπόν, κάτι τέτοιο δεν υπάρχει. Τι υπάρχει αντιθέτως; Γιατί ο κύριος συνάδελφος βιάστηκε να πει ότι δεν υπάρχει μέριμνα.

**ΣΤΑΥΡΟΣ ΜΙΧΑΗΛΙΔΗΣ:** … (Δεν ακούστηκε)

**ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής):** Κύριε συνάδελφε, αν έχετε την ευγενή καλοσύνη.

Ο κύριος συνάδελφος βιάστηκε να πει, εκπροσωπώντας το ΠΑΣΟΚ φυσικά, ότι δεν υπάρχει μέριμνα σε ό,τι έχει να κάνει με τους Έλληνες ναυτικούς, ότι στην ομιλία μου στο Υπουργείο την πρώτη μέρα που ανέλαβα, απλά εκθείαζα τον τέως Υπουργό κ.λπ..

Τα θέματα της ασφάλειας, κύριε συνάδελφε, μπορεί να μην είστε κατηρτισμένος σε τέτοια θέματα παρόλο που μου λέτε ότι έχετε πολύ μεγάλη εμπειρία στο κομμάτι της ναυτοσύνης, είναι για μένα και για εμάς ως Κυβέρνηση πρώτη προτεραιότητα. Εάν, λοιπόν, βρίσκονται οι λιμενικοί υπερπολλαπλάσιοι πλέον στα λιμάνια, από τον Πειραιά μέχρι το τελευταίο, αυτό αφορά την ασφάλεια, την εξυπηρέτηση των πολιτών και των ναυτικών που είναι η πρώτη προτεραιότητα.

Αν φροντίζουμε γι’ αυτούς να έχουν θέσεις πάρκινγκ, να εξυπηρετούνται καλύτερα και να μην κινδυνεύουν κατά την άφιξή τους και την αναχώρησή τους στο λιμάνι, επίσης. Εάν υποστηρίζουμε τις συλλογικές συμβάσεις εργασίας που φυσικά υπάρχουν, κύριε συνάδελφε -οπότε θα πρέπει να προσέχετε όταν παίρνετε τα στοιχεία προκειμένου να μας πείτε ότι έχουν καταργηθεί οι συλλογικές συμβάσεις εργασίας σε ό,τι έχει να κάνει με την ΠΝΟ και τους εργαζόμενους στη ναυτιλία- προφανώς, υπερασπίζομαι τους ναυτικούς μας.

Το σύνολο των ενδιαφερομένων για τη ναυτιλία, ήρθαν στο Υπουργείο για να συναντηθούν μαζί μου και εγώ πήγα στην ΠΝΟ, κύριε συνάδελφε, σηματοδοτώντας τον σεβασμό μας και την εκτίμησή μας εμπράκτως για τους ανθρώπους αυτούς, οι οποίοι επέλεξαν το ναυτικό επάγγελμα. Και το συστήνω ανεπιφύλακτα σε όλους τους νέους και τις νέες της πατρίδας μας, καθότι είναι προφανές ότι δίνει πολύ μεγαλύτερα έσοδα και ευκαιρίες καριέρας απ’ ό,τι δίνουν η πλειοψηφία των άλλων επαγγελμάτων στη χώρα. Και θεωρώ ότι είναι πεδίο δόξης λαμπρό για τους νέους και τις νέες μας για τα επόμενα χρόνια τα οποία έρχονται.

Μου είπατε για το μητρώο ναυτικών στο οποίο υπήρχαν δύο εργαζόμενοι. Εμείς το ψηφιοποιούμε. Και ζήτησα από τον κύριο Αρχηγό και μετατέθηκαν εκεί πέρα περισσότεροι εργαζόμενοι, όπως ζήτησα και πήγαν και άλλοι πενήντα λιμενικοί στο λιμάνι του Πειραιά και άλλοι είκοσι στο λιμάνι της Ραφήνας και σε όλα τα λιμάνια των Κυκλάδων και των Δωδεκανήσων για όλη την τουριστική και ακτοπλοϊκή περίοδο και γι’ αυτό με τους κυρίους δημάρχους συνεργαζόμαστε εξαιρετικά, είτε είναι δήμαρχοι της Νέας Δημοκρατίας, είτε του ΠΑΣΟΚ, είτε του ΣΥΡΙΖΑ, είτε οπουδήποτε ανήκουν. Επιτόπου, μαζί με τους πλοιάρχους κάθε πλοίου, βλέπουμε τι απαιτήσεις υπάρχουν στα λιμάνια προκειμένου για τις ανοιχτές εργολαβίες οι οποίες υπάρχουν να βελτιωθούν άμεσα, ακόμα και τώρα, λίγο πριν από την έναρξη της καλοκαιρινής περιόδου. Και θα συνεχίσουμε να κάνουμε ό,τι είναι ανθρωπίνως δυνατό σε όλα τα επίπεδα, έτσι ώστε να εξυπηρετούμε με ασφάλεια τους συμπολίτες μας, να έχουμε ένα κραταιό, δυνατό Λιμενικό που να υπερασπίζεται τα θαλάσσια σύνορά μας, αλλά και με ανθρωπισμό να σώζει ανθρώπινες ζωές και να ενδυναμώνουμε το ναυτικό επάγγελμα, να προσπαθούμε έτσι ώστε ο ιδιωτικός τομέας να φέρει νέα πιο σύγχρονα πλοία, να ενισχύουμε τις συμβάσεις μας με άλλες χώρες, να προχωρούμε τάχιστα -και είναι μια δέσμευσή μου, όπως το έκανα και στο πρόγραμμα «ΑΙΓΙΣ», τους διαγωνισμούς και τα έργα που πρέπει να γίνουν στα λιμάνια των νησιών μας σε όλη τη χώρα. Κι αυτό είναι μια πολιτική η οποία γεννά πλούτο για τη χώρα που γυρίζει στην ελληνική οικογένεια και τους ανθρώπους που έχουν τις οικογενειακές επιχειρήσεις ή τη μικρή και μεσαία επιχειρηματικότητα στα νησιά και παντού και στον τουρισμό. Και η άποψή μου είναι ότι θα οδηγήσει τα επόμενα χρόνια σε περισσότερες θέσεις εργασίας, σε καλύτερα πληρωμένες θέσεις εργασίας και σε περισσότερο πλούτο για τους νησιώτες μας και τη χώρα μας.

Αυτή, λοιπόν, είναι μια ολοκληρωμένη, σοβαρή και υπεύθυνη πολιτική η οποία πιστεύω ότι θα πρέπει να αγκαλιαστεί και να στηριχθεί καθότι, επαναλαμβάνω, δεν μπορεί να είναι μόνο κυβερνητική, είναι εθνική, ειδικά σε ό,τι έχει να κάνει με τα ακριτικά νησιά μας και τις περιοχές αυτές και τα νησιά, τα οποία βρίσκονται στις άκρες της πατρίδας μας.

Είναι ανοιχτό το γραφείο μου στο Υπουργείο ή στη Βουλή οπότε με φωνάξετε για την οποιαδήποτε επισήμανση, συμβουλή ή διόρθωση, κυρίες συνάδελφοι και κύριοι συνάδελφοι, σε ό,τι έχει να κάνει με όλο αυτό το χαρτοφυλάκιο.

Αντιλαμβάνομαι και καταλαβαίνω ότι προφανώς η εμπειρία επιτόπου, κύριε Μηταράκη, για παράδειγμα από τη Χίο, ή οποιοδήποτε νησί, ή κύριε Γιόγιακα, από την Ηγουμενίτσα, που έχετε και το λιμάνι εκεί και θα συνεχίσουν οι επενδύσεις στο λιμάνι και στη μαρίνα, ή ο οποιοσδήποτε συνάδελφος της Συμπολίτευσης ή της Αντιπολίτευσης, είμαι σίγουρος ότι όλοι έχετε κάτι να συνεισφέρετε για τον τόπο σας και θέλετε να δείτε τον τόπο σας να προοδεύει.

Είναι ανοιχτές οι πόρτες λοιπόν στο Υπουργείο για όλους σας για να μπορέσουμε όλοι να συνεργαστούμε. Δεν διεκδικώ να κάνω πράγματα μόνος μου για το Υπουργείο Ναυτιλίας και Νησιωτικής Πολιτικής -γιατί δεν λέγεται πλέον Εμπορικής Ναυτιλίας, κύριε συνάδελφε- αλλά διεκδικώ να συνεργαστώ μαζί σας. Μακάρι να μπορέσουμε να πετύχουμε υπερπολλαπλάσια πράγματα.

Ο χρόνος που όρισε ο Πρωθυπουργός είναι οι επόμενοι είκοσι τέσσερις μήνες μέχρι τις εθνικές εκλογές. Σε αυτούς τους είκοσι τέσσερις μήνες έχουμε πολύ μεγάλο κέφι και όρεξη για δουλειά μαζί με τους νησιώτες, μαζί με τους κυρίους δημάρχους, μαζί με τους περιφερειάρχες. Κανένα δεν ξεχωρίζω, συνεργάστηκα μαζί τους στενά στην Πολιτική Προστασία. Νομίζω ότι θα μπορέσουν να σας πουν οι ίδιοι πόσο στενά και με πόσο μέλημα και αγάπη και συναίσθηση ευθύνης συνεργαστήκαμε. Κι αυτό φιλοδοξούμε να κάνουμε και στη ναυτιλία.

Και αν πρέπει οι παρουσίες να είναι αυξημένες στο Ελληνικό Κοινοβούλιο και να λογοδοτεί ένας Υπουργός και να παρουσιάζει τις θέσεις του και να ακούει επίσημα τις εισηγήσεις ή τις αντιρρήσεις των κομμάτων, με χαρά όποτε θέλετε είμαι εδώ και θα είμαι εδώ, προκειμένου να λογοδοτώ σε εσάς που είστε οι εκπρόσωποι της ελληνικής κοινωνίας και των συμπολιτών μας στα μήκη και τα πλάτη της χώρας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Σίγουρα θα υπάρχουν τέτοιες ευκαιρίες γιατί νομίζω ότι το ενδιαφέρον όλων είναι ανιδιοτελές για τις προοπτικές που πρέπει να έχει η ελληνική ναυτιλία.

**ΑΛΕΞΑΝΔΡΟΣ ΚΑΖΑΜΙΑΣ:** Οι Κοινοβουλευτικοί Εκπρόσωποι, κύριε Πρόεδρε;

**ΠΡΟΕΔΡΕΥΩΝ (Γεώργιος Γεωργαντάς):** Δεν μου ζήτησε κάποιος Κοινοβουλευτικός Εκπρόσωπος τον λόγο μέχρι τώρα, αλλά αφού το ζητάτε, βεβαίως. Όμως, δεν ζήτησε κανείς.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, μετά από τον Υπουργό δεν είθισται…

**ΠΡΟΕΔΡΕΥΩΝ (Γεώργιος Γεωργαντάς):** Κοιτάξτε, δεν μπορώ να μην δώσω τον λόγο στους Κοινοβουλευτικούς Εκπροσώπους, άσχετα που μίλησε ο Υπουργός. Απλά δεν μου ζήτησε κανείς Κοινοβουλευτικός μέχρι τώρα τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Εγώ θέλω τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Όμως, η Πλεύση Ελευθερίας δεν έχει δηλωμένο Κοινοβουλευτικό Εκπρόσωπο.

Η κ. Κεφαλά έχει τον λόγο για πέντε λεπτά.

Και θα παρακαλέσω, με την ευκαιρία αυτή, να δηλώνονται οι Κοινοβουλευτικοί Εκπρόσωποι. Καλό είναι.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Κύριε Κικίλια, θα ήθελα να εκμεταλλευτώ τις γνώσεις σας από το προηγούμενο Υπουργείο, το Πολιτικής Προστασίας. Και λέω ότι θα ήθελα να εκμεταλλευτώ τις γνώσεις σας γιατί θα ήθελα πραγματικά απαντήσεις σε ένα θέμα το οποίο καίει χιλιάδες ανθρώπους και έχει να κάνει με τη διάσωση.

Θέλω να σας αναφέρω το γεγονός του μικρού Γερμανού που σκοτώθηκε στη Νέδα, γιατί τελικά κατέληξε μετά από κάποιες ώρες. Προφανώς θα ξέρετε το γεγονός, αλλά θα ήθελα να αναφέρω για να μάθουν και οι άνθρωποι που μας παρακολουθούν, ότι όταν ο μικρός έπεσε από τον γκρεμό με τις συνθήκες που έπεσε, δεν θα αναρωτηθούμε για ποιον λόγο βρέθηκε εκεί και τι ακριβώς έκανε, διασώθηκε από τους γονείς του στην αρχή, τον πήγαν σε ασφαλές σημείο και στάλθηκε στίγμα από το 112 στις 2.00΄, από ό,τι γνωρίζουμε. Οι δυνάμεις της ΕΜΑΚ έφτασαν εκεί στις 4.00΄. Πραγματικά θέλουμε να ξέρουμε γιατί ακόμα υπάρχει αυτή η τεράστια καθυστέρηση στο να μπορέσουν να φτάσουν οι αρμόδιες υπηρεσίες, η ΕΜΑΚ, η Πυροσβεστική, η Αστυνομία τόσες ώρες μετά και να παρουσιάζεται μια επιχείρηση ως επιτυχία, ενώ στην πραγματικότητα είναι μια επιχείρηση που μεταφέρει έναν νεκρό. Το ελικόπτερο έφτασε τρεις ώρες μετά, στις 5.00΄.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, παρακαλώ.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Σας δόθηκε ο λόγος να μιλήσετε ως Κοινοβουλευτικός Εκπρόσωπος και απευθύνεστε σε Υπουργό για αρμοδιότητα που δεν την έχει.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Δεν την έχει, την είχε όμως και ζητώ κάποιες πληροφορίες.

**ΠΡΟΕΔΡΕΥΩΝ (Γεώργιος Γεωργαντάς):** Δεν την έχει αυτήν τη στιγμή. Δεν είναι ο αρμόδιος Υπουργός για να απαντήσει γι’ αυτό το ζήτημα.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Πότε λέτε, κύριε Γεωργαντά, τι πρέπει να πούμε οι Κοινοβουλευτικοί Εκπρόσωποι και τι όχι; Εσείς θα πείτε τι πρέπει να αναφέρουμε;

**ΠΡΟΕΔΡΕΥΩΝ (Γεώργιος Γεωργαντάς):** Μα δεν είναι ο αρμόδιος Υπουργός. Είναι ο Υπουργός Ναυτιλίας. Ο κ. Κικίλιας είναι ο Υπουργός Ναυτιλίας και Νησιωτικής Πολιτικής.

**ΑΛΕΞΑΝΔΡΟΣ ΚΑΖΑΜΙΑΣ:** …(Δεν ακούστηκε)

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Με διακόπτετε. Το ξέρω πάρα πολύ καλά.

**ΠΡΟΕΔΡΕΥΩΝ (Γεώργιος Γεωργαντάς):** Όχι σας διακόπτω. Σας έδωσα τη δυνατότητα να μιλήσετε παρόλο που είναι διφορούμενο το ζήτημα αν θα έπρεπε μετά από τον Υπουργό -εγώ ήθελα να σας δώσω τον λόγο- αλλά τώρα αναφέρεστε σε ένα ζήτημα που δεν έχει να κάνει με τις αρμοδιότητες του Υπουργού που έχουμε σήμερα στα υπουργικά έδρανα.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Έχει γνώση και ευθύνη γιατί έχει υπάρξει σε αυτό το Υπουργείο.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο. Αφήστε τη γνώση και την ευθύνη. Κι εγώ ήμουν Υπουργός Αγροτικής Ανάπτυξης…

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Να την αφήσουμε. Να την αφήσετε εσείς γιατί ξέρετε να αφήνετε τις ευθύνες.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο, αυτήν τη στιγμή είναι Υπουργός Ναυτιλίας και Νησιωτικής Πολιτικής.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Εσείς αφήνετε τις ευθύνες.

**ΠΡΟΕΔΡΕΥΩΝ (Γεώργιος Γεωργαντάς):** Αν θέλετε να ρωτήσετε οτιδήποτε επί του νομοσχεδίου, να κάνετε παρατήρηση ή παρέμβαση, να την κάνετε, αν όχι…

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ό,τι θέλω θα ρωτήσω. Και τι έφαγε χθες μπορώ να ρωτήσω.

**ΠΡΟΕΔΡΕΥΩΝ (Γεώργιος Γεωργαντάς):** Λυπάμαι δεν θα σας δώσω τον λόγο άλλο.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε…

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Δεν θα μου δώσετε τον λόγο; Αλήθεια;

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Βεβαίως, βεβαίως. Είμαστε σε συγκεκριμένο νομοσχέδιο και ο Υπουργός ερωτάται για ζήτημα που δεν είναι των αρμοδιοτήτων του. Έχουμε ημερήσια διάταξη.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ήταν, ήταν.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε με λίγο.

**ΑΛΕΞΑΝΔΡΟΣ ΚΑΖΑΜΙΑΣ:** …(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ως τι ομιλείτε εσείς τώρα;

**ΑΛΕΞΑΝΔΡΟΣ ΚΑΖΑΜΙΑΣ:** Ως Κοινοβουλευτικός…

**ΠΡΟΕΔΡΕΥΩΝ (Γεώργιος Γεωργαντάς):** Υπάρχει Κοινοβουλευτικός. Δεν ομιλείτε.

Κύριε Καζαμία, δεν δικαιούστε να ομιλείτε.

**ΑΛΕΞΑΝΔΡΟΣ ΚΑΖΑΜΙΑΣ:** Ως Κοινοβουλευτικός.

**ΠΡΟΕΔΡΕΥΩΝ (Γεώργιος Γεωργαντάς):** Η Κοινοβουλευτικός δικαιούται να μιλήσει. Παρακαλώ, επιτέλους, να τηρήσουμε τον Κανονισμό. Δικαιούται να μιλήσει μόνο η Κοινοβουλευτικός Εκπρόσωπος, όχι ο κ. Καζαμίας που ήταν εισηγητής.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** …είναι αυτό που κάνετε.

**ΑΛΕΞΑΝΔΡΟΣ ΚΑΖΑΜΙΑΣ:** …(Δεν ακούστηκε)

(Θόρυβος από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Εάν δεν αναφερθείτε επί του νομοσχεδίου, θα σας αφαιρεθεί ο λόγος.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Τι λέτε; Αλήθεια;

**ΠΡΟΕΔΡΕΥΩΝ (Γεώργιος Γεωργαντάς):** Όπως το λέω.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Εγώ δεν θα αναφερθώ επί του νομοσχεδίου.

**ΠΡΟΕΔΡΕΥΩΝ (Γεώργιος Γεωργαντάς):** Δεν έχετε τον λόγο, παρακαλώ.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Αλήθεια; Να καταγραφεί για άλλη μια φορά αυτό που κάνετε.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας στον τομέα των Θαλασσίων Μεταφορών».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

**ΑΛΛΑΓΗ ΣΕΛΙΔΑΣ**

|  |
| --- |
| Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας στον τομέα των Θαλασσίων Μεταφορών |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |

**ΑΛΛΑΓΗ ΣΕΛΙΔΑΣ**

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, το σχέδιο νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας στον τομέα των Θαλασσίων Μεταφορών» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 70α)

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος διακόπτουμε τη συνεδρίαση για σήμερα και ώρα 12.00΄ το μεσημέρι για τη συζήτηση του νομοσχεδίου του Υπουργείου Υποδομών και Μεταφορών.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Κατά τη διάρκεια της διακοπής την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα σας. Επαναλαμβάνεται η διακοπείσα συνεδρίαση.

Πριν πάμε στην ημερήσια διάταξη αυτής της συνεδρίασης, θέλω να κάνω κάποιες ανακοινώσεις προς το Σώμα.

Οι Ανεξάρτητοι Βουλευτές κύριοι Γεώργιος Μανούσος, Κωνσταντίνος Φλώρος, Ιωάννης Δημητροκάλλης και Διονύσιος Βαλτογιάννης κατέθεσαν σήμερα, 15 Μαΐου 2025, πρόταση νόμου: «Προστασία δικαιωμάτων δόμησης και διατήρηση οικοδομησιμότητας εντός περιοχών πρώην αναγνωρισμένων οικισμών».

Παραπέμπεται στην αρμόδια Κοινοβουλευτική Επιτροπή.

Ο πρώην Πρωθυπουργός και Βουλευτής του ΠΑΣΟΚ - Κινήματος Αλλαγής κ. Γεώργιος Παπανδρέου ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Ομοίως, ο Βουλευτής της Νέας Δημοκρατίας κ. Θεοχάρης (Χάρης) Θεοχάρης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Επίσης, ο Βουλευτής της Νίκης κ. Σπυρίδων Τσιρώνης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Επανερχόμαστε τώρα στην ημερήσια διάταξη.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας -το τονίζω πάντα αυτό, ανεξάρτητα της διαδικασίας που ακολουθούμε-, καθώς και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συμφώνησε.

Κατά της κυρώσεως ψήφισε μόνο το Κομμουνιστικό Κόμμα Ελλάδας, υπέρ ψήφισε η Νέα Δημοκρατία και όλες οι άλλες Κοινοβουλευτικές Ομάδες κρατούν επιφύλαξη. Το ξανατονίζω και θα το πω -για τον εαυτό μου τουλάχιστον- ότι η επιφύλαξη δεν είναι άρνηση. Είναι μία λέξη η οποία δεν υπάρχει και στην ορολογία του Κανονισμού, αλλά εν πάση περιπτώσει, εγώ θα ρωτώ από τα κόμματα που κρατούν επιφύλαξη, ποιος θέλει να πάρει τον λόγο και δεν θα εμποδίσω κανέναν από το να πάρει τον λόγο για πέντε λεπτά.

Πριν, όμως, ξεκινήσουμε τη διαδικασία, κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, πενήντα πέντε μαθήτριες και μαθητές και τρεις συνοδοί εκπαιδευτικοί από το Λύκειο της Ελληνογαλλικής Σχολής Αγίας Παρασκευής.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Καλείται στο Βήμα ο ειδικός αγορητής του κόμματος Σπαρτιάτες κ. Ιωάννης Κόντης.

Ορίστε, κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, σίγουρα, κύριε Πρόεδρε, επιφυλασσόμεθα στις επιτροπές ακριβώς για αυτόν τον λόγο, είναι γνωστό, μέχρι κι αυτό να απαγορευθεί κάποια στιγμή. Πάντως είναι και ο μόνος τρόπος να μπορούμε να πούμε δυο κουβέντες για ένα νομοσχέδιο ή μια σύμβαση στην Ολομέλεια, χωρίς να είμαστε αρνητικοί.

Θέλω να πω, λοιπόν, ότι είμαστε σίγουρα θετικοί σε οποιαδήποτε σύμβαση ειδικά εμείς -κι εγώ προσωπικά που έχω και τη σχέση με τη Βραζιλία- που γίνεται με τη Βραζιλία, αλλά και σε οποιουδήποτε άλλου είδους συμβάσεις που αφορούν ζεύξη αεροπορική με μακρινές χώρες. Να θυμίσω, όμως, ότι πριν χρόνια η Βραζιλία είχε απευθείας σύνδεση με την Ελλάδα -το είπαμε και στην επιτροπή- κι έτσι το ταξίδι από είκοσι και τριάντα ώρες που είναι μέσω ζεύξεων από την Ευρώπη, ήταν απλά δωδεκάωρο και επέτρεπε και μεταφορές προϊόντων. Μέχρι και φαγκρί έφερναν τότε εισαγωγείς ψαριού από τη Βραζιλία, το οποίο ήταν και πολύ καλής ποιότητας. Ήταν πακεταρισμένα και γινόταν μια μεγάλη εισαγωγή, κάτι που έχει σταματήσει τώρα με τις ενδιάμεσες στάσεις που υπάρχουν.

Η Βραζιλία είναι μια χώρα η οποία έχει είκοσι αεροπορικούς φορείς αυτή τη στιγμή, είκοσι αεροπορικές εταιρείες. Οι περισσότερες βέβαια δρουν στη Νότια Αμερική ή και στο εσωτερικό της. Να πούμε ότι είναι μια χώρα που έχει τρία αεροδρόμια, ένα στο Σάο Πάολο και δύο έχει το Ρίο. Από το Ρίο φεύγουν κάθε τρία λεπτά πτήσεις και για το Σάο Πάολο. Είναι σαν ταξί, ας πούμε, παρόλο που η απόσταση είναι σαν το Αθήνα - Θεσσαλονίκη.

Είναι μία χώρα εξοικειωμένη με τα αεροπλάνα. Οι μετακινήσεις γίνονται στο εσωτερικό της και τις τεράστιες αποστάσεις που έχει αεροπορικώς κατά κύριο λόγο, οι εμπορικές γίνονται σίγουρα με τρένα και με άλλους τρόπους.

Πρέπει, λοιπόν, να μεγαλώσουμε όσο μπορούμε αυτή τη συνεργασία της ζεύξης με τη Βραζιλία και να δούμε αν μπορούμε να επανέλθουμε σε προηγούμενα καθεστώτα, γιατί μετά την πτώχευση του κρατικού φορέα της Βραζιλίας, έχασε τη σύνδεσή της σε όλα τα αεροδρόμια της Ευρώπης στα slots που κατέχει σε όλο τον κόσμο. Αυτό είναι κάτι για το οποίο είδα να υπάρχει αντίρρηση στην επιτροπή από κάποιες παρατάξεις που έλεγαν ότι δίνουμε το δικαίωμα σε άλλες εταιρείες να έρθουν στην Ελλάδα και να απολαμβάνουν των ιδίων προνομίων. Δεν είναι τα προνόμια. Δυστυχώς ή ευτυχώς είναι ο τρόπος με τον οποίο μετακινείται σήμερα η κάθε αεροπορική εταιρεία της Βραζιλίας, η οποία έχει μοιρασμένους κωδικούς. Δηλαδή, μέχρι τη Γαλλία πηγαίνει σαν αεροπορική μετά έρχεται μέχρι εδώ σαν Air France ή KLM ή από την Ισπανία σαν Iberia. Είναι αυτός ο τρόπος που σήμερα έχει την επικοινωνία με την Ευρώπη και σίγουρα και με τον υπόλοιπο κόσμο. Δεν είμαστε εμείς αυτοί που θα απαγορεύσουμε το να έρχονται οι τουρίστες ή τα εμπορεύματα από εκεί.

Να πω ότι είναι μια χώρα, η οποία -χωρίς να υπάρχουν στατιστικά στοιχεία- γνωρίζω ότι έχει ένα τεράστιο ενδιαφέρον τουριστικού προορισμού για την Ελλάδα, γιατί το συνδυάζουν και με άλλες χώρες από όπου κατάγονται πολλοί Βραζιλιάνοι, όπως ο Λίβανος, το Ισραήλ, η Ιταλία, η Γαλλία, η Ισπανία. Έρχονται στην Ελλάδα, αγαπούν την Ελλάδα και πιστεύουμε ότι αν αυτό ξανάγινε -λέω, έστω για δύο φορές την εβδομάδα ή τρεις που υπήρχε παλιότερα-, θα έχουμε τη δυνατότητα άφιξης πολλών και καλών τουριστών.

Οι Βραζιλιάνοι τουρίστες είναι τουρίστες οι οποίοι κατά μέσο όρο, από ό,τι υπάρχουν στατιστικές, σε ένα δεκαήμερο ταξίδι χαλάνε 5.000 δολάρια όταν πηγαίνουν στην Αμερική ή στην Ευρώπη. Είναι τουρίστες-καταναλωτές, τουρίστες που θέλουν να μείνουν σε καλά μέρη και δεν είναι τουρίστες με σακίδιο ή αυτοί που συνήθως βλέπουμε στη χώρα. Μιλάμε για αρκετές χιλιάδες, οι οποίοι μπορούν να βοηθήσουν με πολλούς τρόπους.

Όπως επίσης και επιχειρηματικά, ξέρουμε ότι είναι μια τεράστια δύναμη. Η Βραζιλία, παράγει τα πάντα, δεν εισάγει από την εποχή που είχε το πρόβλημα με το «Plano Collor».Εισάγει πολύ λίγα προϊόντα και εξάγει τα περισσότερα. Εξάγει με θαλάσσιες μεταφορές αυτοκίνητα στην Ιταλία. Η Auto Latina, το μεγαλύτερο εργοστάσιο παραγωγής αυτοκινήτων στον κόσμο, φτιάχνει το 60% των αυτοκινήτων της Fiat.

Εν πάση περιπτώσει, είναι χώρα με την οποία θέλουμε να έχουμε συνεργασία, όχι μόνο αυτή, πολύ περισσότερες που μπορούν να υπάρξουν, έστω με την απαρχή κάποιων. Κάναμε πρόσφατα την αθλητική και πολιτιστική συμφωνία. Μακάρι να τη δούμε να υπάρχει και να μη μείνει μόνο στα χαρτιά. Γιατί πολλές συμφωνίες κάνουμε, αλλά θέλουμε να δούμε πόσες από αυτές γίνονται πράξη.

Δεν θα πω παραπάνω. Εμείς στηρίζουμε τη σύμβαση και ψηφίζουμε υπέρ.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ και για τη συνέπεια στον χρόνο.

Θα καλέσω τώρα τον ειδικό αγορητή από τη Νίκη κ. Κομνηνό Δελβερούδη.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, η παρούσα συμφωνία αφορά στις αεροπορικές υπηρεσίες μεταξύ της χώρας μας και της Βραζιλίας και αποσκοπεί, κατά τα προαναφερόμενα στην αιτιολογική έκθεση, στην ενίσχυση της συνολικής αεροπορικής σχέσης των δύο χωρών μέσω της αναβάθμισης της αεροπορικής συνεργασίας τους.

Ωστόσο, ενώ το Υπουργείο και η Κυβέρνηση, όπως μας είπαν στη συνεδρίαση της επιτροπής, κρίνουν ότι η αεροπορική σύνδεση με τη Βραζιλία είναι μια πολύ σοβαρή και σημαντική υπόθεση καθώς η Βραζιλία είναι πολύ μεγάλη χώρα με πολύ μεγάλη βιομηχανική παραγωγή και μπορεί η σύνδεση αυτή να ενισχύσει σημαντικά τον τουρισμό στην Ελλάδα, δεν καταλάβαμε πώς φέρνετε τη συμφωνία αυτή προς συζήτηση και ψήφιση στη Βουλή μετά από δύο και πλέον χρόνια, δεδομένου ότι η συμφωνία αυτή έχει υπογραφεί από τις 6 Φεβρουαρίου του 2023 στη Βραζιλία.

Αυτό αποδεικνύει την έλλειψη στοιχειώδους σοβαρότητας της Κυβέρνησης της Νέας Δημοκρατίας. Όμως, μακάρι να ήταν μόνο η συμφωνία με τη Βραζιλία. Διότι, όταν εδώ και δύο χρόνια διαδραματίζεται μπροστά μας αυτό το κακοπαιγμένο σίριαλ των Τεμπών που έχει στήσει η Κυβέρνηση -γιατί θα αποδειχθεί η κακή σκηνοθεσία και θα φανερωθεί η αλήθεια αργά ή γρήγορα-, είναι αλήθεια ότι δεν μπορεί να μας απασχολούν τώρα τα δύο χρόνια καθυστέρησης της κύρωσης της παρούσας συμφωνίας. Όμως, όλα σχετίζονται μεταξύ τους. Τι εννοώ;

Γνωρίζετε πολύ καλά στην Κυβέρνηση ότι ο κίνδυνος για τα «αεροπορικά Τέμπη» -σε εισαγωγικά- βρίσκεται μπροστά μας λόγω της αδιαφορίας της Κυβέρνησης στις συνεχείς προειδοποιήσεις των εργαζομένων για κίνδυνο δυστυχήματος.

Το 2020 ο νέος τότε Υπουργός Κώστας Καραμανλής έφερε τον ν.4757, αποσπώντας τις αεροπορικές αρχές από τα αεροδρόμια και αφαιρώντας αρμοδιότητες από τους αερολιμενικούς. Δημιουργήθηκε έτσι μια συρρικνωμένη αρχή, περιορισμένη σε μια υπηρεσία με ανύπαρκτη παρουσία στους αερολιμένες της χώρας, ακριβώς εκεί όπου υφίστανται και τα μεγάλα θέματα ασφάλειας των πτήσεων και γενικά το αεροπορικό έργο.

Ενώ, λοιπόν, δημιουργήθηκε μία αρχή για τον έλεγχο και την εποπτεία των αεροδρομίων και των φορέων που δραστηριοποιούνται σε αυτόν, αφαιρέθηκαν από τα αεροδρόμια τα αρμόδια όργανα για τον έλεγχο για τον οποίο δημιουργήθηκε η Αρχή Πολιτικής Αεροπορίας, αφού καταργούνται οι αεροπορικές αρχές αεροδρομίων που αρχικά λειτουργούσαν υπό την ΥΠΑ και από προσωπικό με πολύχρονη επιστημονική κατάρτιση, γνώση, εμπειρία και εξειδίκευση στα θέματα αεροπορικής ασφάλειας, τους αερολιμενικούς, που καθημερινά, με συστηματικούς και δειγματοληπτικούς αερολιμενικούς ελέγχους εντός των ορίων των αρμοδιοτήτων τους στα ελληνικά αεροδρόμια, διασφάλιζαν την εφαρμογή των κανονισμών και της εθνικής και ευρωπαϊκής νομοθεσίας για την ασφάλεια της πολιτικής αεροπορίας.

Σε αυτό έρχονται να προστεθούν οι σοβαρές καταγγελίες των ελεγκτών εναέριας κυκλοφορίας, οι οποίοι κρούουν τον κώδωνα του κινδύνου για την ασφάλεια των πτήσεων εξαιτίας του παρωχημένου εξοπλισμού και της υποστελέχωσης τμημάτων.

Τον περασμένο, μάλιστα, Απρίλιο ο Πρόεδρος της Ένωσης Ελεγκτών Εναέριας Κυκλοφορίας Ελλάδας υπογράμμισε πως, παρά την αυξημένη κίνηση στους αερολιμένες της χώρας, οι ελεγκτές συνεχίζουν να εργάζονται με απαρχαιωμένο εξοπλισμό και με σοβαρές ελλείψεις προσωπικού.

Επεσήμανε ιδιαιτέρως ότι στην τερματική της Αθήνας, που διαχειρίζεται τις αφίξεις - αναχωρήσεις στο «Ελευθέριος Βενιζέλος», το σύστημα προειδοποίησης εμπλοκών είναι μη επιχειρησιακό, με αποτέλεσμα ο ελεγκτής που εργάζεται να μη λαμβάνει ειδοποίηση από το σύστημα ότι τα αεροσκάφη βρίσκονται σε πορεία σύγκρουσης, κάτι που η ένωση έχει καταγγείλει μετά από την πολύνεκρη αεροπορική τραγωδία στην Ουάσιγκτον.

Μάλιστα, από έρευνα του Ευρωπαϊκού Οργανισμού Ασφάλειας της Αεροπορίας η Ευρωπαϊκή Επιτροπή ανακάλυψε δέκα πολιτικά και τέσσερα στρατιωτικά αεροδρόμια μικτής χρήσης στην Ελλάδα που δεν διαθέτουν τις ευρωπαϊκές πιστοποιήσεις ασφάλειας. Παρ’ όλα αυτά, λειτουργούν.

Για τον λόγο αυτό η Κομισιόν, στις 14 Ιουλίου του 2023, αποφάσισε να εγκαλέσει την Ελλάδα αποστέλλοντας προειδοποιητική επιστολή για μη συμμόρφωση της χώρας μας με τους κανόνες της Ευρωπαϊκής Ένωσης σχετικά με τη διεξαγωγή των δραστηριοτήτων εποπτείας στον τομέα της ασφάλειας της πολιτικής αεροπορίας και την επαλήθευση της συμμόρφωσης των φορέων εκμετάλλευσης αερομεταφορών, καθώς και για μη συμμόρφωση με τους κανόνες της Ευρωπαϊκής Ένωσης σχετικά με την πιστοποίηση των αεροδρομίων.

Επίσης, στις 24 Απριλίου του 2024 η Κομισιόν απέστειλε προειδοποιητική επιστολή στην Ελλάδα επειδή δεν έλαβε τα αναγκαία μέτρα για να διασφαλίσει τη δημοσίευση διαδικασιών λειτουργίας για την πλοήγηση βάσει επιδόσεων στους ελληνικούς αερολιμένες, όπως απαιτείται στον σχετικό εκτελεστικό κανονισμό της επιτροπής.

Τι έχει γίνει με αυτά τα σοβαρά ζητήματα ασφαλείας; Συμμορφωθήκαμε μήπως; Πώς, λοιπόν, θα μπορέσουμε να ανταποκριθούμε σε επιπλέον πτήσεις από άλλες χώρες, εν προκειμένω από τη Βραζιλία, όταν η υποστελέχωση βρίσκεται σε τέτοια επίπεδα που δεν επιτρέπουν την εξυπηρέτηση της ζήτησης της αεροπορικής κίνησης; Πώς θα το διασφαλίσετε αυτό, κύριοι της Κυβέρνησης και αρμόδιοι Υπουργοί;

Ως προς την υπό συζήτηση συμφωνία, εμείς επισημάναμε και στην επιτροπή ότι πράγματι η Βραζιλία είναι μια χώρα με την οποία θα πρέπει να επιδιώκουμε την ενίσχυση των σχέσεών μας σε πολλά επίπεδα, όπως είναι ο πολιτισμός, ο τουρισμός, το εμπόριο και οι αεροπορικές μεταφορές.

Εκφράσαμε ωστόσο και τις έντονες ανησυχίες μας για την προβλεπόμενη δυνατότητα συνεργασίας της Βραζιλίας με αεροπορικές εταιρείες τρίτων χωρών, οι οποίες θα μπορούν να πετάνε σε ελληνικό έδαφος, και ιδίως πάνω από στρατιωτικού και εθνικού ενδιαφέροντος σημεία, χωρίς να έχει προηγηθεί έλεγχος και έγκριση, φυσικά, για τις συνεργασίες αυτές από το έτερο συμβαλλόμενο κράτος, δηλαδή από την Ελλάδα.

Αυτό δεν διασφαλίζεται με την παρούσα συμφωνία και δεν λάβαμε και απάντηση από τον αρμόδιο Υπουργό για το συγκεκριμένο ζήτημα κατά τη συνεδρίαση της επιτροπής γι’ αυτά τα ζητήματα εθνικής ασφάλειας της χώρας μας και τους κινδύνους που ελλοχεύουν σε τέτοιες προδιατυπωμένες συμφωνίες, που συνάπτονται, φυσικά, τα τελευταία έτη μεταξύ της χώρας μας και άλλων, τρίτων χωρών.

Για τους παραπάνω λόγους, η Νίκη δεν μπορεί να ψηφίσει υπέρ αυτής της κύρωσης με τη Βραζιλία.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κυρία Αθανασίου, θέλετε να πάρετε τον λόγο;

**ΜΑΡΙΑ ΑΘΑΝΑΣΙΟΥ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει η ειδική αγορήτρια της Ελληνικής Λύσης κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, η εν λόγω συμφωνία σκοπεύει στην περαιτέρω σύσφιξη των σχέσεων μεταξύ της Ελλάδας και της Βραζιλίας όσον αφορά στις αεροπορικές μεταφορές μέσω της εκτέλεσης τακτικών διεθνών αεροπορικών δρομολογίων μεταξύ των δύο χωρών.

Η Βραζιλία παγκοσμίως είναι η δέκατη μεγαλύτερη οικονομία σε δυναμικό αγοράς και η ένατη σε αγοραστική δύναμη. Αποτελεί τη δεύτερη μεγαλύτερη οικονομία της αμερικανικής ηπείρου, με πρώτες τις Ηνωμένες Πολιτείες. Η Βραζιλία, λοιπόν, παρουσιάζει τεράστια οικονομικά μεγέθη, αλλά παράλληλα και τεράστια κοινωνικά και οικονομικά χάσματα μεταξύ του πληθυσμού της.

Ο Υπουργός Εξωτερικών της Βραζιλίας πέρυσι δήλωσε ότι οι δύο χώρες έχουν εμπορικές σχέσεις οι οποίες φτάνουν τα 500 εκατομμύρια ευρώ ετησίως. Η Βραζιλία είναι αναπτυσσόμενη οικονομία, με τεράστιους φυσικούς και πλουτοπαραγωγικούς πόρους, αλλά και με μεγάλο πληθυσμό νεαρής ηλικίας, οι οποίοι αποτελούν παράλληλα και πλούσιο εργατικό δυναμικό.

Στην αγορά της χώρας, αγορά σχεδόν διακοσίων τριών εκατομμυρίων καταναλωτών, κατέχει σημαντική μερίδα ο τομέας των υπηρεσιών και η βιομηχανία, τομείς οι οποίοι αποτελούν άνω του 90% του ΑΕΠ της χώρας. Παράλληλα, ο αγροτικός τομέας συμβάλλει με 6,5% περίπου.

Κάτω από αυτές τις προϋποθέσεις έρχεται η Κυβέρνηση να εισαγάγει την εν λόγω συμφωνία ύστερα από σειρά παρόμοιων συμφωνιών με αντίστοιχες χώρες. Απαραίτητες οι συσφίξεις των σχέσεων, ωστόσο η Κυβέρνηση οφείλει να δώσει βάση σε τομείς όπως η διασφάλιση της ασφάλειας των πτήσεων, της τήρησης των διεθνών κανόνων αξιοπλοΐας, της συμμετοχής στη συμφωνία αξιόπιστων αεροπορικών εταιρειών οι οποίες θα προάγουν το πνεύμα συνεργασίας και προόδου των σχέσεων μεταξύ των δύο συμβαλλόμενων μερών.

Έτσι, λοιπόν, στο άρθρο 2, στο οποίο ορίζονται τα δικαιώματα που παραχωρεί το ένα μέρος στο άλλο για τη διεξαγωγή προγραμματισμένων διεθνών αεροπορικών υπηρεσιών, ένα σημείο το οποίο πρέπει να ελέγχεται με έμφαση είναι και η αξιοπιστία των διορισμένων αεροπορικών εταιρειών εκάστου μέρους. Μάλιστα, από τη στιγμή κατά την οποία προβλέπεται και η δυνατότητα πολλαπλού διορισμού αεροπορικών εταιρειών και από τα δύο μέρη για την εκτέλεση τακτικών δρομολογίων στις συμφωνηθείσες διαδρομές, ο έλεγχος αυτός γίνεται πιο αναγκαίος, μιας και τα δικαιώματα τα οποία παραχωρούνται είναι η πτήση χωρίς προσγείωση πάνω από την επικράτεια του μέρους που του παραχωρεί δικαιώματα, η στάθμευση στην επικράτεια των συμβαλλομένων μερών για μη εμπορικούς σκοπούς, αλλά και για την αποβίβαση και επιβίβαση επιβατών, εμπορευμάτων και ταχυδρομείου. Έτσι, ο απαραίτητος έλεγχος χρειάζεται να επικεντρωθεί και στο ποιες αεροπορικές εταιρείες θα αποκτούν αυτά τα προνόμια, καθώς και στο αν αυτές μπορούν να ανταπεξέλθουν στις αυστηρές προϋποθέσεις αξιοπιστίας.

Ερχόμενοι τώρα στα άρθρα 7 και 8, ασφάλεια πτήσεων και αεροπορική ασφάλεια, η έλλειψη ελέγχων, η διάσπαση και η ασάφεια των αρμοδιοτήτων, καθώς και η συνεχόμενη υποστελέχωση των υπηρεσιών των ελεγκτών εναέριας κυκλοφορίας θέτουν σε σοβαρότατο κίνδυνο την ασφάλεια των αερομεταφορών. Ιδιαίτερα οι ελεγκτές εναέριας κυκλοφορίας επισημαίνουν την ακαταλληλότητα λόγω ξεπερασμένων τεχνολογιών, αλλά και παλαιότητας του εξοπλισμού επιτήρησης και επικοινωνιών, με κίνδυνο ακόμα και τη σύγκρουση αεροσκαφών στον αέρα.

Στο άρθρο 10 προβλέπεται η αμοιβαία απαλλαγή από περιορισμούς εισαγωγής, δασμούς, ειδικούς φόρους κατανάλωσης, από τέλη επιθεώρησης, λοιπούς φόρους και επιβαρύνσεις επί των αεροσκαφών, καυσίμων, εφοδίων κ.λπ. για τις ορισμένες αεροπορικές εταιρείες κατά την άσκηση των συμφωνημένων υπηρεσιών.

Επίσης, η Ελλάδα δύναται να επιβάλει φόρους, εισφορές, τέλη κ.λπ. επί των καυσίμων που παρέχονται στην επικράτειά της και τα οποία προορίζονται για πτήσεις αεροσκαφών εταιρείας Βραζιλίας, εάν εκτελεί δρομολόγια εσωτερικών πτήσεων είτε και πτήσεων εξωτερικού, ενώ εν προκειμένω το κριτήριο θα πρέπει να είναι το οικονομικό όφελος για την πατρίδα μας.

Η προηγούμενη εμπειρία διδάσκει το αντίθετο. Συγκεκριμένα, αναφέρομαι στο άρθρο 11 στο οποίο προβλέπεται μεταξύ των μερών να υπάρχει θεμιτό και ανταγωνιστικό περιβάλλον, ούτως ώστε οι αεροπορικές εταιρείες των μερών να ανταγωνίζονται δίκαια και ισότιμα, όπως επίσης και η δυνατότητα χορήγησης δημόσιων επιδοτήσεων υπό προϋποθέσεις και με συνθήκες διαφάνειας.

Το σημείο του προβληματισμού μας είναι οι ίδιες οι επιδοτήσεις και το κατά πόσο μπορεί αυτές να είναι διαφανείς. Ας θυμηθούμε την κρατική ενίσχυση στην Aegean ύψους 120 εκατομμυρίων ευρώ, τα οποία της χορηγήθηκαν όχι στο πλαίσιο ανακεφαλαιοποίησης, όπως έγινε σε άλλες ευρωπαϊκές εταιρείες, αλλά ως άμεση επιχορήγηση για την κάλυψη των απωλειών από τα περιοριστικά μέτρα του 2020 για την αντιμετώπιση της πανδημίας. Από αυτήν την επιχορήγηση το ελληνικό δημόσιο επιβαρύνθηκε κατά σχεδόν 35 εκατομμύρια ευρώ από την υλοποίηση του σχεδίου κρατικής ενίσχυσης της Aegean, διότι κατ’ αυτόν τον τρόπο θα πάρει πίσω μόνο 85,4 εκατομμύρια ευρώ.

Κύριοι, καλές είναι οι διμερείς συμφωνίες, ωστόσο απαιτείται από την Κυβέρνηση να λαμβάνει μέτρα διασφάλισης της ασφάλειας των πτήσεων με την επαρκή στελέχωση σε προσωπικό και τεχνολογικό εξοπλισμό, καθώς και να διασφαλίζει ότι οι αεροπορικές εταιρείες οι οποίες συμμετέχουν πληρούν όλες τις απαραίτητες προϋποθέσεις για την ασφαλή διενέργεια των πτήσεων και την τήρηση των διεθνών κανόνων αξιοπλοΐας.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Αθανασίου.

Θα καλέσω στο Βήμα τον ειδικό αγορητή του Κομμουνιστικού Κόμματος Ελλάδας κ. Ιωάννη Δελή.

Κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Πρόκειται, φυσικά, για μια συμφωνία αεροπορική με τη Βραζιλία στη βάση της αρχής της αμοιβαιότητας. Έχουν ψηφιστεί και άλλες παρόμοιες στο παρελθόν. Είναι γνωστό, επίσης, ότι στη χώρα μας εδώ και χρόνια δεν υφίσταται εθνικός αερομεταφορέας, αλλά μονάχα ιδιωτικές αεροπορικές εταιρείες, οι οποίες, βέβαια, συχνά-πυκνά επιδοτούνται και με αρκετά μάλιστα εκατομμύρια ευρώ από το ελληνικό κράτος, όπως έγινε παραδείγματος χάριν στην πανδημία, όταν τότε επιδοτήθηκαν με πολλά κρατικά εκατομμύρια και ταυτόχρονα έκαναν απολύσεις. Τα συμφέροντα, λοιπόν, αυτών των ιδιωτικών αεροπορικών εταιρειών εξυπηρετεί η σημερινή αεροπορική συμφωνία πρώτα και κύρια, καθώς, φυσικά, και τα συμφέροντα και άλλων μερίδων του ελληνικού κεφαλαίου, του εμπορικού, του τουριστικού και άλλων.

Χαρακτηριστικά, στην αιτιολογική έκθεση της συμφωνίας αναφέρεται ότι αυτή αφορά φορείς και εταιρείες που δραστηριοποιούνται στον τομέα των αεροπορικών μετακινήσεων και αερομεταφορών πρόσωπα που δραστηριοποιούνται στον χώρο του εμπορίου, του τουρισμού, των επενδύσεων και αυτό ακριβώς, δηλαδή η εξυπηρέτηση των συμφερόντων των επιχειρηματικών ομίλων, εξηγεί και το γιατί συμπίπτουν τα αστικά κόμματα, η Νέα Δημοκρατία, το ΠΑΣΟΚ, ο ΣΥΡΙΖΑ και τα υπόλοιπα, σε αυτού του είδους τις συμφωνίες τις οποίες υπογράφουν και συνήθως υπερψηφίζουν.

Όταν στην αιτιολογική έκθεση αναγράφεται ότι η συμφωνία διασφαλίζει τα ελληνικά συμφέροντα σε ευρύτερο διεθνές πλαίσιο, αυτό σημαίνει ότι το ελληνικό κράτος όχι μόνο αναλαμβάνει την προετοιμασία και το άνοιγμα των επιχειρηματικών πεδίων στις μεταφορές και κατά δεύτερο λόγο στον τουρισμό και το εμπόριο, αλλά μεριμνά και εγγυάται και για την κερδοφόρα επιχειρηματική δραστηριότητα των ελληνικών αεροπορικών επιχειρηματικών ομίλων στο εξωτερικό, παραδείγματος χάριν με το άρθρο 10, στο οποίο προβλέπεται αμοιβαία απαλλαγή των αεροπορικών εταιρειών από τελωνειακούς δασμούς και από οποιαδήποτε φορολογία. Αυτό δεν είναι αμελητέο ούτε μπορεί να το προσπερνά κανείς τόσο εύκολα, όταν έχει τσακιστεί ο λαός από την άγρια φορολεηλασία.

Μάλιστα, στην ειδική έκθεση αναγράφεται και το εξής: «Αυτή η ανωτέρω απώλεια εσόδων θα αναπληρώνεται από άλλες πηγές εσόδων του κρατικού προϋπολογισμού», που δεν είναι βέβαια άλλες από τα συνήθη φορολογικά υποζύγια, δηλαδή τις λαϊκές οικογένειες. Το κράτος επίσης, σύμφωνα με τη συμφωνία, μεριμνά και για την τήρηση των κανόνων του λεγόμενου υγιούς και θεμιτού καπιταλιστικού ανταγωνισμού στον συγκεκριμένο κλάδο, τον αεροπορικό, αν δεχτεί βεβαίως κανείς ότι εδώ μπορούν να υπάρχουν τέτοιοι κανόνες και όχι ο κανόνας του δικαίου του ισχυρότερου, ο μόνος άλλωστε κανόνας ο οποίος λειτουργεί πραγματικά σε αυτήν τη ζούγκλα του αδυσώπητου καπιταλιστικού ανταγωνισμού.

Στην αεροπορική συμφωνία που συζητάμε γίνεται επίσης λόγος και για την ασφάλεια των πτήσεων. Δεν θα αναφερθώ –το κάναμε στην επιτροπή- στα αλλεπάλληλα αεροπορικά δυστυχήματα διεθνώς σε καπιταλιστικές χώρες ανεπτυγμένες, παραδείγματος χάριν στις ΗΠΑ, η πλειοψηφία των οποίων δυστυχημάτων σχετίζεται άμεσα με τον αυξημένο αεροπορικό φόρτο, σε συνδυασμό, βεβαίως, και με τις αποδεκατισμένες, υποστελεχωμένες υπηρεσίες της πολιτικής αεροπορίας.

Θα αναφερθούμε, όμως –κι ας ενοχλείται η Κυβέρνηση-, στο τι καταγγέλλουν στη χώρα μας οι ίδιοι οι εργαζόμενοι στην υπηρεσία της πολιτικής αεροπορίας. Ενώ, λοιπόν, η ενάερια κυκλοφορία -λένε οι άνθρωποι- αυξάνεται σταθερά και υπάρχουν μέρες που ξεπερνά τις 4.500 πτήσεις, το πρόβλημα της έλλειψης προσωπικού διογκώνεται, ιδιαίτερα σε κρίσιμες μονάδες όπως στο κέντρο ελέγχου περιοχής Αθηνών-Μακεδονίας που παρακολουθεί, βέβαια, και τις περισσότερες πτήσεις μέσα στον FIR. Σε αυτόν τον τομέα η κίνηση διπλασιάστηκε σε σχέση με αυτήν που υπήρχε το 2004, αλλά το προσωπικό μειώθηκε την ίδια στιγμή στο μισό, με ελάχιστες προσλήψεις τα τελευταία χρόνια.

Φτηνό υποκατάστατο μπορεί να είναι, αλλά σίγουρα δεν αποτελεί λύση και απάντηση στο πρόβλημα της υποστελέχωσης, η υποκατάσταση της φυσικής παρουσίας εργαζομένων στους πύργους ελέγχου με ψηφιακά συστήματα απομακρυσμένου ελέγχου, καθώς αυξάνουν και τον κίνδυνο κυβερνοεπιθέσεων που μπορούν να αλλοιώσουν, παραδείγματος χάριν, την εικόνα στο μόνιτορ ενός ελεγκτή εναέριας κυκλοφορίας.

Όσο για το υλικοτεχνικά μέσα, τα ραντάρ και τα συστήματα απεικόνισης των δεδομένων, καθώς και τα συστήματα επικοινωνιών μεταξύ των εργαζομένων ή με τους πιλότους, παραδέχτηκε και ο ίδιος ο Υπουργός προχθές στην επιτροπή ότι είναι απαρχαιωμένα και δεν αντιστοιχούν στις σημερινές σύγχρονες δυνατότητες και ανάγκες. Μάλιστα, ήδη κάποια έχουν τεθεί εκτός λειτουργίας και υπάρχει περίπτωση να σταματήσουν να λειτουργούν και άλλα λόγω έλλειψης ανταλλακτικών, όπως καταγγέλλουν οι ίδιοι οι εργαζόμενοι, ενώ παράλληλα προετοιμάζεται η ιδιωτικοποίηση τεχνικών υπηρεσιών που συντηρούν τον εξοπλισμό και διορθώνουν βλάβες. Μέσα σε τέτοιες συνθήκες δουλειάς και ασφάλειας των πτήσεων η Κυβέρνηση νομίζουμε ότι δεν έχει το δικαίωμα να αγνοεί την αγωνιώδη προειδοποίηση των εργαζομένων για «τα Τέμπη του αέρα» ούτε πολύ περισσότερο να προσβάλει -αυτό πια κι αν δεν πρέπει να γίνεται- ως παράνομη την απεργία των εργαζομένων της πολιτικής αεροπορίας που ζητάνε τα μέτρα ασφαλείας. Αυτό είναι πέρυσι, το 2024.

Όσο για τους εργαζόμενους των αεροδρομίων που για όλες αυτές τις αεροπορικές συμφωνίες είναι αόρατοι κυριολεκτικά, δεν υπάρχουν, κυριαρχεί η τεράστια υποστελέχωση σε όλες τις εταιρείες, στο αεροδρόμιο, τις αποσκευές, το check-in κ.λπ., κάτι που σημαίνει εντατικοποίηση, ωράρια εξαντλητικά χωρίς διάλειμμα, υποχρεωτικές υπερωρίες, ρεπό δουλεμένα, βάρδιες ακανόνιστες. Και όλα αυτά, ξέρετε, σμπαραλιάζουν τη ζωή των εργαζομένων και αυξάνουν, σε συνδυασμό και με την ελλιπή εκπαίδευση και τον ελαττωματικό, όπως είπαμε και ασυντήρητο εξοπλισμό, τα εργατικά ατυχήματα και τις επαγγελματικές ασθένειες. Στο αεροδρόμιο της Αθήνας με τις πολλές διακρίσεις και τα ρεκόρ κάθε χρόνο, τα σωματεία των εργαζομένων καταγράφουν εκατοντάδες ατυχήματα, ενώ είχαμε πρόσφατα και τον τρίτο θάνατο εργαζόμενου από το 2022.

Οι υπηρεσίες ελέγχου της επιθεώρησης εργασίας; Αφήστε καλύτερα. Είναι υποστελεχωμένες. Στον δε μεγαλύτερο εργασιακό χώρο της Αθήνας, γιατί αυτός είναι ο μεγαλύτερος εργασιακός χώρος της Αθήνας, το αεροδρόμιο, εργάζονται περισσότεροι από 15.000 εργαζόμενοι και σε καθημερινή βάση το επισκέπτονται περισσότεροι από 60.000 επιβάτες. Εκεί, λοιπόν, υπάρχει μόνο ένας σταθμός πρώτων βοηθειών και ένα ασθενοφόρο. Μόνο ένα για τη μεταφορά επιβατών ή εργαζομένων σε σταθμό πρώτων βοηθειών. Στην δε όλη περιοχή της Ανατολικής Αττικής η οποία περιλαμβάνει εκτός από το αεροδρόμιο και άλλα δύο λιμάνια, εκατοντάδες ξενοδοχεία, τουριστικές επιχειρήσεις και μεγάλες και μικρές βιομηχανικές μονάδες και ζώνες, δεν υπάρχει ούτε ένα δημόσιο γενικό νοσοκομείο, ενώ τα κέντρα υγείας στην περιοχή υπολειτουργούν.

Με βάση όλα όσα αναφέραμε καταλαβαίνουμε γιατί το ΚΚΕ καταψηφίζει την αεροπορική συμφωνία με τη Βραζιλία.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Δελή.

Να καλέσω στο Βήμα την ειδική αγορήτρια της Νέας Αριστεράς, την κ. Θεοπίστη Πέρκα.

Κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Εγώ δεν θα μπορούσα σήμερα να μην ξεκινήσω με το θέμα των ημερών που έχει να κάνει με το δυστύχημα των Τεμπών, έγκλημα, και τα πορίσματα που βλέπουμε στο φως της δημοσιότητας. Και, κυρίως, με τη μεγάλη χαρά που τα υποδέχονται, στην αρχή πάντα, τα κυβερνητικά στελέχη. Έτσι έγινε και με το πόρισμα του ΕΟΔΑΣΑΑΜ. Ήταν Ευαγγέλιο. Ώσπου πέρασε αυτό. Δικαιωθήκανε. Κατάλαβαν σε ποια σημεία ακριβώς το πόρισμα ήταν απέναντι στο αφήγημα της Κυβέρνησης και άρχισαν μετά να το αφαιρούν. Με βοήθεια και της ιταλικής κυβέρνησης σε ό,τι αφορά την κ. Μελόνι και το Πανεπιστήμιο της Πίζας, ίσως; Ή ίσως με τη συμφωνία προχθές του Πρωθυπουργού, μείον 240 εκατομμύρια οι επενδύσεις της Hellenic Train από ένα αρχικό μνημόνιο το οποίο, φυσικά, ποτέ δεν τηρήθηκε;

Και έρχεται και το πόρισμα του κ. Καρώνη και χαίρονται πάλι όλοι. Να σας πω τι γίνεται τώρα. Το μόνο που καταφέρνει να κάνει αυτή η Κυβέρνηση με μεγάλη επιτυχία είναι να προκαλεί σύγχυση. Μπερδεύεται και ο κόσμος. Μπερδεύονται όλοι. Διάβασα το πόρισμα όλο, κύριε Υπουργέ και νομίζω πως κι εσείς και τα κυβερνητικά στελέχη πρέπει να κάνετε το ίδιο. Το non paper που κυκλοφορεί είναι λάθος.

Ξέρετε τι λέει ο κ. Καρώνης; Απορρίπτει αυτή την πρώτη φήμη –όχι φήμη, εμπεριστατωμένη με έναν τρόπο- ότι τα έλαια σιλικόνης προκάλεσαν την πυρόσφαιρα. Το απορρίπτει αυτό. Ας μπει η κ. Αδειλίνη τώρα να κάνει έρευνα και εισαγγελική παρέμβαση γι’ αυτούς που υποστήριζαν αυτό. Γιατί έχει κάνει για τους άλλους. Πάει αυτό. Τι λέει, όμως, εκτός του ότι λέει πολύ καθαρά ότι τα έλαια σιλικόνης συμμετείχαν στην πυρκαγιά πιθανότατα λόγω υψηλών θερμοκρασιών; Μετά την ανάπτυξη της πύρινης σφαίρας. Καθαρότατα.

Τι άλλο, όμως, λέει και δεν το λέει καθόλου καθαρά; Καταλαβαίνουμε τι πιέσεις ασκήθηκαν δεκατέσσερις μήνες περιμένοντας το πόρισμα. Κάνει λόγο για ύπαρξη ηλεκτρικού τόξου που με κάποιες συνθήκες… Αλλά το «κάπως» ούτε το υπολογίζει ούτε μας λέει πως μπορεί να δημιουργήθηκε, ούτε ποια είναι η ποσότητα ούτε ποιο είναι το σημείο. Υπάρχει μια μεγάλη ασάφεια. Δίνει ένα σημείο να πει η Κυβέρνηση «να, μπορεί να έγινε το ηλεκτρικό…» από εκνέφωμα. Από σταγονίδια.

Έχουν καταρρεύσει όλοι οι θεσμοί. Βάζετε χέρι και στην επιστήμη; Δεν είναι του ΕΜΠ συνολικά. Είναι του κ. Καρώνη η ευθύνη γιατί πάει και διδάσκει φοιτητές. Και αύριο μεθαύριο θα τους λέει «βάλτε και λίγο νερό στο κρασί σας γιατί πρέπει το πόρισμα και αυτό που θα βγάλουμε, να ταιριάζει». Αλλά υπάρχει και ο Κωνσταντόπουλος του ΑΠΘ ο οποίος έχει ξεκάθαρο πόρισμα, ξεκάθαρη άποψη και μιλάει για άλλο εύφλεκτο φορτίο, του οποίου την πιθανότητα δεν απορρίπτει ο κ. Καρώνης. Αυτά δεν τα λέτε, όμως.

Ακούστε λίγο. Πρώτον, κύριε Υπουργέ, περιμένουμε επιτέλους το πόρισμα του ΕΟΔΑΣΑΑΜ, το οποίο πράγματι είναι ένα κρατικό πόρισμα το οποίο δεν έχει μεταφραστεί ακόμη. Θέλουμε να το δούμε μεταφρασμένο και θέλουμε να δούμε αν αυτά τα σημεία που δεν σας βολεύουν θα υπάρχουν. Και αν δεν υπάρχουν θέλω να δω την αντίδραση του κ. Ακού, του δεύτερου σε τάξη στελέχους του Ευρωπαϊκού Οργανισμού Σιδηροδρόμων, του ERA, ο οποίος είχε απειλήσει τον κ. Παπαδημητρίου «αν δεν το βγάλεις θα δώσω συνέντευξη Τύπου». Για μένα είναι αρκετό το πόρισμα, οι μελέτες που έγιναν και οι δοκιμές που έγιναν. Για να δω πώς θα αντιδράσει και ο Ευρωπαϊκός Οργανισμός σε μια τέτοια ενδεχόμενη κατάσταση.

Πολλά θα μπορούσαμε να πούμε. Τελειώνω, όμως, με αυτό. Είναι σίγουρο ότι έγινε σύγκρουση, ενώ υπάρχει διπλή γραμμή. Το ένα τρένο πέφτει πάνω στο άλλο. Κινείται για 14 λεπτά. Υπάρχει σίγουρα το μπάζωμα, υπάρχει σίγουρα η συγκάλυψη με τα ηχητικά κ.τ.λ..

Για τη σύμβαση δεν έχω να πω πολλά. Δεν έχουμε πρόβλημα. Αλλά είπατε κάποια πράγματα, κύριε Υπουργέ, εχθές και θέλω να σας απαντήσω. Ξεκινώ με τη διάσωση της Aegean. Πράγματι. Είπατε ότι είναι πρακτική που ακολουθήθηκε πανευρωπαϊκά. Όντως. Μόνο που η κρατική στήριξη στην Ευρώπη παρείχε εγγυήσεις στα δημόσια. Δηλαδή, η Γερμανία λάμβανε 20% των μετοχών της Lufthansa, μέρος στο διοικητικό συμβούλιο με δύο άτομα, δικαίωμα αρνησικυρίας και υποχρέωνε τη διοίκηση να μη δίνει μπόνους στα στελέχη. Η Νέα Δημοκρατία έδωσε κρατική στήριξη στην Aegean χωρίς καμία απολύτως δημόσια εγγύηση. Να μη μιλήσω για τη Fraport κ.λπ..

Για «τα αεροπορικά Τέμπη» θέλω να σας διευκρινίσω ότι αυτό δεν το είπαν οι συνδικαλιστές ή εμείς. Αυτό το είπε ο κ. Τσίτουρας. Το έχει αναφέρει ο κ. Τσίτουρας, ο οποίος παρεμπιπτόντως δεν έχει αναγνωρίσει το πτυχίο του, ασκεί διοίκηση, αλλά για άλλους ασχολείστε. Είπατε ότι κάνετε βήματα προς την ασφάλεια των πτήσεων και χρησιμοποιήσατε, μάλιστα, τη λέξη «υπερβολή». Δεν είπατε, όμως, κουβέντα πραγματικά γι’ αυτό το ιδιαίτερο, πάλι, που συμβαίνει στη χώρα μας να μην υπάρχουν οι αεροπορικές αρχές τοπικά. Δεν υπάρχει αυτό πουθενά. Πέντε χρόνια, λοιπόν, έχουμε μια συρρικνωμένη αθηνοκεντρική ΑΠΑ. Και εδώ τίθενται, βεβαίως, ζητήματα ασφαλείας. Ως προς τα διεθνή πρότυπα είπαμε ότι η χώρα μας είναι στο 74,9%, η Γαλλία στο 97,4%. Αυτά όλα είναι στοιχεία του ΑΕΚΑΟ.

Να σας πω και κάτι. Υπάρχουν και συμβάντα. Από τις 7-1-2022 που ξεκίνησε η ΑΠΑ τη λειτουργία της έχουν πέσει τρία ιδιωτικά αεροπλάνα, δύο ιδιωτικά ελικόπτερα με πέντε νεκρούς, ένας νεκρός στη Θήβα, ένας νεκρός στο Ηράκλειο, ένας νεκρός από πτώση στη Σάμο, ένας νεκρός από πτώση ελικοπτέρου στην Εύβοια. Φανταστείτε πόσα «αεροπορικά Τέμπη» θα είχαμε ζήσει αν αυτά τα πέντε ιπτάμενα σκάφη έπεφταν αντί για τη θάλασσα σε πολυπληθείς ξενοδοχειακές εγκαταστάσεις, σε οικισμούς κ.τ.λ..

Και έχουμε κι άλλα συμβάντα που η αρχή ήταν απούσα. Η αρχή πρέπει να είναι εκεί για να παρεμβαίνει.

Δύο τρία χαρακτηριστικά θα αναφέρω: Τον περασμένο Αύγουστο στο αεροδρόμιο της Σαντορίνης, έπειτα από εισαγγελική παρέμβαση σταμάτησαν πτήσεις ιδιωτικών ελικοπτέρων επειδή κρίθηκαν επικίνδυνες. Παρενέβη, δηλαδή, εισαγγελέας για θέματα ασφάλειας πτήσεων ελικοπτέρων και όχι οι αρμόδιοι. Ξέρετε πολύ καλά ότι στα αεροδρόμια αρμόδια αρχή είναι η αεροπορική αρχή. Δεν υπήρχε, όμως. Δεύτερο παράδειγμα, το αεροδρόμιο της Θεσσαλονίκης με εκατόν δεκαεννέα επιβάτες που εγκαταλείφθηκαν. Είναι πάρα πολλά τα παραδείγματα.

Χαρακτηριστικό συμβάν το περιστατικό με τον Υπουργό κ. Δένδια όπου η έλλειψη εποπτείας διαδικασίας VIP οδήγησε σε σοβαρό τραυματισμό εργαζομένου στη Θεσσαλονίκη ή το συμβάν με τη μη διενέργεια αλκομέτρησης σε πλήρωμα αεροσκάφους, που πήγε η ίδια η εταιρεία απέναντι στο πλήρωμα. Υπάρχει θάνατος σαρανταεπτάχρονου εργαζόμενου ηλεκτρονικού μηχανικού ασφάλειας εναέριας κυκλοφορίας, ο οποίος χάθηκε υπερφορτωμένος με ευθύνες λόγω υποστελέχωσης. Στις ίδιες συνθήκες υπάρχουν άλλοι σαράντα τέσσερις εργαζόμενοι.

Λέω, λοιπόν, πως ούτε λαϊκίζουμε ούτε υπερβάλλουμε. Υπάρχει πρόβλημα. Το λέμε κάθε φορά για τις αεροπορικές. Και ένα βασικό, πέρα από την υποστελέχωση, που είναι πια το μότο σε όλον τον δημόσιο τομέα, είναι η απουσία των τοπικών αεροπορικών αρχών, στα ηλεκτρονικά συστήματα ασφαλείας οι εργαζόμενοι μιλούν για απαρχαιωμένο, παρωχημένο και ελλιπή τεχνολογικά ξεπερασμένο εξοπλισμό. Εσείς μας μιλάτε για κολοσσιαίο έργο, αλλά από εξαγγελίες έχουμε χορτάσει. Δεν έχει γίνει τίποτα όλα αυτά τα χρόνια και φοβόμαστε ότι θα παραμείνουν εξαγγελίες.

Το τρίτο τρίμηνο είπατε ότι θα έχουμε πλήρη κάλυψη του εθνικού εναέριου χώρου με ραντάρ. Ο Σύλλογος Οικονομικών Υπαλλήλων της ΥΠΑ, όμως, λέει ότι αυτό έχει κολλήσει. Και να ξεκολλήσει, δεν υπάρχει το κονδύλι των 30 εκατομμυρίων ευρώ που θεωρητικά είχε εξασφαλίσει το ΤΕΑ. Δεν μπορεί να καλύψει ληξιπρόθεσμες προθεσμίες, υποχρεώσεις, κ.λπ..

Κλείνοντας, όπως είπα και στην επιτροπή, δεν είμαστε αντίθετοι με την αεροπορική συμφωνία. Το θέμα, όμως, δεν είναι η εκάστοτε συμφωνία, αλλά ότι είναι καθήκον του κράτους να εγγυηθεί το βέλτιστο δυνατό επίπεδο ασφάλειας στον αεροπορικό χώρο. Δυστυχώς, τα τελευταία χρόνια δεν έχουμε αυτά τα δείγματα.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Να καλέσω τώρα στο Βήμα τον εισηγητή του ΠΑΣΟΚ - Κινήματος Αλλαγής, τον κ. Σταύρο Μιχαηλίδη.

Ορίστε, κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, η συζήτηση για την κύρωση Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας θα μπορούσε να αποτελέσει μια καλή ευκαιρία για τον απολογισμό αντίστοιχων κυρώσεων που έχουν υπογραφεί στο παρελθόν. Για παράδειγμα, πρόσφατα η Ελλάδα προχώρησε σε συμφωνίες με την Κίνα, το 2024, καθώς και με Αίγυπτο, Κατάρ, Χιλή και Χιλή το 2022. Γενικότερα, σε τέτοιου είδους διεθνείς συμφωνίες δεν μπορούν να υπάρξουν αντιρρήσεις, όμως για να έχει παραγωγικό αποτέλεσμα η συζήτηση θα έχει ενδιαφέρον η παρουσίαση στοιχείων σε σχέση με προηγούμενες συμφωνίες.

Τα κύρια ερωτήματα είναι αν επιτεύχθηκε ο στόχος τους, αν τα προσδοκώμενα οφέλη για τη χώρα μας επιβεβαιώθηκαν και αν έχουν εντοπιστεί προβληματικά σημεία, τα οποία οφείλουμε να λάβουμε υπ’ όψιν και να εξετάσουμε την αλλαγή τους στο μέλλον. Αναμένεται σε αυτό το στάδιο της κοινοβουλευτικής διαδικασίας η παρουσίαση αυτών των στοιχείων.

Κυρίες και κύριοι συνάδελφοι, η συζήτηση για την Κύρωση Συμφωνίας Αεροπορικών Υπηρεσιών με τη Βραζιλία μάς δίνει τη δυνατότητα να αναφερθούμε και σε αεροπορικές μεταφορές στην Ελλάδα. Στη σχετική Επιτροπή Παραγωγής και Εμπορίου τέθηκε με απόλυτη υπευθυνότητα το ζήτημα της ασφάλειας στις αεροπορικές μεταφορές. Άλλωστε, με ανακοινώσεις και έγγραφά τους, οι εργαζόμενοι στην αεροναυτιλία κρούουν τον κώδωνα του κινδύνου, θέτοντας ζητήματα ασφάλειας. Ακούστηκαν εδώ από προηγούμενους ομιλητές -δεν θέλω να τα επαναλάβω- παρά πολύ σκληρές εκφράσεις και παρομοιάσεις με τραγικά ατυχήματα σε άλλες μορφές μεταφορών, όπως τα τρένα.

Η απάντηση του κυρίου Υφυπουργού στη συζήτηση στην επιτροπή ήταν ότι δεν τίθεται θέμα ασφάλειας. Όμως, τα όσα ανέφερε και ειδικότερα σχετικά με τον σχεδιασμό για την ενίσχυση του προσωπικού και την αναβάθμιση των συστημάτων ασφαλείας, γεννούν έντονο προβληματισμό, καθώς όλες οι παρεμβάσεις έχουν χρονικό ορίζοντα υλοποίησης στο μέλλον.

Την ίδια στιγμή, στο πεδίο, στα αεροδρόμια της χώρας παρατηρούνται ιδιαίτερα προβλήματα. Και σε αυτό το σημείο, θέλω να αναφερθώ στο τι συμβαίνει στο αεροδρόμιο του τόπου μου, τη Χίο, ένα αεροδρόμιο που ο παριστάμενος Υφυπουργός το έχει χαρακτηρίσει στοιχειωμένο, όπως έχει χαρακτηρίσει στοιχειωμένα και τα άλλα μεγάλα έργα του τόπου μου, όπως είναι το φράγμα Κόρης Γεφύρι. Πραγματικά, δεν μπορώ να σκεφτώ πιο αναποτελεσματική πολιτική ηγεσία Υπουργείου, όπου σε έξι χρόνια έχει αστοχήσει σε ένα νησί στο 100% των έργων που έχει ευθύνη και είναι τόσο απόλυτα συνυφασμένα αυτά τα έργα με το μέλλον του νησιού μου, της Χίου. Είναι πραγματικά απερίγραπτο.

Πέραν τούτου, έχω κάνει, κύριε Ταχιάο -που δεν με προσέχετε αλλά μάλλον ακούτε- από τον Γενάρη ερώτηση για προβλήματα ασφάλειας του αεροδρομίου και δεν είσαστε σε θέση να απαντήσετε, παρ’ όλο που έχουν περάσει τέσσερις μήνες. Επαναλαμβάνω, έχω καταθέσει ερώτηση για θέμα ασφάλειας του αεροδρομίου και δεν απαντάτε. Σας αφήνω στην κρίση στου ελληνικού λαού.

Και θέλετε να σας πω και κάτι άλλο, αφού ακούτε καλά; Έχω άπειρες φωτογραφίες. Ερωτήθηκε από προηγούμενο συνάδελφο: Υπάρχει έλεγχος στις αεροπορικές μεταφορές; Προχθές κλειστήκαμε μέσα στο αεροπλάνο -εκείνα τα ελικοφόρα με τα οποία πάω στον τόπο μου- και αφού κλειστήκαμε και το πλήρωμα είπε boarding completed, ήρθε το βυτίο και κοτσάρισε για να κάνει πετρέλευση. Δυο φορές μου έχει τύχει. Τη μια κατέρρευσε και η μάνικα και μας έβγαλαν έξω γιατί χυνόντουσαν τα αεροπορικά καύσιμα. Και άλλες τρεις φορές έχω ταξιδέψει με το ίδιο αεροπλάνο -έχω φωτογραφίες που φαίνεται και το νηολόγιό του- όπου όταν προσγειωνόμαστε, το τελευταίο που λέει η αεροσυνοδός είναι «Προσέχετε, να κρατηθείτε από τους χειραγωγούς όταν βγαίνετε». Και στα τρία δρομολόγια δεν υπήρχε χειραγωγός γιατί είχε αφαιρεθεί.

Στη ναυτιλία, αν είχαμε τέτοιο περιστατικό σοβαρό όπως αυτό να σου λέει «πρόσεχε τον χειραγωγό» και ο χειραγωγός να λείπει ή να παίρνεις πετρέλευση σε επιβατικά πλοία και να είναι οι επιβάτες μέσα, δεν θα κουνούσε. Και εσείς το ανέχεστε. Φαίνεται ότι έχετε χάσει απολύτως τον έλεγχο. Κοιτάξτε, λοιπόν, μην παίζετε, διότι αυτά που λέω εγώ καταγράφονται.

Η Κυβέρνηση οφείλει με τις ενέργειές της να διασφαλίσει την ομαλότητα στον τομέα των αερομεταφορών. Να φροντίσει να λάβει υπ’ όψιν της τις επισημάνσεις των εργαζομένων, να διασφαλίσει την αναβάθμιση των υποδομών, να στελεχώσει κατάλληλα και με επαρκές προσωπικό τις κρίσιμες υπηρεσίες και να ενισχύσει τον κλάδο με σύγχρονα συστήματα ασφαλείας και εξοπλισμό.

Κυρίες και κύριοι συνάδελφοι, είναι σημαντικό η χώρα μας να προχωρά επίσημα σε συνεργασίες με άλλες χώρες σε τομείς όπως η έρευνα και η τεχνολογία, το εμπόριο, οι επενδύσεις, ο πολιτισμός, ο αθλητισμός, αλλά και οι μεταφορές, όπως συμβαίνει με την παρούσα κύρωση την οποία θα υπερψηφίσουμε. Τονίζεται ότι τα σαράντα έξι αεροδρόμια της χώρας μας πρέπει στο σύνολό τους να παρέχουν ποιοτικές υπηρεσίες και να καλύπτουν υψηλά επίπεδα ασφάλειας. Αυτό είναι σημαντικό τόσο για τη διασφάλιση της εύρυθμης μετακίνησης των συμπολιτών μας όσο και για την τουριστική ζωή της χώρας.

Σε συνέχεια των στοιχείων που παρατέθηκαν, οφείλετε να επιδείξετε αυξημένη και περισσότερο στοχευμένη μέριμνα. Και πριν πω «ευχαριστώ που μας ακούσατε», θα ήθελα στην ομιλία σας, κύριε Υπουργέ, να μας αναφέρετε τελικά -ούτε κι αυτό το έχετε απαντήσει- εάν τα δεκατέσσερα αεροδρόμια μεταξύ των οποίων και της Χίου, μετά από τις καταγγελίες της Ευρωπαϊκής Ένωσης έχουν πιστοποιηθεί ή ταξιδεύουμε σε αεροδρόμια που έχουν ελλείψεις ακόμα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μιχαηλίδη.

Να καλέσω τώρα στο Βήμα τον εισηγητή της Νέας Δημοκρατίας τον κ. Δημήτριο Καλογερόπουλο.

**ΔΗΜΗΤΡΙΟΣ ΚΑΛΟΓΕΡΟΠΟΥΛΟΣ:** Ευχαριστώ, κύριε Πρόεδρε.

Κύριοι συνάδελφοι, ήρθε σήμερα ως νόμος, ως κύρωση Συμφωνίας των Αεροπορικών Υπηρεσιών μεταξύ της Ελληνικής Κυβέρνησης και της Ομοσπονδιακής Δημοκρατίας της Βραζιλίας κάτι που είναι η παράγραφος 1 του άρθρου 28 του Συντάγματος και η ενσωμάτωση των διεθνών συμφωνιών που χρήζουν νομοθετικής κύρωσης στην ελληνική έννομη τάξη. Πραγματοποιείται με τον ειδικό νόμο, σύμφωνα με την παράγραφο 2 του άρθρου 28 και την παράγραφο 2 του άρθρου 36 του Συντάγματος, η ενίσχυση της συνολικής αεροπορικής σχέσης των δύο χωρών μέσω της αναβάθμισης της αεροπορικής συνεργασίας τους, η θέσπιση και λειτουργία προγραμματισμένων αεροπορικών υπηρεσιών μεταξύ των αντίστοιχων επικρατειών των δύο χωρών και πέραν αυτών, η ρύθμιση ζητημάτων ανταγωνισμού και η απαγόρευση κρατικών επιδοτήσεων που νοθεύουν την αγορά και επιβάλλουν διαφάνεια στις οικονομικές σχέσεις, η εν γένει αναβάθμιση των αεροπορικών σχέσεων της χώρας μας με τη Βραζιλία, η ενίσχυση του διαλόγου μεταξύ των δύο πλευρών, ώστε να καταστεί πιο επιχειρησιακή η αεροπορική τους συνεργασία, η διασφάλιση των εθνικών μας συμφερόντων σε ευρύτερο διεθνές πλαίσιο.

Ειδικότερα, ο σκοπός και οι ως άνω περιγραφόμενες εκφάνσεις αυτού επιτυγχάνονται μέσω των δικαιωμάτων κίνησης που παρέχουν οι συμβαλλόμενοι ο ένας στον άλλον, όπως περιγράφεται στο άρθρο 2 και, συγκεκριμένα, δικαίωμα υπερπτήσης του εδάφους του άλλου συμβαλλόμενου μέρους –πρώτη ελευθερία- δικαίωμα προσγείωσης στο έδαφος του άλλου συμβαλλόμενου μέρους για μη εμπορικούς σκοπούς –δεύτερη ελευθερία- δικαίωμα στάθμευσης στο έδαφος του άλλου συμβαλλόμενου μέρους και ειδικότερα στα σημεία που καθορίζονται στον πίνακα διαδρομών της συμφωνίας για αποβίβαση –τρίτη ελευθερία- και επιβίβαση –τέταρτη ελευθερία- διεθνούς αεροπορικής κίνησης επιβατών, εμπορευμάτων και ταχυδρομείων.

Επίσης, αναφέρεται ότι εκτός των διορισμένων εταιρειών, όλες οι αεροπορικές εταιρείες των συμβαλλομένων μερών απολαμβάνουν το δικαίωμα υπερπτήσης και στάθμευσης για μη εμπορικούς σκοπούς –πρώτη και δεύτερη ελευθερία- ενώ γίνεται ρητή αναφορά στην εξαίρεση του δικαιώματος ενδομεταφοράς, δηλαδή του δικαιώματος ή του προνομίου που εκχωρεί ένα κράτος - δικαιοπάροχος στους αερομεταφορείς άλλου κράτους-δικαιοδόχου να προσφέρουν υπηρεσίες διεθνών αεροπορικών μεταφορών μεταξύ του εδάφους του δικαιοπάροχου κράτους και του εδάφους τρίτης χώρας. Αφορά φορείς και εταιρείες που δραστηριοποιούνται στον τομέα των αεροπορικών μετακινήσεων, αερομεταφορών των εργαζομένων αυτών, Αρχές Πολιτικής Αεροπορίας των δύο χωρών και πρόσωπα που δραστηριοποιούνται στον χώρο του εμπορίου, του τουρισμού, των επενδύσεων, τους καταναλωτές και γενικότερα τους πληθυσμούς των δύο κρατών.

Τα προσδοκώμενα οφέλη βραχυπρόθεσμα είναι να επιτυγχάνεται η αεροπορική σύνδεση των δύο χωρών μέσω εμπορικών συνεργασιών, δηλαδή μέσω σύναψης συμφωνιών χρήσης κοινού κώδικα μεταξύ αερομεταφορέων των δύο πλευρών με αερομεταφορείς τρίτων χωρών που εκτελούν δρομολόγια στη χώρα μας. Εξυπηρετούνται, γενικότερα, ο τουρισμός και η εμπορευματική κίνηση και, ειδικότερα, αεροπορικά συμφέροντα της χώρας μας.

Έμφαση δίνεται στην ασφάλεια των πτήσεων με διατάξεις για ανταλλαγή πληροφοριών και συνεργασία σε περιπτώσεις απειλών ή παράνομων ενεργειών, με την ταυτόχρονη εφαρμογή διεθνών προτύπων. Μακροπρόθεσμα εξασφαλίζεται η ανάπτυξη του διμερούς θεσμικού πλαισίου αερομεταφορών που θα αποφέρει την ανάπτυξη των διμερών σχέσεων στον αεροπορικό τομέα.

Παρέχεται η δυνατότητα εκμετάλλευσης της οικείας αγοράς από τους αερομεταφορείς των δύο πλευρών μέσω των ενδιάμεσων σημείων σύνδεσης και προς προορισμούς πέραν της χώρας μας και της Βραζιλίας. Δημιουργούνται μέσω της δυνατότητας σύναψης εμπορικών συνεργασιών μεταξύ αερομεταφορέων των δύο πλευρών και αερομεταφορέων τρίτων χωρών οι προϋποθέσεις για μελλοντική έναρξη εκτέλεσης απευθείας δρομολογίων μεταξύ σημείων της χώρας μας και της Βραζιλίας.

Αναμένεται να ενισχυθεί η συνεργασία των δύο χωρών, καθώς δημιουργούνται νέες προοπτικές ανάπτυξης των διμερών εμπορικών και οικονομικών σχέσεων.

Εκείνο που ανέφερε ειδικά ο συνάδελφος του ΚΚΕ ότι υπάρχουν θέματα που αφορούν την αεροπλοΐα είναι γεγονός και, μάλιστα, κυρίως υπεύθυνη είναι η ΥΠΑ στο διάστημα αυτό, διότι υπήρξαν και καθυστερήσεις. Μας έχει ενημερώσει πλήρως και εκεί θα απαντήσει ο κύριος Υφυπουργός –δεν είναι της δικής μου αρμοδιότητας- γιατί η κινδυνολογία έχει και τα όριά της.

Θα ήθελα να καταθέσω εδώ στα Πρακτικά το Δελτίο Τύπου το οποίο είχε βγάλει τώρα το 2025 η Υπηρεσία Πολιτικής Αεροπορίας και αφορά σε όλα τα ζητήματα εκείνα που λέτε, δηλαδή, πρώτον, για τη δυνατότητα προσέγγισης των αεροσκαφών, για την ενίσχυση του προσωπικού, για θέματα πυρασφάλειας και ούτω καθεξής. Δηλαδή, γίνεται μια πλήρης αναδιοργάνωση, που πιστεύεται ότι μέχρι το τέλος του 2027 θα είναι σε πλήρη διαδικασία.

(Στο σημείο αυτό ο Βουλευτής κ. Δημήτριος Καλογερόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Χωρίς να έχω τίποτε άλλο να πω, αγαπητοί συνάδελφοι, πιστεύω ότι είναι μια μεγάλη χώρα η Βραζιλία, υπάρχει μεγάλη κοινότητα Βραζιλιάνων στην Ελλάδα η οποία δραστηριοποιείται και επιχειρηματικά και νομίζω ότι αυτή η σύνδεση είναι προς όφελος της πατρίδας μας.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Καλογερόπουλο και για τη συνέπεια στον χρόνο.

Θα ήθελα να καλέσω τώρα στο Βήμα την κ. Γεωργία Κεφαλά, ειδική αγορήτρια της Πλεύσης Ελευθερίας.

Να πω ότι στη συνέχεια τον λόγο θα πάρει η Κοινοβουλευτική Εκπρόσωπος της Νέας Αριστεράς κ. Ευτυχία Αχτσιόγλου και αμέσως μετά τον λόγο θα πάρει η Πρόεδρος της Πλεύσης Ελευθερίας κ. Ζωή Κωνσταντοπούλου.

Στη συνέχεια θα πάρει τον λόγο όποιος το επιθυμεί εκ των Κοινοβουλευτικών Εκπροσώπων.

**ΝΙΚΟΛΑΟΣ ΠΑΠΠΑΣ:** Δεν καταλάβαμε, κύριε Πρόεδρε. Ή θα προηγούνται οι Κοινοβουλευτικοί Εκπρόσωποι ή όχι.

**ΠΡΟΕΔΡΕΥΩΝ (Αθανάσιος Μπούρας):** Κατά τον Κανονισμό ομιλεί ή ο Κοινοβουλευτικός Εκπρόσωπος ή ο Πρόεδρος του κόμματος. Πάντως, και με τη σειρά, κύριε Παππά, επειδή πάμε από το τέλος προς την αρχή…

**ΝΙΚΟΛΑΟΣ ΠΑΠΠΑΣ:** Εντάξει, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Δεν ξέρω, έγινε αντιληπτό; Ελύθη η παρεξήγηση;

**ΝΙΚΟΛΑΟΣ ΠΑΠΠΑΣ:** Απολύτως! Ελύθη και προχωρούμε.

**ΠΡΟΕΔΡΕΥΩΝ (Αθανάσιος Μπούρας):** Μπράβο!

Ορίστε, κυρία Κεφαλά, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Προχωρούμε από τη μία παρεξήγηση στην άλλη.

Καλή σας ημέρα! Καλημέρα και στα παιδιά που μας παρακολουθούν!

Θα ξεκινήσω από μια αναφορά που έκανε ο κ. Ταχιάος στην επιτροπή χθες ότι όλοι στην Πλεύση Ελευθερίας είμαστε εθνικοί εισαγγελείς και διακόπτουμε τις ομιλίες των άλλων.

Έτσι μας είπατε, κύριε Ταχιάο. Η αλήθεια είναι ότι είμαστε συνηθισμένοι τόσον καιρό στις πολιτικές ανακρίβειες και στις διαστρεβλώσεις του δικού σας κόμματος, αλλά νομίζουμε ότι σήμερα πραγματικά ξεπεράσατε τον εαυτό σας. Φτάσατε σε δυσθεώρητα ύψη στην αποφυγή ευθύνης και στη στέρηση του λόγου. Πραγματικά ήταν ένα γεγονός το οποίο δεν το έχουμε ξαναζήσει αυτό που ζήσαμε στην προηγούμενη σύμβαση, όπου ως Κοινοβουλευτικός Εκπρόσωπος ήθελα να θέσω ένα θέμα στον κ. Κικίλια και μου αφαιρέθηκε ο λόγος.

Τόσο πολύ σας τρομάζει να ακούτε για την ανεπάρκειά σας. Εκεί τελικά καταλήγουμε. Όμως, πλέον έχουμε φτάσει σε μία αυτοκρατορία. Αυτό δεν είναι Κοινοβούλιο. Ο κ. Γεωργαντάς μάλλον είναι αυτοκράτορας και αφαιρεί και τον λόγο όποτε θέλει. Δεν τα έχουμε ξαναδεί αυτά τα φαινόμενα. Ας προχωρήσουμε παρ’ όλα αυτά στη σύμβαση.

Βεβαίως, θα ήθελα να αναφερθώ και στο συμβάν για το οποίο μου αφαιρέθηκε ο λόγος και που δημιουργήθηκε τόσο μεγάλη αναταραχή στην Έδρα και στα κοινοβουλευτικά έδρανα της Κυβέρνησης. Αυτό ήταν ο θάνατος του τετράχρονου αγοριού, του τετράχρονου Γερμανού στη Νέδα. Για άλλη μια φορά ζήσαμε την τεράστια καθυστέρηση των αρμόδιων φορέων. Στις 14.00΄ η ώρα έγινε αναφορά του συμβάντος στον αριθμό «112», ο οποίος για άλλη μια φορά δεν λειτούργησε σωστά διότι ζητούσε στίγμα το «112». Από πού και ως πού ζητούσε στίγμα το «112», εφόσον το παίρνει αυτομάτως, δεν μπορούμε να καταλάβουμε. Χάνεται, λοιπόν, πολύτιμος χρόνος και γύρω στις 14.00΄ έρχεται η ΕΜΑΚ για να δώσει τις πρώτες βοήθειες και να διασώσει το μικρό αγόρι, το οποίο ήδη είχαν διασώσει οι γονείς του και το είχαν βάλει σε ασφαλές σημείο. Το ελικόπτερο που τους διαβεβαίωσαν ότι έρχεται και έρχεται πάρα πολύ γρήγορα, ήρθε μετά από τρεις ώρες από το συμβάν.

Οπότε καταλαβαίνετε ότι από τον θάνατο του Θεοφάνη δεν έχει περάσει ούτε μία μέρα. Δεν έχει γίνει καμία διόρθωση. Τα πράγματα γίνονται μόνο χειρότερα. Το αγόρι είχε μεταφερθεί σε ασφαλές σημείο από τους γονείς του για άλλη μια φορά και παρ’ όλα αυτά, πάλι δεν μπορέσαμε να είμαστε επαρκείς.

Για εμένα θα έπρεπε να έχετε μηνύσεις για όλα αυτά τα συμβάντα, ακόμα και για τα Τέμπη και την πλημμελή διάσωση που δείξατε και εκεί και σε όλες τις περιπτώσεις.

Στο καλό, κύριε Ταχιάο! Ξέρουμε ότι μπορεί να σας ενοχλούν όλα αυτά, αλλά θα σας τα λέμε. Θα είμαστε εδώ. Η Πλεύση Ελευθερίας θα είναι εδώ και θα σας τα λέει συνεχώς. Δεν γλιτώνετε με τίποτα!

(Χειροκροτήματα από την πτέρυγα της Πλεύσης Ελευθερίας)

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κάτι άλλο λέω στον συνάδελφο, όχι για σας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Α, χαίρομαι που δεν σας ενοχλώ!

Να περάσω λοιπόν και στη σύμβαση. Η Βραζιλία βρίσκεται σε εξαιρετική ανάπτυξη τα τελευταία χρόνια. Είναι κάτι που το αναφέραμε και στην επιτροπή. Φυσικά, μία τέτοια συμφωνία φαίνεται ελκυστική με την πρώτη ματιά. Ορδές τουριστών έρχονται στη χώρα. Γιατί να μην προχωρήσουμε, λοιπόν, σε αυτή τη σύμβαση;

Η απελευθέρωση των αγορών είναι το μεγάλο ζητούμενο για την παράταξή σας, δηλαδή να κινείται το χρήμα. Όμως, όπως αναλύσαμε και στην επιτροπή, στη σύμβαση αυτή δεν διασφαλίζεται καμία συμμετρία ευκαιριών ανάμεσα στις δύο χώρες και δεν περιλαμβάνει επαρκή προστατευτικά μέτρα για τις ελληνικές εταιρείες.

Μαλώνοντας ξανά την Αντιπολίτευση, κύριε Ταχιάο, -που λείπετε, δεν ξέρουμε τι σας ενοχλεί, αλλά όχι εμείς- μας είπατε πως δεν ξέρετε με ποιο τρόπο αντιλαμβανόμαστε το οικονομικό όφελος ή τη χασούρα. Μας είπατε «και τι έγινε τελικά αν η Βραζιλία έρθει με απεριόριστες πτήσεις, απεριόριστες δραστηριότητες, διευκολύνσεις, φοροαπαλλαγές κ.λπ., δεν θα έχουμε έσοδα, δεν θα είναι καλό για τη χώρα;». Έσοδα θα έχουμε, αλλά εμείς ρωτάμε τι θα γίνει με τις δικές μας εταιρίες που βάλατε απροστάτευτες μέσα σε μία δοκιμασία και αναρωτιόμαστε, πραγματικά, αν είναι τόσο δύσκολο να θέσετε κάποια μέτρα ή δεν σας νοιάζει, επειδή συνήθως επεμβαίνει ο κρατικός μηχανισμός, για να σώσει τις αεροπορικές, βάζοντας χέρι στα κρατικά ταμεία; Μάλλον αυτό θα είναι. Γιατί, όταν βάζετε στην αεροπορική αγορά της Ελλάδας μια χώρα που έχει περισσότερες αεροπορικές δυνατότητες, έναν κολοσσό ανάπτυξης, όπως είναι η Βραζιλία, με διπλάσιο ρυθμό ανάπτυξης από την Ελλάδα, με κρατικές επενδύσεις σε υποδομές και εκσυγχρονισμό στόλου, χωρίς καμία οριοθέτηση, δίνοντας δικαιώματα τρίτης και τέταρτης και πέμπτης ελευθερίας με πτήσεις από Βραζιλία σε Ελλάδα και από την Ελλάδα σε τρίτες χώρες, οπωσδήποτε οι αεροπορικές εταιρείες της Ελλάδας χάνουν το φιλέτο των διεθνών πτήσεων, που τόσο πολύ επιθυμούμε για την ανάπτυξη των δικών μας αερομεταφορέων.

Ανάλογα παραδείγματα υπάρχουν σε όλο τον κόσμο, με απελευθέρωση της αγοράς που οδήγησε στην κυριαρχία των μεγάλων εταιρειών, ενώ οι μικρότεροι παίκτες εξαφανίζονται. Αυτή είναι η διαδοχή.

Προτείναμε μια πρόβλεψη - ρήτρα σταδιακής εφαρμογής της συμφωνίας, αλλά δεν σας αρέσει. Θέλετε τα χρήματα να πέφτουν γρήγορα, αδιαφορώντας για τη βιωσιμότητα των σχεδίων σας, αδιαφορώντας για την εγχώρια επιχειρηματικότητα, όπως αδιαφορείτε και για την ασφάλεια. Μας είπατε πως υπερβάλλουμε, πως ακούμε τις προειδοποιήσεις των αρμόδιων φορέων για την ασφάλεια στις πτήσεις. Μας είπατε πως σας ενοχλεί να χρησιμοποιούμε τη φράση «Τέμπη του αέρα». Ναι μεν οι υλικοτεχνικές υποδομές δεν είναι σε καλή κατάσταση -το παραδεχτήκατε και ο ίδιος- ναι μεν υπάρχει υποστελέχωση -το είπατε και ο ίδιος- αλλά θα προσλάβουμε κάποια άτομα. Άρα, υπάρχει συνείδηση της κατάστασης και παραδοχή των προβλημάτων, αλλά δεν έγινε τίποτα.

Πώς είναι δυνατόν να λένε αυτές τις φράσεις μετά από όλη αυτή τη θεσμική περιδίνηση που έχετε ρίξει τη χώρα; Πώς γίνεται μετά από όλα όσα έχουν συμβεί να λέει κάποιος πως η πρόβλεψη, ώστε να μη χαθεί έστω και μια ζωή είναι υπερβολή; Και όμως, δεν μαθαίνετε ποτέ!

Τι γίνεται με την περίφημη υπόθεση που είχατε στα χέρια σας, μηνυτήρια αναφορά από εργαζόμενους, κατατεθειμένη στην οικονομική εισαγγελία από τον Οκτώβριο του 2022 για τις επισκευές των C130 που δινόντουσαν σε αναρμόδιους ιδιωτικούς φορείς; Τι γίνεται με τα ατυχήματα που γίνονται σωρηδόν από λάθος στη συντήρηση; Δεν μας έχετε απαντήσει ποτέ πώς προβλέπεται να δοθούν αυτές οι λύσεις σε αυτά τα προβλήματα. Τι μέτρα έχετε πάρει για να μη συμβαίνουν αυτά τα λάθη κατ’ επανάληψη; Απολύτως κανένα.

Αντί από μόνοι σας να ερευνάτε πώς δεν θα επαναλάβουμε και άλλα τέτοια μοιραία λάθη, μας λέτε με πραγματικό θράσος πως ατυχήματα γίνονται και σε άλλες χώρες. Φυσικά και γίνονται και σε άλλες χώρες. Και μαντέψτε: Γίνονται για τους ίδιους λόγους, για τα χρήματα. Αυξημένα δρομολόγια, ελάχιστες προσλήψεις ελεγκτών στην Ιαπωνία. Έλλειψη προσωπικού 54% στην Αμερική. Εκεί, τουλάχιστον, όταν συμβαίνει οποιοδήποτε συμβάν, ερευνάται σωστά. Δεν λένε σκύβουμε το κεφάλι στους συγγενείς και προχωράνε παρακάτω.

Μας είπατε ακόμα μια φορά για τον ανθρώπινο παράγοντα. Εκεί, όμως, υπάρχουν συστήματα που λειτουργούν. Εδώ ό,τι λειτουργεί, είναι βασισμένο μόνο στον ανθρώπινο παράγοντα που φυσικά κάνει λάθη. Η ανακοίνωση των εναέριων ελεγκτών, που η ΥΠΑ κατηγορεί για κακό συνδικαλισμό λέει πως η αποφυγή συμβάντων επαφίεται αποκλειστικά στην επιχειρησιακή δεινότητα του ελεγκτή. Τα συστήματα συναγερμού εναέριας σύγκρουσης δεν είναι παρά μετατροποιημένα, άρα, δεν μπορούν να λειτουργήσουν.

Τα ακούτε όλα αυτά; Όχι. Μας λέτε μόνο για το πόρισμα κι εγώ θέλω να σας κάνω την εξής ερώτηση: Πώς είναι δυνατόν οι πυροσβέστες να είχαν εσωτερικά χημικά εγκαύματα μέσα από τη στολή τους, εφόσον δεν υπήρχε καμία άλλη ουσία, όπως μας λέτε; Απαντήστε το αυτό.

Ευχαριστούμε πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Κεφαλά.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα τρεις μαθήτριες και μαθητές και έξι συνοδοί εκπαιδευτικοί από το 2ο Πειραματικό Δημοτικό Σχολείο Ιεράπετρας.

Η Βουλή σάς καλωσορίζει και σας εύχεται καλή πρόοδο!

(Χειροκροτήματα από όλες τις πτέρυγες της Βουλής)

Σας παρακολουθεί και η Βουλευτής του νομού σας, η κ. Κατερίνα Σπυριδάκη, και ευχαριστώ και εγώ, γιατί μου στέλνει χαιρετισμούς ο παππούς κάποιου παιδιού, το οποίο δεν το γνώριζα και μου το μετέφερε η κ. Σπυριδάκη. Ανταποδίδω, λοιπόν, τους χαιρετισμούς!

Επίσης, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 16 Μαΐου 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1.Η με αριθμό 856/6-5-2025 επίκαιρη ερώτηση του Βουλευτή Αργολίδας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεωργίου Γαβρήλου προς τον Υπουργό Προστασίας του Πολίτημε θέμα: «Τραγικές ελλείψεις σε προσωπικό στην Αστυνομική Διεύθυνση Αργολίδας».

2.Η με αριθμό 875/12-5-2025 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας του Κομμουνιστικού Κόμματος Ελλάδας κ. Νικόλαου Παπαναστάσηπρος την Υπουργό Εργασίας και Κοινωνικής Ασφάλισηςμε θέμα: «Αποδοχή γνωματεύσεων ανωτάτων υγειονομικών επιτροπών των Ενόπλων Δυνάμεων από τον e-ΕΦΚΑ».

3.Η με αριθμό 865/9-5-2025 επίκαιρη ερώτηση της Βουλευτού Αχαΐας της της Κοινοβουλευτικής Ομάδας της Νέας Αριστεράς κ. Αθανασίας Αναγνωστοπούλου προς τονΥπουργό Εξωτερικώνμε θέμα: «Το Ισραήλ βομβάρδισε διεθνή ανθρωπιστική αποστολή σε διεθνή ύδατα».

4.Η με αριθμό 889/12-5-2025 επίκαιρη ερώτηση της Βουλευτού Α΄ Ανατολικής Αττικής της Κοινοβουλευτικής Ομάδας της Πλεύσης Ελευθερίας κ. Ελένης Καραγεωργοπούλουπρος τον Υπουργό Προστασίας του Πολίτημε θέμα: «Η απαγόρευση συμμετοχής του πρώην διευθυντή του σχολείου φυλακών ανηλίκων Αυλώνας, Πέτρου Δαμιανού, σε ετήσιο εκπαιδευτικό πρόγραμμα».

Όπως ήδη προανέφερα, να καλέσω τώρα στο Βήμα την Κοινοβουλευτική Εκπρόσωπο της Νέας Αριστεράς, την κ. Ευτυχία Αχτσιόγλου και αμέσως μετά τον λόγο, όπως ήδη προείπα, θα πάρει η Πρόεδρος της Πλεύσης Ελευθερίας, η κ. Ζωή Κωνσταντοπούλου.

Ορίστε, κυρία Αχτσιόγλου. έχετε τον λόγο.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Κύριε Ταχιάο, από προχθές που δημοσιεύθηκε το Πόρισμα του κ. Καρώνη, του Καθηγητή της Σχολής Χημικών Μηχανικών, έχετε επιδοθεί συνολικά στην Κυβέρνηση σε μία εκτεταμένη επικοινωνιακή επίθεση. Ο κ. Μαρινάκης, ο Εκπρόσωπος της Κυβέρνησης, απαίτησε άκουσον-άκουσον να τους ζητήσουμε συγγνώμη οι της Αντιπολίτευσης, γιατί απαιτούμε εδώ και δυόμισι χρόνια την αλήθεια για το έγκλημα των Τεμπών. Συγγνώμη η Αντιπολίτευση από την Κυβέρνηση για τη συγκάλυψη στην οποία προχωρεί η Κυβέρνηση!

Ο δε κ. Φλωρίδης μίλησε για ενταφιασμό της συνωμοσιολογίας. Ποιος; Ο κ. Φλωρίδης! Ο κ. Φλωρίδης, που μετά τη χυδαιότητα για τα μπάζα, έπλεξε το αφήγημα περί συνωμοσιολογίας, λέγοντας ότι ξένες δυνάμεις εντός και εκτός χώρας επιμένουν στο έγκλημα των Τεμπών, γιατί διεκδικούν να αποσταθεροποιήσουν την Κυβέρνηση. Αυτός ο άνθρωπος -ο ίδιος- μιλάει για ενταφιασμό της συνωμοσιολογίας. Ο πρώτος συνωμοσιολόγος!

Εγώ θεωρώ ότι και εδώ μέσα και έξω υπάρχουν άνθρωποι οι οποίοι ακόμη ασπάζονται τους βασικούς κανόνες της λογικής και εγώ σε αυτούς τους κανόνες θα αναφερθώ. Να δούμε λίγο πρώτα απ’ όλα τι λέει αυτό το πόρισμα;

Πρώτον, το πόρισμα Καρώνη δεν δίνει σαφή εικόνα για το τι προκάλεσε την έκρηξη. Δεν απαντάει με σαφήνεια στο τι έφταιξε γι’ αυτή την έκρηξη.

Δεύτερον, δεν αποκλείει, όπως ψευδώς είπε ο Εκπρόσωπος της Κυβέρνησης, την ύπαρξη άλλου εύφλεκτου υλικού. Δεν την αποκλείει. Λέει «δεν φαίνεται να υπήρχε». Και από πού το βγάζει αυτό το «δεν φαίνεται να υπήρχε»; Επικαλούμενος τα βίντεο τα οποία του δόθηκαν. Λέει ότι «εγώ από αυτά τα βίντεο είδα ότι δεν φαίνεται να υπήρχε κάποιο άλλο εύφλεκτο υλικό». Δεν θέτει, λοιπόν, κάποιο επιστημονικό επιχείρημα για την μη ύπαρξη εύφλεκτου φορτίου. Λέει «επικαλούμαι τα βίντεο». Τα βίντεο των οποίων η ιστορία είναι πέρα για πέρα αμαρτωλή, όπως όλοι γνωρίζουμε. Εμφανίστηκαν στη δημοσιότητα δύο χρόνια μετά και όλως τυχαίως λίγες μέρες αφού ο κ. Μητσοτάκης είπε «εύχομαι να έρθουν στη δημοσιότητα κάποια βίντεο» και δύο χρόνια μετά ήρθαν. Τα βίντεο τα οποία υπάλληλος της εταιρείας σεκιούριτι είπε ότι τα είχε εντοπίσει, τα είχε αποθηκεύσει, τα είχε καταγράψει, τα είχε παραδώσει στη διοίκηση ήδη από το Νοέμβριο του 2024 κι αυτά εμφανίστηκαν τον Φεβρουάριο του 2025. Ποτέ μέχρι σήμερα δεν εμφανίστηκε δε βίντεο από τον εμπορικό σταθμό και από τη φόρτωση της αμαξοστοιχίας.

Τρίτον, το πόρισμα αυτό του κ. Καρώνη εικάζει ότι τα έλαια σιλικόνης μπορεί να συμμετείχαν στη φωτιά, αλλά λέει ότι αυτά τα έλαια σιλικόνης σε φυσιολογικές συνθήκες δεν μπορούν να σχηματίσουν πύρινη σφαίρα.

Αυτά λέει μέχρι στιγμής το πόρισμα. Δηλαδή, δεν ξεκαθαρίζει κάτι, ούτε επ’ ουδενί οδηγεί σε αυτά τα συμπεράσματα, τα οποία επικαλέστηκε η Κυβέρνηση πανηγυρικώ τω λόγω και τω τρόπω. Ένα πράγμα στην πραγματικότητα μόνο εξυπηρέτησε αυτό το πόρισμα: Να δώσει στην Κυβέρνηση την αφορμή, για να κάνει μια γενικευμένη επίθεση εναντίον οποιουδήποτε ζητά την αλήθεια.

Πέμπτο στοιχείο. Η συγκάλυψη -για την οποία σας κατηγορεί όλη η κοινωνία, στην πραγματικότητα- δεν συνδέεται αποκλειστικά με την ύπαρξη ή μη ύπαρξη εύφλεκτου υλικού. Αυτό το λέτε εσείς, αυτό το φτιάξατε εσείς, τη διαστρέβλωση, για να μπορείτε να υπεκφύγετε. Η συγκάλυψη συνδέεται με μια σειρά από ενέργειες ή παραλείψεις, οι οποίες είναι ήδη τετελεσμένες από την Κυβέρνηση. Συνδέεται με τις δηλώσεις Μητσοτάκη, λίγες ημέρες μετά το έγκλημα: «Εδώ είναι μόνο ανθρώπινο λάθος». Συνδέεται με τη διαρροή παραποιημένων ηχητικών στα μέσα μαζικής ενημέρωσης, τα οποία μετά τα επικαλείται ο κ. Μητσοτάκης, για να πει: «Να, το ανθρώπινο λάθος». Συνδέεται με την αφαίρεση υλικών από τον τόπο του εγκλήματος. Συνδέεται με το μπάζωμα, για το οποίο η Κυβέρνηση έδωσε εντολή, πλήρωσε, εκτέλεσε, δημοσίευσε με δελτίο τύπου. Συνδέεται με την αλλοίωση του χώρου της σύγκρουσης. Συνδέεται με την εξεταστική της «ντροπής», που έγινε και δεν κλήθηκαν μάρτυρες. Συνδέεται με την προανακριτική της «ντροπής» του κ. Τριαντόπουλου. Συνδέεται με την άλλη προανακριτική της «ντροπής», που φαίνεται ότι πάλι ετοιμάζεται η κοινοβουλευτική Πλειοψηφία να κάνει για τον κ. Καραμανλή.

Με όλα αυτά, λοιπόν, συνδέεται. Άρα, είναι ήδη τετελεσμένο. Τίποτα από αυτά δεν αποσύρετε με την επίκληση του πορίσματος, ακόμη και αν το επικαλείστε εν μέρει ή διαστρεβλωμένα.

Έκτο στοιχείο. Τίποτα από όσα λέτε ή επιχειρείτε να εμφανίσετε ότι λέει το πόρισμα δεν αφαιρεί τις ευθύνες του κ. Καραμανλή. Τίποτα! Είναι απολύτως ασύνδετα το τι έκανε ή τι δεν έκανε ο κ. Καραμανλής. Και εδώ μιλάμε για σοβαρά πλημμελήματα ή και κακουργήματα: διατάραξη συγκοινωνιών, έκθεση σε κίνδυνο ζωής των επιβατών, ανθρωποκτονία από αμέλεια. Κατ’ ουδένα τρόπο το πόρισμα δεν αλλάζει τις σοβαρές ενδείξεις -για να είμαι και νομικά ακριβής- για την τέλεση αυτών των αδικημάτων από τον κ. Καραμανλή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έβδομο σημείο: Το γεγονός ότι το πόρισμα διαφοροποιείται από το πόρισμα του ΕΟΔΑΣΑΑΜ -στην πραγματικότητα, διαφοροποιείται ως προς τις υποθέσεις, αφού το ένα λέει «εικάζω ότι υπήρχε άλλη εύφλεκτη ουσία» και το άλλο λέει «δεν φαίνεται να υπήρχε άλλη εύφλεκτη ουσία»-, το μόνο που κάνει είναι να αποδεικνύει ότι αυτή τη στιγμή, δυόμισι χρόνια μετά, δεν έχουμε σοβαρή επιστημονική απάντηση για την έκρηξη. Γιατί; Διότι είχαμε κυβερνητικούς χειρισμούς, οι οποίοι δεν επέτρεψαν να έχουμε σοβαρή απάντηση. Κυβερνητικούς χειρισμούς, οι οποίοι οδήγησαν στη συσκότιση, ακριβώς επειδή αλλοιώθηκε ο χώρος του εγκλήματος.

Το αποτέλεσμα μετά από όλο αυτό είναι δύο πράγματα. Πρώτον, να ενισχύεται η τρομακτική έλλειψη εμπιστοσύνης των πολιτών προς όλους τους θεσμούς -πλήρης απαξίωση πλέον του θεσμικού πλαισίου, δεν εμπιστεύονται τίποτα- και δεύτερον, να προκαλείται σύγχυση. Και η σύγχυση δεν είναι παράπλευρη απώλεια. Η σύγχυση είναι στόχος. Είναι στόχος της Κυβέρνησης να προκαλέσει σύγχυση στην κοινή γνώμη, προκειμένου στο τέλος να συσκοτισθούν ευθύνες, υπεύθυνοι και αιτίες.

Συμπληρωματικά σε όλα αυτά είναι οι τρομακτικές παρεμβάσεις στην Δικαιοσύνη, οι οποίες έχουν και ανταπόδοση -το τανγκό θέλει δύο εδώ και χορεύεται από δύο- και έχουν οδηγήσει σε μια πρωτοφανή καταβαράθρωση και των θεσμών εντός της δικαιοσύνης.

Ακούμε τον Υπουργό Δικαιοσύνης κ. Φλωρίδη, ως αυτόκλητο εισαγγελέα, να απειλεί τους πραγματογνώμονες, που ανέδειξαν το ζήτημα της πύρινης σφαίρας. Βλέπουμε την κ. Κλάπα να πολιτικολογεί υπέρ της Κυβέρνησης και να λέει δημοσίως ότι «κάποιοι εκμεταλλεύονται τον πόνο των θυμάτων». Πού τα ξαναείδαμε αυτά, Πρόεδρος του Αρείου Πάγου να λέει δημοσίως αυτά τα πράγματα; Βλέπουμε την κ. Βλάχου, η οποία είχε εγκρίνει περί τις είκοσι τρεις χιλιάδες επισυνδέσεις στο σκάνδαλο των υποκλοπών τώρα -μάλλον ως πολιτική ανταμοιβή- να αναβαθμίζεται σε θέση Αντιεισαγγελέα του Αρείου Πάγου. Βλέπουμε την κ. Αδειλίνη, με παρεμβάσεις σε βάρος συγγενών θυμάτων, που τους προέτρεπε να πάνε στην εκκλησία -εάν θυμάστε- και να τα αφήσουν αυτά που ψάχνουν, να κληρώνεται τώρα να χειριστεί την υπόθεση Τριαντόπουλου και ο Υπουργός Δικαιοσύνης να αρνείται να την εξαιρέσει. Χθες είδαμε στο νομοσχέδιο του Υπουργείου Δικαιοσύνης τον κ. Φλωρίδη να αλλάζει και τους όρους και τις προϋποθέσεις εντοπιότητας για τη Λάρισα, για να μπορέσει να μεθοδευτεί και η σύνθεση εκεί των δικαστικών λειτουργών, οι οποίοι θα κρίνουν το έγκλημα.

Άρα, εδώ έχουμε μια συνθήκη πρωτοφανούς θεσμικής καταβαράθρωσης. Η εντύπωση, που προσπαθεί να καλλιεργήσει η Κυβέρνηση, ότι υπερίπταται αυτών και θα τα δουν οι επιστήμονες και η δικαιοσύνη, είναι μια απάτη. Στην πραγματικότητα η Κυβέρνηση κινεί τα νήματα της υπόθεσης σε όλα τα επίπεδα από την πρώτη στιγμή και τα κινεί και τα κατευθύνει με μόνο εργαλείο ένα πράγμα: την πολιτική της ισχύ, το γεγονός ότι έχει εκατόν πενήντα πέντε Βουλευτές. Μόνο αυτό. Και αυτό είναι το απύθμενο θράσος της διάλυσης όλου του θεσμικού πλαισίου που υφίσταται αυτή τη στιγμή η χώρα.

Γι’ αυτό και κλείνω με το εξής: Η μόνη προϋπόθεση, κύρια προϋπόθεση, βασική προϋπόθεση για να υπάρξει δικαιοσύνη, αποκάλυψη αλήθειας αλλά και τελικά θεσμική ισορροπία και δημοκρατική ισορροπία σε αυτή τη χώρα είναι να φύγει αυτή η Κυβέρνηση. Τίποτα από αυτά δεν μπορεί να επιτευχθεί με την παραμονή σας πια.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Αχτσιόγλου.

Καλείται στο Βήμα η Πρόεδρος της Πλεύσης Ελευθερίας, η κ. Ζωή Κωνσταντοπούλου.

Έχουν ζητήσει, επίσης, τον λόγο ο κ. Παππάς, ο κ. Χήτας. Θα έρθει και ο Κοινοβουλευτικός Εκπρόσωπος του ΠΑΣΟΚ, ο κ. Χρηστίδης. Στο τέλος θα λάβει τον λόγο ο κ. Μηταράκης.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ πολύ.

Δεν ξέρω πόσα ακόμη θα ζήσουμε, αλλά να είστε βέβαιοι ότι εμείς θα είμαστε εδώ. Βλέπω ότι και σήμερα η Κοινοβουλευτική μας Ομάδα είναι η πολυπληθέστερη στην Αίθουσα και απορώ, πώς καταφέρνει η προπαγάνδα να λέει ότι δεν έχει Βουλευτές η Πλεύση Ελευθερίας. Μα, είμαστε πέντε Βουλευτές εδώ τώρα και εσείς είστε ένας.

Κοιτάτε πίσω σας, κύριε Μηταράκη, αλλά κανένας δεν είναι. Ένας είστε.

**ΝΟΤΗΣ ΜΗΤΑΡΑΚΗΣ:** Εκπροσωπώ την παράταξη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εκπροσωπείτε την παράταξη και αυτό τα λέει όλα, πόσο παρατεταγμένη είναι η παράταξη αυτή.

Αυτά τα οποία συμβαίνουν αυτές τις ημέρες καταγράφονται στις πιο μαύρες σελίδες της Ιστορίας και θα σας συνοδεύουν. Είναι βέβαιο αυτό.

Χθες ο Υπουργός Δικαιοσύνης φρόντισε σε ένα νομοσχέδιο με πάρα πολλά προβλήματα και ζητήματα, που αφορούν στην απονομή της δικαιοσύνης, να προστεθεί την τελευταία στιγμή, το βράδυ της Τρίτης -γιατί τη νύχτα δράτε εσείς- τροπολογία-ντροπολογία με «γκρίζες» διατάξεις για το πόθεν έσχες συγγενών πολιτικών προσώπων, πολιτικών αρχηγών και κυβερνητικών προσώπων.

Ποιον θέλετε να διευκολύνετε και τι ακριβώς φοβάστε, την ώρα που αποκαλύπτονται οι τριγωνικές συναλλαγές με κρατικό χρήμα, με την Ομάδα Αλήθειας και με εν ενεργεία Υπουργούς σας; Πώς είναι δυνατόν να μην ντρέπεστε καθόλου να φέρνετε τροπολογία για τις υποχρεώσεις «Πόθεν Έσχες» και να λέτε ότι εξαιρούνται από την υποχρέωση «Πόθεν Έσχες» οι συγγενείς, την ώρα που είναι βασικός κανόνας του ελέγχου του «Πόθεν Έσχες» ακριβώς η περιουσιακή και επιχειρηματική δραστηριοποίηση των συγγενών, που συχνότατα λειτουργούν ως παρένθετα πρόσωπα;

Και γιατί ο κ. Φλωρίδης χθες δεν μίλησε, παρά μόνο στο τέλος; Μάλιστα, επειδή πληροφορήθηκε ότι ερχόμουν από στιγμή σε στιγμή από τη Λάρισα, από τον εφέτη ειδικό ανακριτή, είπε και στον κ. Μπούγα, να μην μιλήσει, ώστε να μην προλάβει κανείς να αντιλέξει στα όσα λέει το Υπουργείο.

Το Υπουργείο εχθές δεν μίλησε όλη μέρα -εκτός από τις απρέπειες που εκστόμισε, στις οποίες θα αναφερθώ- και περάσατε νομοθεσία ξεπλύματος δραστηριοτήτων, οι οποίες είναι, αν μη τι άλλο, ελεγκτέες, που αφορούν συγγενείς δικούς σας προφανώς. Και δεν έχει έρθει ένας να πει «το κάναμε γι’ αυτό».

Είναι όμως ενδιαφέρον ότι αυτή τη στιγμή με αφορμή ένα λεγόμενο «πόρισμα» ενός επιστήμονα, που ειλικρινά είναι ντροπιαστικό πώς υπαναχώρησε στις πιέσεις. Καταλαβαίνουμε πολύ καλά. Ένας επιστήμονας κάνει δεκατέσσερις μήνες για να καταθέσει μία έκθεση επιστημονική, για την οποία έχει διεξαγάγει πείραμα επιστημονικό τον Δεκέμβριο και το πείραμα το επιστημονικό αποδεικνύει ότι αυτό που η Κυβέρνηση θέλει να προαγάγει ως σενάριο, αυτό που είπε ο κ. Μητσοτάκης στη συνέντευξή του στον κ. Θεοδωράκη στις 21 Μαρτίου του 2023, ότι τα λάδια μηχανής δημιούργησαν αυτή την τεράστια πυρόσφαιρα, ένας επιστήμονας που έχει κάνει το πείραμα για να δει αν γίνεται και στο πείραμα, στο οποίο έχουν κληθεί οι τεχνικοί σύμβουλοι, αποδεικνύεται ότι δεν γίνεται αυτό, και λέει «θα καταθέσω πόρισμα και θα το καταθέσω στις 15 Φλεβάρη». Μάλιστα ο αρχηγός του ΠΑΣΟΚ έλεγε να περιμένουμε το πόρισμα για να γίνει η πρόταση η σχετική.

Και ξαφνικά, στις 4 Φλεβάρη εμφανίζομαι εγώ στον εφέτη ειδικό ανακριτή και λέω: «Τι συμβαίνει εδώ; Πώς γίνεται να χρονίζει αυτό το πόρισμα αλλά και πώς γίνεται να μην ερευνάται η εξαφάνιση του παιδιού της εισαγγελέως των Τεμπών;». Στις 4 Φλεβάρη έγινε αυτό και την επόμενη, στις 5 Φλεβάρη, εμφανίζεται ο κ. Καπερνάρος στον ανακριτή και καταθέτει κάτι βίντεο που του δώσανε. Ποιος; Μια εταιρεία που συμβάλλεται με το Δημόσιο, με την Κυβέρνησή σας, και που πρέπει να ελεγχθεί ποινικά βέβαια, η οποία όμως φαίνεται ότι βρήκε αυτά τα οποία κατέθεσε στις 5 Φλεβάρη στις 8 Φλεβάρη και για να τα βρει αυτά που κατέθεσε στις 5 Φλεβάρη στον ανακριτή και που τα είχε ο Πορτοσάλτε, αυτός ο καλός δημοσιογράφος, η προσωποποίηση του κυβερνητικού φερέφωνου, στην κατοχή του στις 7 Φλεβάρη, η εταιρεία ξύπνησε έναν υπάλληλο στις 3 τα ξημερώματα και του είπε «τώρα πρέπει να έρθεις για να βρεις κάτι στον κάδο ανακύκλωσης».

Και βρέθηκαν αυτά που τα είχε δώσει ο κ. Καπερνάρος -που είναι και πρόεδρος του Περιφερειακού Συμβουλίου της διοίκησης Χαρδαλιά, της Νέας Δημοκρατίας στην Περιφέρεια- στις 5 Φλεβάρη στον ανακριτή. Τα είχε πάρει ο Πορτοσάλτε στις 7 Φλεβάρη αλλά τα βρήκε η εταιρεία, ξυπνώντας μάλιστα τον υπάλληλό της αξημέρωτα, για να πάει να τα βρει αργότερα.

Και ξαφνικά δεν καταθέτει ο κ. Καρώνης αυτό, που έλεγε ότι θα καταθέσει μέχρι τις 15 Φλεβάρη, γιατί υποτίθεται ότι διαδραματίζουν σοβαρό ρόλο αυτά τα βίντεο.

Ούτε ένα παιδί δεν θα τα δεχόταν αυτά τα πράγματα ούτε ένα νήπιο δεν θα «τσιμπούσε» με αυτά τα οποία κάνετε. Και πραγματικά απορώ εάν πιστεύετε ότι σε βάθος χρόνου -να είναι εδώ και παιδιά όχι τόσο μικρά, μεγαλύτερα- μπορεί πραγματικά να επιβιώσουν αυτές οι μεθοδεύσεις και όλη αυτή η προπαγάνδα.

**ΠΡΟΕΔΡΕΥΩΝ (Αθανάσιος Μπούρας):** Να καλωσορίσουμε τα παιδιά γιατί πρέπει να φύγουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος» σαράντα ένας μαθήτριες και μαθητές και δύο συνοδοί εκπαιδευτικοί από το λύκειο της Ελληνογαλλικής Σχολής Αγίας Παρασκευής (δεύτερο τμήμα).

Σάς καλωσορίζουμε στη Βουλή και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Κυρία Πρόεδρε, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλώς ήρθατε, παιδιά.

Δεν κατατίθεται, λοιπόν, το πόρισμα Καρώνη, η έκθεσή του -πόρισμα ο Θεός να το κάνει!- και περιμένουμε και περιμένουμε και περιμένουμε. Τι συμβαίνει όσο περιμένουμε; Είναι ξεκάθαρο ότι ασκούνται αφόρητες πιέσεις σε αυτόν τον κ. Καρώνη, ο οποίος είναι ξεκάθαρο ότι υπαναχώρησε στις αφόρητες πιέσεις και διέλαβε ενδοιαστικές διατυπώσεις στο πόρισμά του, «ήξεις, αφήξεις». Δεν καίγονται, λέει, τα έλαια σιλικόνης, αλλά μπορεί και να καούν. Εγώ πάντως δεν μπόρεσα να τα κάψω, αλλά μπορεί υποθετικά να γίνει και υποθετικά θα μπορούσε να είναι και το ένα και το άλλο.

Πάντως στο τέλος της έκθεσης του ρητά λέει ότι η πυρόσφαιρα δεν προκλήθηκε από έλαια σιλικόνης, από τα λάδια μηχανής, και εσείς επιχαίρετε ότι αθωωθήκατε, γιατί οι τυμπανοκρουσίες και η κομπορρημοσύνη και η αυτάρεσκη στάση σας από προχθές δείχνουν πραγματικά ότι αισθάνεστε ότι αθωωθήκατε. Δεν έχετε στάση Κυβέρνησης, έχετε στάση κατηγορούμενου, που θέλει να μιλάει τελευταίος, που δεν θέλει να υπάρχει αντίλογος, που κλείνει τα μικρόφωνα. Κλείσατε προηγουμένως το μικρόφωνο στην Κοινοβουλευτική μας Εκπρόσωπο, την κ. Κεφαλά, επειδή τόλμησε να πει για το τετράχρονο αγόρι που έκανε ώρες να πάει η διάσωση να το διασώσει στη Νέδα. Είστε ένοχοι και συμπεριφέρεστε ως ένοχοι και κάνετε και τα λάθη εκείνων που είναι ένοχοι και βιάζονται, γιατί όλη σας η συμπεριφορά καταδεικνύει πόσο συνδεδεμένοι είστε και με το έγκλημα των Τεμπών και με τη μεταφορά παράνομων και λαθραίων ουσιών που έκαψαν ζωντανά παιδιά τα οποία είχαν επιζήσει της σύγκρουσης και αυτό δεν μπορείτε να το διαγράψετε ούτε μπορείτε να το διασκεδάσετε.

Και απορώ με αυτόν τον ανεκδιήγητο, θρασύτατο Υπουργό Δικαιοσύνης, τον κ. Φλωρίδη, που ήταν εξαφανισμένος σε όλη τη διάρκεια της συζήτησης του νομοσχεδίου του στις επιτροπές και εμφανίστηκε μόνον όταν εμφανίστηκε το πόρισμα Καρώνη. Απορώ με το θράσος του και με την οίησή του και με αυτά που λέει και απορώ και με εκείνους τους λειτουργούς, οι οποίοι εκτίθενται τόσο πολύ.

Η κ. Αδειλίνη είναι βαρύτατα εκτεθειμένη. Έχει πάρει θέση υπέρ της Κυβέρνησης και εναντίον των θυμάτων και των συγγενών τους με τρόπο ανεπίτρεπτο για λειτουργό. Είναι διορισμένη στη θέση αυτή και δεν την εξαιρέσατε από την κλήρωση που έγινε τη Δευτέρα, μολονότι η Πλεύση Ελευθερίας και εγώ προσωπικά πιέσαμε, πάρα πολύ, για να κληρωθεί δικαστικό συμβούλιο, διότι αδρανούσατε και σφυρίζατε αδιάφορα και κάνατε την πάπια και χρειάστηκε η δική μας παρέμβαση για να οργανωθεί κλήρωση του δικαστικού συμβουλίου, αλλιώς ακόμα δεν θα την είχατε κάνει και, όταν σας είπαμε ότι πρέπει να υπάρχουν κανόνες διαφάνειας για την κλήρωση, απαντήσατε «θα γίνονται αυτά που γίνονται πάντα». Και όταν επισήμανα ότι πρέπει να ορίσουμε κανόνες, να είναι διαφανείς, να μην υπάρχουν λαθροχειρίες, απάντησε ο κ. Κακλαμάνης «θα το κάνω, όπως το κάναμε».

Ποιο ήταν το αποτέλεσμα; Το αποτέλεσμα ήταν πρώτον ότι έγινε εδώ μία κλήρωση με ονόματα που έβλεπαν μόνον οι Αντιπρόεδροι της Νέας Δημοκρατίας. Δεν ήταν ορατά ούτε κάτω εκεί, από τα έδρανα της κυβερνητικής Πλειοψηφίας και της Αντιπολίτευσης. Ήρθα και το δοκίμασα αν μπορούσα να τα δω. Δεν ήταν ορατά ούτε φυσικά από τα δικά μας έδρανα και η απάντηση του κ. Κακλαμάνη ήταν: «βάλτε τηλεσκόπιο». Διότι ζήλεψε ο κ. Κακλαμάνης ποιον; Τον Τασούλα, που έλεγε: «μια ντουντούκα για την κ. Κωνσταντοπούλου». Ζήλεψε ο κ. Κακλαμάνης, λέει: «Θα πω κι εγώ “τηλεσκόπιο”». Αυτό είναι το επίπεδο της αντιπαράθεσης!

Η ουσία είναι ότι κάνατε κλήρωση, την οποία δεν μπορούσε κανείς να επιβεβαιώσει, ούτε τα μεταδιδόμενα από τηλεοράσεως μπορούσαν να πιστοποιήσουν τα ονόματα και καταλήξατε να κληρώσετε από τα μέλη τα οποία έπρεπε να έχουν κληρωθεί, δηλαδή τρεις τακτικούς και δύο αναπληρωματικούς από τον Άρειο Πάγο, δύο τακτικούς και έναν αναπληρωματικό από το Συμβούλιο Επικρατείας, έναν τακτικό και έναν αναπληρωματικό από την Εισαγγελία του Αρείου Πάγου, από τους δέκα που κληρώσατε οι τέσσερις έχουν κώλυμα! Οι τέσσερις έχουν κώλυμα, που σημαίνει άκυρη η κλήρωση, τζούφια η κλήρωση, αλλά για τους τέσσερις -και για τους τέσσερις!- τα τυπικά τους κωλύματα, ότι δηλαδή οι δύο αφυπηρετούν, ο ένας υπηρετεί στο εξωτερικό και ο άλλος έχει σοβαρή πάθηση, και τα τέσσερα αυτά κωλύματα ήταν γνωστά, και δεν εξαιρέθηκαν.

Το χειρότερο; Μπήκε στην κλήρωση η κ. Αδειλίνη, που είναι συνήγορος υπεράσπισης πλέον της Κυβέρνησης, η οποία λόγω της αντιπαράθεσης και μόνο με τους συγγενείς θα έπρεπε να έχει εξαιρεθεί. Για λόγους ευπρεπείας, η οποία ελλείπει, ξεκάθαρα ελλείπει, θα έπρεπε να είχε εξαιρεθεί. Αλλά δεν εξαιρέσατε ακόμα και τον αδερφό του Υπουργού, τον κ. Βασίλειο Φλωρίδη, ο οποίος είναι Αντεισαγγελέας του Αρείου Πάγου και μπήκε κανονικότατα στην κλήρωση. Μα, σοβαρά μιλάτε; Δεν αναγνωρίζετε ότι το πρόσωπο αυτό έχει κώλυμα; Ο αδερφός του Υπουργού ο οποίος έλεγε ότι «όποιος μιλάει για μπάζωμα είναι για τα μπάζα», του εν ενεργεία Υπουργού Δικαιοσύνης, δεν αναγνωρίζετε ότι δεν μπορεί να κρίνει την υπόθεση για το μπάζωμα; Ο ίδιος δεν αντιλαμβάνεται ότι έχει σοβαρούς λόγους ευπρεπείας που έχουν να κάνουν με τη σοβαρή υπόνοια μεροληψίας υπέρ του συγγενικού του προσώπου, υπέρ του αδερφού του, υπέρ της Κυβέρνησης από την οποία εξαρτάται και στην οποία υπηρετεί και λογοδοτεί ο αδερφός του, δεν το αντιλαμβάνεται ότι είχε υποχρέωση να δηλώσει αποχή και ότι η μη δήλωση αποχής συνιστά παρασιώπηση λόγω εξαίρεσης, δηλαδή ποινικό αδίκημα; Με αυτούς τους όρους, λοιπόν, κληρώθηκε Δικαστικό Συμβούλιο.

Κύριοι της Αντιπολίτευσης, -δεν μπορώ να απευθυνθώ στους κυβερνητικούς Βουλευτές, έχει χαθεί κάθε προσδοκία ότι θα λειτουργήσουν με βάση τη συνείδηση και το βουλευτικό καθήκον και το Σύνταγμα- αντιλαμβάνεστε ότι για μία προανακριτική επιτροπή για την οποία ο Τριαντόπουλος δήλωσε τον Γενάρη ότι «θα» παραιτηθεί, η Κυβέρνηση στη συνέχεια δήλωσε ότι «θα» δεχθεί προανακριτική επιτροπή και στη συνέχεια έγιναν οι μεθοδεύσεις της συγκρότησης προανακριτικής μόνο για πλημμέλημα και της μη λειτουργίας της προανακριτικής επιτροπής για να πάει στον φυσικό δικαστή, αντιλαμβάνεστε ότι έχουν περάσει τέσσερις μήνες και δεν υπάρχει φυσικός δικαστής κατά την έννοια που τον εμφανίζει η Κυβέρνηση και αντιλαμβάνεστε ποια είναι η βαρύτητα αυτών των τεσσάρων μηνών όσο περνάει ο χρόνος;

Αυτή τη στιγμή ενώ στη Βουλή θα μπορούσε να λειτουργεί από τον Γενάρη προανακριτική επιτροπή για τη δικογραφία την οποία «έθαψε» ο κ. Τασούλας και δεν την ανακοίνωσε και την αποκαλύψαμε και βγήκε η Αντιπρόεδρος της Βουλής του ΣΥΡΙΖΑ και είπε «όχι, όχι, εγώ την είχα δει», τη δικογραφία αυτή που την κρύβανε, που δεν την ανακοίνωσε ο Τασούλας, που λέγανε παραμύθια ότι είναι συμπληρωματικά στοιχεία, τη δικογραφία αυτή που την αποκαλύψαμε τον Γενάρη και που ακόμα δεν την έχουν διαβιβάσει ολόκληρη πουθενά, τη δικογραφία αυτήν δεν την εξετάζει μέχρι τώρα, 15 Μαΐου του 2025, κανείς. Δεν την εξετάζει κανείς! Διαβιβάστηκε στη Βουλή τον Ιούλιο του ’24 και έχουμε φτάσει Μάιο του ’25 και δεν την εξετάζει κανείς. Αλλά κατά τα άλλα τυχαία δεν ανακοινώθηκε και τυχαία ήταν όλα! Τυχαία γίνανε όλα! Από τις 15 Ιουλίου που η Εισαγγελέας Εφετών Λάρισας είπε «διαβιβάζω στον Άρειο Πάγο» μέχρι σήμερα, 15 Μαΐου, έχουν ροκανιστεί δέκα μήνες που δεν εξετάζει κανείς τη δικογραφία που η Δικαιοσύνη είπε ότι πρέπει να εξεταστεί για κυβερνητικές ευθύνες. Και τώρα πάλι θα ροκανιστεί κι άλλος χρόνος.

Είναι, λοιπόν, ξεκάθαρο ότι δεν είστε καθαρός ουρανός, αλλά πάρα πολύ βρώμικος ουρανός, ότι φοβάστε όχι τις αστραπές, αλλά και τον ίσκιο σας ακόμα, ότι με όλους τους τρόπους το μόνο για το οποίο ενδιαφέρεστε είναι να ροκανίσετε τον χρόνο και να μας εμφανίσετε κάποιο φασούλι από αυτά στα οποία αρέσκεστε που τόσο σας εκθέτουν και δεν το καταλαβαίνετε.

Απόρησα πραγματικά διότι συνειδητοποίησα, κυρία Σπυριδάκη, ότι ο κύριος Χατζηδάκης μιλάει, έχει φωνή, μιλάει. Διότι από πέρσι στα τέλη Ιουλίου που βγήκε η Εισαγγελέας του Αρείου Πάγου και είπε ότι καλώς τον παρακολουθούσαν, δεν υπήρξε κακούργημα, υπήρχε πολύ εύλογος λόγος, ότι ο ίδιος αποτελεί κίνδυνο για την εθνική ασφάλεια, δεν έβγαλε άχνα. Δεν έβγαλε άχνα! Και τότε λέγανε ότι πρέπει να ζητήσουμε συγγνώμες από τον Δημητριάδη, τον παρακολουθητή ανιψιό του κ. Μητσοτάκη. Και τώρα λένε ότι πρέπει να ζητήσουν συγγνώμη τα θύματα και οι συγγενείς τους. Και ο κύριος Χατζηδάκης βωβός παρακολουθούσε να τον ρωτάμε «κύριε, είστε θύμα παρακολούθησης. Θα κάνετε κάτι, θα ενεργήσετε; Πώς το εξηγείτε; Θα ασκήσετε δικαιώματα;» και δεν απαντούσε. Τώρα μίλησε και είπε τι; Είπε κάτι για τα Τέμπη.

Είναι πάρα πολύ ξεκάθαρο ότι μας κυβερνά μία Κυβέρνηση επίορκη, μια Κυβέρνηση πολλαπλώς διαπλεκόμενη και με πρόσωπα τα οποία έχουν ισχυρότατες συγκρούσεις συμφερόντων. Είναι, επίσης, δεδομένο ότι εμείς απέναντι σε αυτό δεν θα σιωπήσουμε. Και είναι εκ τρίτου δεδομένο ότι σήμερα στον τομέα των μεταφορών, στον οποίο είστε εκτεθειμένοι βαρύτατα, εισάγετε μια διεθνή σύμβαση για τις αερομεταφορές, σύμβαση με τη Βραζιλία, την ώρα που δεν έχετε λύσει βασικά θέματα των εγχώριων αερομεταφορών, την ώρα που οι εργαζόμενοι στις αερομεταφορές -ελεγκτές, άλλοι υπεύθυνοι- κρούουν ξανά και ξανά τον κώδωνα του κινδύνου, την ώρα που είστε εκτεθειμένοι γιατί ακόμη και ο πρόεδρος της Αρχής Πολιτικής Αεροπορίας πριν από σχεδόν ενάμιση χρόνο είπε ότι θα έχουμε «Τέμπη του αέρα» και πάλι δεν κάνατε τίποτα.

Και είστε επίσης εκτεθειμένοι διότι σας έχω κάνει είκοσι τρεις επίκαιρες, σας έχουμε συνολικά κάνει είκοσι τέσσερις επίκαιρες ερωτήσεις. Μία στον αρμόδιο Υπουργό Υποδομών και Μεταφορών, που τότε ήταν ο κ. Σταϊκούρας που τον «ξηλώσατε» μετά, ήρθε και την απάντησε η κ. Αλεξοπούλου που την «ξηλώσατε» επίσης μετά.

Την καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είκοσι δύο επίκαιρες ερωτήσεις στον Πρωθυπουργό, που έχουν όλες τεθεί στο αρχείο. Διότι πώς να έρθει να απαντήσει ο Πρωθυπουργός αν έχει ελέγξει τον Καραμανλή που ήταν ο αρμόδιος για την κατάσταση στην οποία βρίσκονται οι αερομεταφορές; Ορίστε και οι είκοσι δύο επίκαιρες ερωτήσεις στον Πρωθυπουργό, τις καταθέτω. Όλες τίθενται στο αρχείο, γιατί όλες αρνείται να τις απαντήσει ο Πρωθυπουργός.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και είναι και άλλη μία επίκαιρη ερώτηση που έχει καταθέσει ο Κοινοβουλευτικός μας Εκπρόσωπος κ. Καζαμίας. Εμείς είμαστε εδώ αδιάλειπτα για τα θέματα αυτά και εσείς δεν απαντάτε και μας φέρνετε συμβάσεις με τη Βραζιλία. Πάλι καλά τώρα που φέρατε με τη Βραζιλία, λίγο καλύτερα, τέλος πάντων, γιατί το πρωί συζητάγατε άλλη μία σύμβαση με τη Σαουδική Αραβία, για απολυταρχικό καθεστώς στο οποίο παραβιάζονται αγρίως τα ανθρώπινα δικαιώματα και με το οποίο εσείς έχετε σχέσεις, όπως έχετε σχέσεις, δυστυχώς ενεργές και με το κράτος του Ισραήλ, την ώρα που συνεχίζει τη γενοκτονία κατά των Παλαιστινίων.

Θα μου επιτρέψετε να πάρω αυτήν την αφορμή για να πω ότι σήμερα είναι η επέτειος της έναρξης των πολιτικών εκκαθάρισης των Παλαιστινίων από το κράτος του Ισραήλ, η επέτειος της Νάκμπα. Σε επίπεδο εγχώριας πολιτικής συζήτησης η Πλεύση Ελευθερίας σάς έχει θέσει ξανά και ξανά τα ζητήματα της ειρήνης, της προστασίας των αμάχων, της προστασίας των παιδιών και κωφεύετε. Κάνετε μπίζνες με το Ισραήλ.

Εγώ προχθές έζησα μία πάρα πολύ συγκινητική εμπειρία μαζί με τον βραβευμένο Ισραηλινό-Αμερικανό σκηνοθέτη -ο οποίος λέει ότι δεν θέλει να είναι πια Ισραηλινός, έτσι όπως συμπεριφέρεται το κράτος του- τον Ούντι Αλόνι. Πήγαμε στο μνημείο Ολοκαυτώματος στη Θεσσαλονίκη, σε αυτό το μνημείο που τιμά τη μνήμη εξήντα χιλιάδων Εβραίων θυμάτων του Ολοκαυτώματος εδώ στη χώρα μας και στη Θεσσαλονίκη. Μαζί λοιπόν με τον Ούντι Αλόνι πήγαμε στο μνημείο του Ολοκαυτώματος. Και ο Ούντι Αλόνι ως απόγονος θυμάτων του Άουσβιτς -όλοι οι παππούδες του ήταν θύματα του Ολοκαυτώματος- ζήτησε, κλαίγοντας, να σταματήσει η γενοκτονία σε βάρος των Παλαιστινίων και να υπάρξει ειρήνη.

Σε διεθνές επίπεδο οι καλλιτέχνες σε όλο τον κόσμο, τετρακόσιοι καλλιτέχνες πριν την έναρξη του Φεστιβάλ των Καννών υπογράφουν ένα κείμενο έκκληση και γροθιά στο στομάχι για την ειρήνη, για τα δικαιώματα, για τα παιδιά της Παλαιστίνης, για την ανθρωπιά μας και εσείς συνεχίζετε να παρατάσσεστε και να συμπαρατάσσεστε με τους σφαγείς, με τον καταζητούμενο από το Διεθνές Ποινικό Δικαστήριο για διεθνή εγκλήματα, Νετανιάχου, και να υπογράφετε deal για μπίζνες.

Εμείς συνεχίζουμε να είμαστε εδώ η φωνή όλων των θυμάτων, όλων των ανθρώπων, η φωνή της ειρήνης και η φωνή εκείνων που νοιάζονται και θα συνεχίσουμε να είμαστε η φωνή τους.

Ήμουν στην Κρήτη και στο Ηράκλειο…

**ΠΡΟΕΔΡΕΥΩΝ (Αθανάσιος Μπούρας):** Και με αυτό ολοκληρώστε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, σε δύο λεπτά θα έχω ολοκληρώσει.

Σας ευχαριστώ.

Ήμουν στην Κρήτη και στο Ηράκλειο την περασμένη Παρασκευή. Στη Θεσσαλονίκη την Τρίτη και την Τετάρτη και στη Λάρισα. Βλέπω τους ανθρώπους μας σε όλη μας τη χώρα, πόσο διψάνε για μια χώρα όπως την αξίζουμε, όπως την ονειρευόμαστε, όπως θα μπορούσε να είναι η χώρα μας, αλλά δεν θέλετε. Σκοτώνεται ο κόσμος στους δρόμους, σε δρόμους που καταρρέουν, σε δρόμους χωρίς ασφάλεια και εσείς υπογράφετε μπίζνες, ΒΟΑΚ, ΚΟΚ, χωρίς καμία πρόνοια να μη σκοτώνεται ο κόσμος, χωρίς καμία ακρόαση των ανθρώπων που κάνουν αγώνα για την προστασία της ανθρώπινης ζωής.

Θέλω να κλείσω, κύριε Πρόεδρε, με κάτι που είναι σημαντικό. Το έθεσα προ ολίγου στη Διάσκεψη των Προέδρων. Ελπίζω ότι δεν θα μείνει κενό γράμμα και κενή λέξη, όπως συνηθίζεται. Έχουμε την επόμενη εβδομάδα την επέτειο από την δολοφονική, παρακρατική επίθεση εναντίον του αγωνιστή της ελευθερίας, της δημοκρατίας, της Αριστεράς, Γρηγόρη Λαμπράκη. Πρότεινα στη Διάσκεψη των Προέδρων να γίνει ειδική επετειακή εκδήλωση στη Βουλή και βεβαίως υπέμνησα ότι αυτόν τον αγωνιστή, γιατρό, Βουλευτή δεν τον έχει τιμήσει η Βουλή.

Με ανακούφιση άκουσα τα περισσότερα κόμματα -αν και κάποια σιώπησαν και από την Αντιπολίτευση- να συναινούν στο αυτονόητο, στο να γίνει, δηλαδή, επετειακή εκδήλωση για τον Γρηγόρη Λαμπράκη. Και με χαρά άκουσα από τον Πρόεδρο της Βουλής, απαντώντας σε προηγούμενη μετ’ επιτάσεως πρότασή μου, να λέει ότι αναζητεί τη δυνατότητα να τιμηθεί ο Γρηγόρης Λαμπράκης με την ονοματοδοσία αίθουσας στη Βουλή.

Ελπίζω ότι αυτή η αυτονόητη πράξη θα γίνει και εσείς να είστε σίγουροι ότι εμείς θα κάνουμε καθετί αυτονόητο αλλά και μη αυτονόητο, καθετί απαιτούμενο, επιβαλλόμενο για τη δικαιοσύνη, για την αλήθεια, για την ειρήνη.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε.

Έχω προαναγγείλει τον κ. Παππά, αλλά μέχρι να ανέβει, θα κάνω δύο ανακοινώσεις.

Ο ανεξάρτητος Βουλευτής κ. Ευάγγελος Αποστολάκης αιτείται ολιγοήμερη άδεια απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι εννέα μαθήτριες και μαθητές και δύο συνοδοί εκπαιδευτικοί από το 2ο Πειραματικό Δημοτικό Σχολείο Ιεράπετρας (το δεύτερο τμήμα).

(Χειροκροτήματα απ’ όλες τις πτέρυγες της Βουλής)

Η Βουλή σάς καλωσορίζει και σας εύχεται καλή πρόοδο και ιδιαίτερα η Βουλευτής του νομού σας, η κ. Κατερίνα Σπυριδάκη, την οποία μάλλον είδατε και νωρίτερα.

Καλή επιστροφή στην ωραία Ιεράπετρα!

Και τώρα, κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Χθες είχαμε ένα παράδειγμα κακής νομοθέτησης και μία άλλη ακόμα αποτύπωση το πώς πάρα πολύ κρίσιμες νομοθετικές πρωτοβουλίες της κυβέρνησης ΣΥΡΙΖΑ - Προοδευτική Συμμαχία 2015-2019 στοιχειώνουν την Κυβέρνηση της Νέας Δημοκρατίας.

Τι έκανε η Νέα Δημοκρατία χθες; Μας ακούν και τα παιδιά από την Κρήτη. Έδωσε τη δυνατότητα στις συζύγους ή στους συγγενείς πρώτου βαθμού πολιτικών να έχουν συμμετοχή σε εταιρείες του εξωτερικού. Αυτό είχε πάψει με πρωτοβουλία της δικής μας κυβέρνησης. Αυτές οι εταιρείες του εξωτερικού θα μπορούν απολύτως νόμιμα και χωρίς κανένα πρόβλημα να συμβάλλονται, να συμφωνούν ή να έχουν και μετοχική σχέση με εταιρείες οι οποίες βρίσκονται σε αυτό που λέμε «φορολογικοί παράδεισοι».

Μέχρι να καταστήσουμε, λοιπόν, και τη δική μας τη χώρα ως εξαίρεση φορολογικό παράδεισο εντός της Ευρωπαϊκής Ένωσης, φροντίζουν να ανοίξουν ένα τεράστιο παράθυρο για να μπορούν να επιχειρούν στο εξωτερικό.

Όσοι διεκδικούμε και κατέχουμε δημόσια αξιώματα, κυρίες και κύριοι Βουλευτές, πρέπει να υφιστάμεθα περιορισμούς. Δεν έχουμε τις δυνατότητες και τις ελευθερίες που έχει ο απλός Έλληνας πολίτης. Διότι πρέπει να φροντίσουμε ότι υπάρχει το τεκμήριο της αμερόληπτης έκφρασης γνώμης και όχι της καθ’ υπαγόρευση πολιτικής πρακτικής, η οποία μπορεί να κρύβει και σκοτεινές διαδρομές μαύρου χρήματος.

Και μιας που είπαμε μαύρο χρήμα, ελπίζω ότι ο ιστορικός του μέλλοντος θα καταλήξει μετά από έρευνα ότι το γεγονός ότι η χώρα μας μπαίνει σε νέο κύκλο εξοπλιστικών προγραμμάτων των οποίων την εποπτεία θα έχει -ποιος άλλος;- το Πρωθυπουργικό Γραφείο να αποτελεί απλώς μία χρονική σύμπτωση και να μην υπάρχει αιτιώδης σχέση μεταξύ του νέου γύρου εξοπλιστικών προγραμμάτων και της πρόνοιας οι σύζυγοι Βουλευτών και αξιωματούχων να έχουν τη δυνατότητα να ιδρύουν εταιρείες στο εξωτερικό.

Έρχομαι τώρα στο θέμα που καίει την Ελλάδα και είναι της αρμοδιότητας του Υπουργείου. Θέλω να πω την εξής γνώμη κατ’ αρχάς, οφείλουν ακόμα και τα κόμματα τα οποία αποζητούν την αλήθεια και δίνουν τον αγώνα να απαντούν στους πραγματογνώμονες και όχι σε όσα λένε τα παπαγαλάκια και οι ταγοί της εξουσίας για τα πορίσματα των εμπειρογνωμόνων. Και εξηγούμαι: Ο κ. Καρώνης δεν λέει πουθενά ότι τα έλαια σιλικόνης μπορούν να παραγάγουν πυρόσφαιρα. Δηλαδή αυτό το γεγονός το οποίο έχει κάνει τα μάτια μας να πονάνε δύο και πλέον χρόνια, η τεράστια πυρόσφαιρα, λέει ο άνθρωπος που επικαλείστε, δεν μπορεί να παραχθεί από τα έλαια σιλικόνης. Ο ίδιος άνθρωπος έκανε δύο πειράματα στο Γενικό Χημείο του Κράτους και είδε ότι τα έλαια σιλικόνης δεν αναφλέγονται. Λέει επίσης ότι η συγκεκριμένη πυρόσφαιρα, αυτή η τεράστια λάμψη, προκαλείται από υδρογονάνθρακες, αλλά δεν υπάρχουν υδρογονάνθρακες, λέει, γιατί «είδαμε τα βίντεο» που κόμισε ο δικηγόρος.

Τι λέει για τα ίδια βίντεο η Διεύθυνση Εγκληματολογικών Ερευνών, κύριοι; Αναρωτιέμαι πώς κοιμάστε τα βράδια ήσυχοι! Λέει ότι δεν έχουν βρεθεί βίντεο από τη συγκεκριμένη ημέρα του δυστυχήματος η έκθεση -θα την καταθέσω στα Πρακτικά μετά- της Διεύθυνσης Εγκληματολογικών Ερευνών. Το καταλαβαίνουμε; Έχει υπάρξει παρέμβαση στα βίντεο και βίντεο από την ημέρα του δυστυχήματος δεν υπάρχουν.

Θα σας έλεγα, κύριε Ταχιάε, να διαβάσετε με εμβρίθεια το πόρισμα, την πραγματογνωμοσύνη του χημικού μηχανικού, του κ. Μιχόπουλου, ο οποίος εξηγεί το πώς και γιατί μπορεί να έχει προκληθεί το φαινόμενο το οποίο έχουμε όλοι δει στα σχετικά βίντεο του δυστυχήματος. Και, βεβαίως, πείθει η Κυβέρνηση ότι, αν δεν υπήρχαν αυτά τα βίντεο, θα μας λέγανε «ποια πυρόσφαιρα» και «ποια φωτιά, δεν υπήρχε τίποτα».

Σημειώνω επίσης το εξής: Στη δικογραφία Τριαντόπουλου ουδείς δικαιούται να λέει ότι δεν ήξερε. Δυστυχώς ο πρώην Πρόεδρος της Βουλής προφανώς δεν την ανακοίνωσε στην Ολομέλεια, αλλά, και αυτό αφορά και το ΠΑΣΟΚ και την Πλεύση Ελευθερίας, ο ΣΥΡΙΖΑ - Προοδευτική Συμμαχία από τον Οκτώβριο του περασμένου έτους μιλάει για αυτήν τη δικογραφία και έχει απλώσει το χέρι για να υπάρξει συνεργασία και κατάθεση αιτήματος για τη συγκρότηση προανακριτικής επιτροπής, για να λέμε τα σύκα-σύκα και τη σκάφη-σκάφη.

Φέρατε μία σύμβαση με την Hellenic Train. Κύριε Ταχιάε, απαντήσετε ως άνθρωπος και ως πρόσωπο, διότι ως μέλος της Κυβέρνησης μάλλον θα πρέπει να την υπερασπιστείτε. Το 2019 ο κ. Καραμανλής υπέγραψε μνημόνιο συνεργασίας με την Hellenic Train, 800 εκατομμύρια επενδύσεις. Δύο χρόνια φωνάζαμε «φέρτε τη σύμβαση». Έρχεται η σύμβαση το 2022. Τα 800 εκατομμύρια έγιναν 160, απαλλάξατε την Hellenic Train από πάνω από μισό δισ. υποχρεώσεις, έγινε το δυστύχημα και έρχεστε δύο χρόνια μετά το δυστύχημα να πείτε ότι έχετε μια επιτυχία διότι η Hellenic Train δεσμεύτηκε να κάνει τις μισές επενδύσεις από όσες είχε δεσμευτεί το 2019, ακούστε, ακούστε! Οποία Ντροπή!

Θα μας εξηγήσει κανείς γιατί απηλλάγη το 2019 από όσα είχε δεσμευτεί η ίδια με υπογραφή Καραμανλή; Είναι ανατριχιαστικό! Δεν παρέλαβε καμία δέσμευση από τον ΣΥΡΙΖΑ, που καταριέστε την Κυβέρνησή μας σε όλους τους τόνους και σε κάθε ευκαιρία.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Τέλος, ανακοινώθηκαν τα αποτελέσματα τετραμήνου για την εκτέλεση του προϋπολογισμού. Το πλεόνασμα από τα 2 δισ. έφτασε ήδη στα 5. Πέρυσι με τις πολιτικές σας, κύριε Μηταράκη, οικονομολόγος είστε, με τις πολιτικές σας στην ίδια περίοδο ήταν 3,3. Φέτος είμαστε στα 5 στο τετράμηνο. Προσέξτε, στο τετράμηνο, δηλαδή αν πέρυσι βγάλατε πλεόνασμα 11,4 καλά 15 πάμε για φέτος, μην πω και παραπάνω, γιατί έρχεται και ο τουρισμός στο δεύτερο τετράμηνο.

Θα κάνετε κάτι γι’ αυτό; Ναι, μας απαντάτε, θα κάνετε. Θα γυρίσετε 1 στα 10 ευρώ από τα υπερπλεονάσματα. Και τι άλλο κάνετε; Και εδώ θέλω ξεκάθαρα και την άποψή σας, λέει θα αποπληρώσετε τα δάνεια του πρώτου μνημονίου πιο νωρίς, μάλιστα. Δάνεια τα οποία είναι να πληρωθούν από το 2029 μέχρι το 2041 με 2,6 δισ. ετησίως, λέτε θα τα πληρώσετε από φέτος μέχρι το 2031 με 5 δισ. ετησίως. Πρώτον, δεν εμπιστεύεστε τον εαυτό σας ότι υπάρχει μία άλλη οδός δαπάνης ή επένδυσης για αυτά τα 5 δισ. που μπορεί να είναι πιο παραγωγική για την οικονομία και εισάγετε έναν νέο μηχανισμό εξωτερικού καταναγκασμού τώρα που τελειώσανε τα μνημόνια. Αυτό κάνετε, δεν κάνετε τίποτα άλλο.

Ο ΣΥΡΙΖΑ λέει πάρα πολύ απλά όχι στην πρόωρη αποπληρωμή των δανείων του πρώτου μνημονίου. Μη μας λέτε ότι θα γλιτώσουμε τους ελάχιστους τόκους, τους μικρούς τόκους, των διακρατικών δανείων, αλλά να επενδύσουμε σε νέα σπίτια. Αυτό είναι τεράστιο δίλημμα: Πρόωρη αποπληρωμή χρεών ή καινούργια σπίτια, για να πέσουν οι τιμές κατοικίας; Απαντήστε, ορίστε, εδώ είναι το Βήμα. Θα συνεχίζετε να μαζεύετε αυτά τα τερατώδη πλεονάσματα για να πληρώνουμε 5 δισ. παραπάνω απ’ όσα έχουν συμφωνήσει οι προηγούμενες κυβερνήσεις; Κύριε Μηταράκη, μη σας αδικήσω, και η κυβέρνηση Σαμαρά πέτυχε επιμήκυνση στην αποπληρωμή και βεβαίως η Κυβέρνηση Τσίπρα τη ρύθμιση.

Ολοκληρώνω με το εξής: Έχουμε καταθέσει επίκαιρη ερώτηση στον Υπουργό Οικονομικών, τον κ. Πιερρακάκη, και του ζητάμε να εφαρμοστεί η Οδηγία 2023/2225, η οποία προβλέπει πλαφόν στα επιτόκια. Νομοθεσία για πλαφόν στα επιτόκια έχουν όλες οι χώρες της Ευρωπαϊκής Ένωσης. Η σχετική Οδηγία επιτάσσει πλαφόν στα επιτόκια. Ποια χώρα δεν έχει εφαρμόσει την Οδηγία; Η Ελλάδα! Μέχρι πότε έχει περιθώριο με την ενσωματώσει στο Ελληνικό Δίκαιο; Μέχρι το Νοέμβρη του 2025. Ελπίζουμε εκεί να πάρουμε τις κατάλληλες απαντήσεις.

Ευχαριστώ πάρα πολύ, κύριε Πρόεδρε.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά. Τον λόγο έχει ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης. Θα ακολουθήσουν ο κ. Χρηστίδης και ο κ. Μηταράκης.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Πανηγυρίζετε, έχετε δύο εικοσιτετράωρα που έχετε ξεσαλώσει. Εσείς, η Κυβέρνηση εννοώ, εδώ ο Υπουργός μας, έχετε αμολήσει ό,τι έχετε σε επικοινωνία, σε ένα ντεμαράζ απίστευτο έχετε επιδοθεί τα τελευταία δύο εικοσιτετράωρα, να μας πείτε πόσο ψεκασμένοι είμαστε όλοι εμείς και πόσο τίμια είναι αυτή η Κυβέρνηση. Κανείς δεν φαντάστηκε τι μπορεί να σκαρώνει ο Καρώνης όμως.

Πάμε λίγο να τα δούμε, γιατί άκουσα και τον κ. Παππά. Κύριε Μηταράκη, εσείς ελπίζω να μην είστε από αυτούς που πανηγυρίζουν, να είστε πιο μετριοπαθής, να κρατάτε χαμηλά τη μπάλα και μικρό καλάθι στην ιστορία αυτή. Κατ’ αρχάς, το γεγονός και μόνο που πανηγυρίζετε, αυτό το χθεσινό, ήταν αποκρουστικό, για να μη πω αηδιαστικό. Δεν έχετε κανένα δικαίωμα να πανηγυρίζετε ως μέλη της Κυβέρνησης στην οποία Κυβέρνηση διεπράχθη το μεγαλύτερο έγκλημα που έγινε ποτέ στη σύγχρονη ιστορία. Ξεχνάτε το τυφλό ραντεβού δύο τρένων επί δώδεκα λεπτά στην ίδια γραμμή και πανηγυρίζετε με αυτά που σκαρώνει ο κάθε Καρώνης! Πάμε να δούμε, λοιπόν, τι σκαρώνει ο Καρώνης.

Κύριε Μηταράκη, να σας ρωτήσω κάτι; Την πραγματογνωμοσύνη -δεν είναι πόρισμα- του κ. Καρώνη τη διαβάσατε; Τη διαβάσατε πριν πάρετε τον λόγο και επιτεθείτε στην Αντιπολίτευση; Βλέπετε τι λέει ο κ. Καρώνης μέσα καταληκτικά;

Κύριε Υπουργέ, θέλω την προσοχή σας. Να σας πω τι λέει καταληκτικά το πόρισμα Καρώνη σε εσάς που είστε και στο Υπουργείο. Ή εμείς είμαστε ηλίθιοι και δεν ξέρουμε να διαβάζουμε ή εσείς έχετε πάρει επιλεκτικά αυτά που θέλετε και δώσατε εντολή στο μιντιακό σύστημα όλο το οποίο ελέγχετε και έχει ξεχυθεί εδώ και δύο εικοσιτετράωρα. Πάμε, λοιπόν, να δούμε λίγο τι λέει καταληκτικά. Εμείς δεν λέμε. Έχουμε και καταθέτουμε.

Πάμε, λοιπόν, κύριε Ταχιάο. «Άρα…» -λέει ο Καρώνης- «…όσον αφορά την καύση, είναι λογικό να υποτεθεί…» -προσέξτε να υποτεθεί, να υποτεθεί- «…ότι τα έλαια σιλικόνης συμμετείχαν στην πυρκαγιά λόγω των υψηλών θερμοκρασιών που επικρατούσαν μετά την ανάπτυξη της πύρινης σφαίρας». Δηλαδή, τα έλαια συμμετείχαν μετά την πυρκαγιά λόγω των υψηλών θερμοκρασιών που έκανε η πύρινη σφαίρα.

Χρυσέ μου άνθρωπε, Καρώνη μου γλυκέ, η πύρινη σφαίρα πώς έγινε πες μας. Μη μας λες ότι συμμετείχαν τα έλαια σιλικόνης σε αυτά. Αυτά λέει ο κ. Καρώνης στην καταληκτική του παράγραφο στο πόρισμά του. Το έχετε δει αυτό;

Λυσσάξατε, αμολήσατε τα σκυλιά σας δύο εικοσιτετράωρα, ό,τι έχετε και δεν έχετε: Ομάδες αλήθειας, αήθειας, ψέματος, ραδιόφωνα δικά σας, εφημερίδες, Πορτοσάλτε, όλοι και εσείς πανηγυρίζετε εδώ. Έχετε το θράσος. Εδώ βλέπετε τι γράφει ο άνθρωπος; Ο Καρώνης τα γράφει, ο δικός σας άνθρωπος.

Τι άλλο λέει ο Καρώνης; «Αναφλέγονται δύσκολα τα έλαια σιλικόνης».

Κύριε Μηταράκη, είστε σοβαρός άνθρωπος εσείς. Θα σας τα δώσω μετά να τα δείτε. Τα έλαια σιλικόνης αναφλέγονται δύσκολα σε συνθήκες καύσης, σε συνθήκες ακινησίας, χαρακτηρίζονται ως και αυτοσβενόμενα λόγω του σχηματισμού στερεού οξειδίου του πυριτιδίου στην επιφάνεια του υγρού που δεν επιτρέπει στο οξυγόνο να έρθει σε επαφή με το φλεγόμενο υγρό». Ο Καρώνης τα λέει αυτά. Και σου λέει ότι μπορεί -υποθέτει- να συμβάλουν λόγω της πυρόσφαιρας. Δεν μας απαντά πώς έγινε η πυρόσφαιρα.

Τι άλλο επικαλείται ο Καρώνης; Λέει: Εγώ πήρα δύο βίντεο, είδα δύο βίντεο. Είναι τα βίντεο που τα ζήτησε με παραγγελία-ντελίβερι ο κ. Μητσοτάκης μια μέρα σε μια συνέντευξη. «Τι καλά να υπήρχε και κανένα βίντεο», είπε και μετά από δύο μέρες εμφανίστηκαν τα βίντεο. Τα προανήγγειλε ο Πορτοσάλτε πριν πάνε στις αρχές τα βίντεο. Μάλιστα. Μιλάμε για τα βίντεο αυτά τα οποία ήταν εξαφανισμένα. Αυτά επικαλείται ο Καρώνης;

Τι λέει, λοιπόν, η Διεύθυνση Εγκληματολογικού; Τι λέει η Αστυνομία; Επίσης, θα τα καταθέσω στα Πρακτικά.

Κύριε Μηταράκη, πάρτε να τα διαβάσετε και εσείς μετά αυτά. Δεν είναι δικά μας αυτά τα γραπτά. «Από την ανάκτηση δεδομένων οι εγγραφές παλαιότερων καταγραφών βίντεο, οι οποίες φέρουν τροποποιημένο όνομα, χρονολογία έναρξης. Η παλαιότερη χρονολογία έναρξης καταγράφεται 3-12-2024, ενώ δεν εντοπίστηκε καταγραφή που αφορά τις 28-2-2023». Δεν εντοπίστηκε καταγραφή 28-2-2023. Τα λέει η Αστυνομία. Με αυτά τα βίντεο, λοιπόν, ο Καρώνης μάς είπε όντως ότι τα έλαια σιλικόνης δεν προκάλεσαν την πυρόσφαιρα. Αυτά δεν τα βλέπετε.

Πάμε να ρωτήσω κάτι. Τον ΕΟΔΑΣΑΑΜ να τον πιστέψουμε ή όχι, κύριε Ταχιάο; Μιλάω για το δικό σας δημιούργημα, αυτή την ομάδα λάμψης, αλήθειας, δικαιοσύνης, ασφάλειας. Θα έλαμπε η αλήθεια με τον ΕΟΔΑΣΑΑΜ. Εσείς τους επιλέξατε, τους χρυσοπληρώσατε 5 εκατομμύρια και παραπάνω. Την ημέρα που έβγαλε το πόρισμά του ο ΕΟΔΑΣΑΑΜ εδώ πανηγυρίζατε. Δεν είχατε δει τα ψιλά γράμματα ότι έλεγε μέσα για ξυλόλιο και για χίλια δυο. Δεν τα βλέπατε αυτά. Και όταν είδατε ότι δεν σας συμφέρει το πόρισμα του ΕΟΔΑΣΑΑΜ, τον καθαρίσετε σαν αυγό, αυγό φρέσκο. Τον καθαρίσατε τον φουκαρά τον άλλον τον άνθρωπο, που τον βάλατε εκεί, σαν αυγό, γιατί θα μπαίνατε φυλακή με αυτά που έλεγε ο ΕΟΔΑΣΑΑΜ.

Και εγώ ρωτάω: Τον ΕΟΔΑΣΑΑΜ να τον πιστέψουμε ή όχι; Είναι το ευαγγέλιο ή όχι ή είναι απατεώνες; Γιατί τους φέρεστε σαν να είναι απατεώνες. Υπάρχει ο ΕΟΔΑΣΑΑΜ ή όχι; Ρωτάω τον Υπουργό να βγει και να πει: Υπάρχει. Τον καταργήσατε; Είναι ικανοί αυτοί οι άνθρωποι; Είναι ανίκανοι; Λένε ψέματα; Είναι εχθροί της Κυβέρνησης; Τους έβαλε ο Πούτιν, που σας αρέσουν αυτά τα ωραία. Για πείτε μας λίγο εσείς. Να τον πιστέψουμε ή όχι ή να πιστέψουμε μόνο αυτούς που συμφέρουν εσάς; Να ξέρουμε.

Επίσης, να ακούσουμε τον κ. Μητσοτάκη, ο οποίος λέει ότι, ναι, στην ερώτηση εάν κουβαλούσε το τρένο κάτι παράνομο, ναι. είναι πιθανό να το κάνει. Ο κ. Μητσοτάκης το είπε στον κ. Σρόιτερ. Τα είπε. Δεν τον ακούσατε εσείς; Τότε που τα έλεγε τι ήταν; Τι άλλαξε τώρα; Τι σκαρώνετε τώρα με τους «καρώνηδες»; Για πείτε μας λίγο τι σκαρώνετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λέω ξανά και κλείνω -και ευχαριστώ, κύριε Πρόεδρε- το καταληκτικό συμπέρασμα του κ. Καρώνη, για τον οποίο πανηγυρίζει η Νέα Δημοκρατία, που δεν έχει κανένα δικαίωμα να πανηγυρίζει γιατί στη δική της κυβερνητική βάρδια έγινε το μεγαλύτερο δυστύχημα-έγκλημα που έχει γίνει ποτέ στην ιστορία της Ελλάδας και θα έπρεπε να έχει το κεφάλι σκυμμένο και να μη μιλάτε και όχι να πανηγυρίζετε εδώ με τις αισχρότητες και τις αθλιότητες του Φλωρίδη.

Καρώνης: «Άρα όσον αφορά την καύση, είναι λογικό να υποτεθεί ότι τα έλαια σιλικόνης συμμετείχαν στην πυρκαγιά…» -υποθέτει ο άνθρωπος ότι συμμετείχαν- «… λόγω των υψηλών θερμοκρασιών που επικρατούσαν μετά την ανάπτυξη…» -μετά την ανάπτυξη, επαναλαμβάνω- «…της πύρινης σφαίρας». Αυτά λέει ο άνθρωπος για τον οποίο πανηγυρίζετε και πίνετε νερό στο όνομά του.

Ακούστε λίγο. Το θέμα των Τεμπών δεν είναι θέμα εντυπώσεων. Εμείς θα συνεχίσουμε τον αγώνα μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Εμείς θα συνεχίσουμε τον αγώνα μας. Ό,τι και να πείτε, η κοινή γνώμη γνωρίζει, γνωρίζει πάρα πολύ καλά ότι πάτε κάτι να σκαρώσετε.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα.

Τον λόγο έχει ο Πρόεδρος των Σπαρτιατών κ. Βασίλειος Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρίες και κύριοι συνάδελφοι, έχω πει πολλές φορές ότι εμείς οι Σπαρτιάτες συνειδητά απέχουμε από αυτό το ρινγκ, που δημιουργείται σε καθημερινή βάση εδώ μέσα στη Βουλή και, βεβαίως, ακούγονται βαρύτατες εκφράσεις, όπως ακούστηκαν και χθες εδώ από την Αριστερά. Γενικότερα η Αριστερά και μέσα στο Κοινοβούλιο βέβαια και έξω δείχνει το πραγματικό της πρόσωπο. Το γνωρίζουμε πάρα πολύ καλά.

Απέχουμε, βέβαια, και από όλη αυτή τη φασαρία που γίνεται για τα Τέμπη. Εμείς είμαστε μαζί με τους ανθρώπους που έχασαν τους δικούς τους, αλλά με έναν τρόπο σοβαρό, με έναν τρόπο που πραγματικά θεωρούμε ότι στεκόμαστε δίπλα τους χωρίς ακρότητες. Εδώ πέρα ακούγονται και έρχονται αυτόκλητοι δικαστές, εισαγγελείς, ανακριτές, ντετέκτιβ και πιστεύω ότι ο ελληνικός λαός έχει βγάλει τα συμπεράσματά του για το ποιος φταίει, ποιος θέλει να συγκαλύψει, ποιος εκμεταλλεύεται αυτή την τραγωδία, ποιοι είναι οι πτωματοφάγοι και θέλουν να κερδίσουν το παραμικρό πολιτικό όφελος.

Σήμερα θα μιλήσω εγώ για κάτι άλλο, για ένα ιστορικό γεγονός που συνειδητά όλες οι κυβερνήσεις και η Κυβέρνηση εδώ της Νέας Δημοκρατίας, αλλά και η αριστερή κυβέρνηση που είχε κυβερνήσει τη χώρα μας πριν λίγα χρόνια, ένα γεγονός το οποίο είναι άμεσα συνδεδεμένο και με τα εθνικά μας θέματα και με το βάρβαρο κράτος που λέγεται Τουρκία, που σήμερα έρχεται η Κυβέρνηση και δηλώνει υποταγή ξεπουλώντας, βέβαια, και τα εθνικά μας θέματα.

Σήμερα στο πέτο μου φορώ ένα ειδικό σήμα, το αγγλικό G. Αυτό τι είναι; Αυτό είναι ένα λογότυπο των εκδηλώσεων μνήμης της Παμποντιακής Ομοσπονδίας Ελλάδος. Το έβγαλαν το 2019, κατά το οποίο συμπληρώθηκαν τότε εκατό χρόνια από την απόβαση του γενοκτόνου Μουσταφά Κεμάλ στην Αμισό την 19η Μαΐου του 1919. Τη Δευτέρα, για να μην ξεχνιόμαστε, είναι αυτή η τραγική επέτειος.

Έχει επιλεγεί το αρχικό γράμμα της αγγλικής λέξης «Genocide», το γράμμα «G». Έμπνευση για τη δημιουργία του λογότυπου αποτέλεσε μία φωτογραφία στην οποία εικονίζεται η πορεία πέντε χιλιάδων ορφανών κοντά στο Χαρπούτ το 1922. Παρότι η εθνικότητα των παιδιών της φωτογραφίας δεν είναι γνωστή, πρόκειται για θύματα της Γενοκτονίας των χριστιανικών λαών της οθωμανικής αυτοκρατορίας. Την ίδια πορεία προς το Χαρπούτ και από εκεί στα σκλαβοπάζαρα της Ανατολής ακολούθησαν χιλιάδες Ποντίων Ελλήνων κατά τη διάρκεια της Γενοκτονίας. Η φωτογραφία αυτή δημοσιεύτηκε το 1930.

Το ημικύκλιο του γράμματος «G» μορφοποιείται από ανθρώπινες φιγούρες οι οποίες συναποτελούν μία πορεία. Σε αυτή συμβολίζονται οι πορείες θανάτου των εκτοπισμένων Ελλήνων του Πόντου, κατά τη διάρκεια των οποίων έχασε τη ζωή του ένα μεγάλο τμήμα του πληθυσμού και συνυποδηλώνονται όλα τα δεινά που υπέστησαν οι Έλληνες του Πόντου κατά τη διάρκεια της Γενοκτονίας.

Ταυτόχρονα, η πορεία και τα επιλεγμένα σύμβολα εντός αυτής συμβολίζουν την ιστορική διαδρομή των Ελλήνων του Πόντου οι οποίοι έρχονται από πολύ μακριά, όχι μόνο, όμως, χωρικά, αλλά και χρονικά, διανύοντας μία πορεία χιλιετηρίδων στον Εύξεινο Πόντο, συνθέτοντας τον ξεχωριστό και μνημειώδη πολιτισμό τους.

Στην απόληξη της πορείας προβάλλει μέσα από τις ανθρώπινες φιγούρες και ένα φυτό. Πρόκειται για ένα δεματάκι -υπάρχει εδώ- τον αμάραντα. Ο αμάραντος έχει την ιδιότητα αφού κοπεί να διατηρεί πολλά χρόνια το έντονο κίτρινο χρώμα και το σχήμα των ανθών του. Τα χαρακτηριστικά του φυτού που καταδεικνύονται στο όνομά του, «αμάραντος», αυτός δηλαδή που δεν μαραίνεται, συμβολίζουν σε αυτό το νοηματικό πλαίσιο την επιβίωση και την αναγέννηση των Ποντίων. Η ανθεκτικότητα του φυτού ταυτίζεται με τη δυναμική του ποντιακού Ελληνισμού, ο οποίος παρότι υπέστη Γενοκτονία και αποκόπηκε από την πατρώα γη κατόρθωσε να επιβιώσει, διατηρώντας την ιστορική του μνήμη και τον πολιτισμό του.

Στον αμάραντα υποδηλώνεται επίσης η βαθιά ριζωμένη πεποίθηση πως ο ποντιακός Ελληνισμός θα συνεχίσει να μεγαλουργεί. Το αίσθημα αισιοδοξίας το οποίο αντανακλάται στον αμάραντο-λουλούδι υπερκεράζει κάθε σκοτεινή πτυχή της Γενοκτονίας. Το αίσθημα της αισιοδοξίας συμβολίζει τη δύναμη των επιζώντων αυτής της Γενοκτονίας, οι οποίοι αγωνίζονται ενάντια στη λήθη, που αποτελεί το τελευταίο στάδιο του ειδεχθούς αυτού εγκλήματος κατά της ανθρωπότητας. Οι Έλληνες του Πόντου όχι μόνο επέζησαν της Γενοκτονίας και νίκησαν τη λήθη, αλλά επιμένουν, αισιοδοξούν και αγωνίζονται βασιζόμενοι στη βεβαιότητά τους, «η Ρωμανία κι αν πέρασεν, ανθεί και φέρει κι άλλο».

Κυρίες και κύριοι συνάδελφοι, στέκομαι ενώπιόν σας εδώ, στην καρδιά της Ελληνικής Δημοκρατίας, για να υψώσω μία κραυγή που αντηχεί από τις αλησμόνητες ψυχές των εκατοντάδων χιλιάδων αδικοχαμένων αδελφών μας, των Ποντίων, γιατί δεν μιλάμε για αριθμούς σε ξεθωριασμένα βιβλία ιστορίας, μιλάμε για ανθρώπους, για πατέρες, για μητέρες, παιδιά, γέροντες, ξεριζωμένους από τις πατρογονικές τους εστίες, σφαγιασμένους με τον πιο βάρβαρο τρόπο. Μιλάμε για έναν πολιτισμό χιλιετιών που άνθισε στις ακτές του Εύξεινου Πόντου και ξεριζώθηκε με μίσος και σκοτεινό σχέδιο.

Εκατόν έξι χρόνια, εκατόν έξι χρόνια σιωπής, πόνου και αδικαίωτης μνήμης και εμείς σήμερα -ιδιαίτερα σήμερα- να μιλάμε, να συνομιλούμε και να υποχωρούμε σε ένα κράτος δολοφόνων, σε ένα κράτος το οποίο έχει ποινικό μητρώο, σε ένα κράτος που κατέχει εδώ και πενήντα ένα χρόνια το 37% της μαρτυρικής Κύπρου και κανένας -μα κανένας!- δεν τολμά να σηκώσει το ανάστημά του στον «σουλτάνο».

Ακούγονται ακόμα οι κραυγές των γυναικών, ο θρήνος των μανάδων, η αγωνία των παιδιών που είδαν τον κόσμο τους να καταρρέει. Βλέπουμε μπροστά μας τις ατελείωτες πορείες θανάτου, τους βιασμούς, τις λεηλασίες, την απανθρωπιά στο πιο στυγνό της πρόσωπο και κάποιοι τολμούν ακόμη να μιλούν για θλιβερά γεγονότα, για παράπλευρες απώλειες. Τολμούν να μιλούν ακόμα και να λένε ότι δεν υπήρξε Γενοκτονία. Ντροπή τους! Ντροπή τους! Αν θέλουμε να μιλάμε για γενοκτονίες, αυτή είναι Γενοκτονία.

Εδώ μέσα ακούγεται κυρίως από την Αριστερά με μεγάλη θέρμη και με μεγάλο ζήλο η Γενοκτονία των Παλαιστινίων και αρνούνται τη δική μας Γενοκτονία, των αδελφών Ποντίων. Όλοι θυμόμαστε τι έλεγε εκείνος ο περίφημος ο Φίλης, «δεν υπήρξε» -λέει- «Γενοκτονία». Βγήκε η άλλη, η Ρεπούση και έλεγε «συνωστισμός!». Ντροπή! Αν θέλουμε να λεγόμαστε Έλληνες, είναι ντροπή και πρέπει αυτά να υπάρχουν και στα σχολικά βιβλία και να διδάσκονται. Είναι ντροπή για όσους κλείνουν τα μάτια στην ιστορική αλήθεια, για όσους προσπαθούν να σβήσουν από τη μνήμη αυτό το στυγερό έγκλημα κατά της ανθρωπότητας.

Η αναγνώριση της Γενοκτονίας των Ποντίων από αυτή την Ελληνική Βουλή όντως ήταν το πρώτο βήμα, αλλά όχι το τελευταίο. Είναι η φωνή της δικαιοσύνης που υψώνεται, είναι η απάντηση στην αδιαφορία και στη λήθη. Είναι η υπόσχεση ότι ποτέ -μα ποτέ!- ξανά δεν θα επιτρέψουμε να θυσιαστεί η αλήθεια στον βωμό της σκοπιμότητας.

Από αυτό το ιερό Βήμα καλώ κάθε Έλληνα και κάθε Ελληνίδα να ενώσουν τη φωνή τους με τη δική μας, να γίνει η μνήμη των Ποντίων φάρος που θα φωτίζει τον δρόμο μας προς τη δικαίωση, να απαιτήσουμε από τη διεθνή κοινότητα να αναγνωρίσει αυτό το αποτρόπαιο έγκλημα, να στείλουμε ένα ηχηρό μήνυμα σε όσους αρνούνται την ιστορία. Η αλήθεια δεν φιμώνεται, η αλήθεια δεν σβήνει! Οι άνθρωποι του Πόντου δεν χάθηκαν. Ζουν στις καρδιές μας, στην ιστορία μας, στον πολιτισμό μας και εμείς οι απόγονοί τους έχουμε ιερό χρέος να κρατήσουμε άσβεστη τη φλόγα της μνήμης τους και να αγωνιστούμε μέχρι την τελική δικαίωση.

Όμως, ο ποντιακός Ελληνισμός δηλώνει παρών και απαιτεί πρώτα από όλα από την Τουρκία να αναγνωρίσει τη Γενοκτονία που διέπραξε το κεμαλικό καθεστώς στις αρχές του προηγούμενου αιώνα σε βάρος των χριστιανικών πληθυσμών των Ελλήνων, των Αρμενίων και των Ασσυρίων, που είναι και ο αυτόχθων πληθυσμός της περιοχής, που όλοι τους άκμαζαν για χιλιετίες στα εδάφη της σύγχρονης Τουρκίας, να σταματήσει να διώκει τους ελεύθερα σκεπτόμενους πολίτες της σύγχρονης Τουρκίας, οι οποίοι μάχονται για την αποκατάσταση της ιστορικής αλήθειας, να σταματήσει άμεσα την πολιτική των persona non grata για όσους επισκέπτονται τον Πόντο ως πατρογονική εστία και να άρει όλες τις απαγορεύσεις που έχει θέσει μέχρι σήμερα.

Να πω σε αυτό το σημείο ότι ο Πρόεδρος της Παμποντιακής Ομοσπονδίας κ. Βαρυτιμιάδης επισκέφθηκε την Τουρκία και τον μάζεψαν άρον άρον, τον έβαλαν στο ίδιο αεροπλάνο για να γυρίσει πίσω στην Ελλάδα. Αν αυτό είναι κράτος δικαίου, αν αυτό είναι δημοκρατία, τι άλλο να πούμε!

Ο ποντιακός Ελληνισμός απαιτεί από την Τουρκία να αναστηλώσει τα μνημεία του ελληνικού πολιτισμού, να επιδείξει τον απαιτούμενο σεβασμό και να αποκαταστήσει τη χρήση όσων καταπατώνται, όπως η «Αγία Σοφία» Κωνσταντινούπολης, η «Αγία Σοφία» Τραπεζούντας και η «Παναγία Σουμελά». Είδαμε τις ενέργειες της Ελληνικής Κυβέρνησης όταν ο αμόρφωτος, ο Ερντογάν, ο αστοιχείωτος, έκανε την «Αγία Σοφία» τζαμί. Ζητά να ιδρύσει μνημεία και κέντρα μελέτης της Γενοκτονίας στην περιοχή του Πόντου, τα οποία θα λειτουργήσουν διδακτικά για τις νέες γενιές, με στόχο την ουσιαστική συμφιλίωση των λαών. Επίσης, ζητά να σταματήσει την επιθετική πολιτική ενάντια σε γείτονες χώρες, αλλά αυτό είναι μία άλλη ιστορία.

Τι ζητούν, όμως, όλοι οι Πόντιοι από την Ελληνική Κυβέρνηση; Να αναλάβει διπλωματική πρωτοβουλία και να φέρει το θέμα της Γενοκτονίας των χριστιανικών κοινοτήτων της καθ’ ημάς Ανατολής από τις οθωμανικές και κεμαλικές ορδές στα διεθνή fora και οργανισμούς, να αναγνωρίσει την Γενοκτονία των Ασσυρίων που συμπληρώνουν την τριάδα των γενοκτονιών από τον ίδιο θύτη -δηλαδή το κεμαλικό καθεστώς- για τους ίδιους λόγους, στον ίδιο χώρο και κατά τον ίδιο χρόνο. Ζητούν να οργανώσει εκπαιδευτικά προγράμματα στα σχολεία πρωτοβάθμιας και δευτεροβάθμιας εκπαίδευσης σχετικά με το έγκλημα της γενοκτονίας, να ολοκληρώσει τα μουσεία προσφυγικού Ελληνισμού που είχε εξαγγείλει σε Αθήνα και Θεσσαλονίκη και να ιδρύσει μουσείο και κέντρο μελέτης της Γενοκτονίας των Ελλήνων της Ανατολής.

Από τον πολιτικό, ακαδημαϊκό και καλλιτεχνικό κόσμο της χώρας ζητούν να υποστηρίξει με κάθε δυνατό τρόπο τον αγώνα και τη διεθνή αναγνώριση της Γενοκτονίας, κινητοποιώντας τις δυνάμεις του ανθρωπισμού παγκοσμίως.

Καλούμε όλους τους Έλληνες, όλους όσοι σέβονται τα ανθρώπινα ιδεώδη, να συστρατευτούν στον δίκαιο αγώνα για τη διεθνή αναγνώριση της Γενοκτονίας που διαπράχθηκε από το βάρβαρο κεμαλικό καθεστώς σε βάρος, όπως είπαμε, των χριστιανικών λαών της Ανατολής.

Επίσης, τα ποντιακά σωματεία μου έχουν μεταφέρει το παράπονο της μη κάλυψης και προβολής από την κρατική ΕΡΤ, την οποία πληρώνουμε όλοι, διαφόρων εκδηλώσεων και φεστιβάλ σε Αθήνα και Θεσσαλονίκη που αφορούν κυρίως τη Γενοκτονία.

Σε αυτό το σημείο, κυρίες και κύριοι συνάδελφοι, να θυμίσω -βέβαια εμείς οι Σπαρτιάτες δεν έχουμε ιδιαίτερο λόγο στην ΕΡΤ, είμαστε αποκλεισμένοι από την αρχή- ότι η ΕΡΤ ήταν παρούσα σε όλες τις gay παρελάσεις, τις οποίες και μετέδιδε σε απευθείας μετάδοση, ενώ βεβαίως υπήρχαν και τα ανάλογα πάνελ που σχολίαζαν αυτό το καραγκιοζιλίκι.

Κλείνοντας, θα ήθελα να προτείνω σε όλους τους συναδέλφους του Κοινοβουλίου την επόμενη Δευτέρα 19 Μαΐου να παραστούμε στο Σύνταγμα όλοι ή όσοι πιστεύουμε στη Γενοκτονία για να τιμήσουμε τη μνήμη των τριακοσίων πενήντα τριών χιλιάδων σφαγιασθέντων αδελφών μας Ποντίων. Εμείς τουλάχιστον οι Σπαρτιάτες θα είμαστε εκεί.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο των Σπαρτιατών.

Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ-Κινήματος Αλλαγής κ. Παύλος Χρηστίδης.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, κύριε Υπουργέ, καθόμαστε με τον συνάδελφο από το ΠΑΣΟΚ Σταύρο Μιχαηλίδη και ειλικρινά νομίζω ότι οφείλουμε όλοι να κάνουμε την επισήμανση σχετικά με το ότι ο ποντιακός Ελληνισμός με την ηρωική του στάση για πάνω από εκατό χρόνια είναι εδώ για να θυμίζει σε όλους ότι έχει τόσα πολλά να δώσει έχοντας μια κουλτούρα που διαμορφώθηκε μέσα από τεράστιες κακουχίες.

Νιώθω πολύ περήφανος που ανήκω σε μια Κοινοβουλευτική Ομάδα που με πρωτοβουλία της οποίας και με τον Μιχάλη Χαραλαμπίδη άνοιξε έναν τεράστιο δρόμο, αφού έκανε πράξη την αναγνώριση της ποντιακής Γενοκτονίας με τρόπο που αγκαλιάστηκε από το σύνολο του ελληνικού λαού. Επομένως, σήμερα είκοσι περίπου χρόνια μετά είναι αυτονόητο ότι οι Έλληνες που ήρθαν με προσφυγική καταγωγή πια πριν από εκατό χρόνια ή και λιγότερα στην πατρίδα μας είναι εδώ και συνεισφέρουν καθοριστικά στον τρόπο με τον οποίο αυτή αναπτύσσεται.

Όμως, οι Έλληνες της σημερινής εποχής, κύριε Πρόεδρε, είναι Έλληνες που είναι και εξαντλημένοι και κακοπληρωμένοι με βάση αυτά τα οποία φέρνει στην επικαιρότητα η τελευταία έρευνα της Eurostat καταρρίπτοντας και αυτή την ιδεοληψία την οποία καλλιεργούσε για πολλά χρόνια η παράταξη της Νέας Δημοκρατίας, ότι οι Έλληνες δουλεύουν λιγότερο από τους υπόλοιπους Ευρωπαίους. Είχαμε παπαγάλους εκ μέρους της Νέας Δημοκρατίας οι οποίοι υπουργοποιήθηκαν ακόμα και για λίγες ώρες στον τελευταίο ανασχηματισμό και έκαναν πολιτική καριέρα πάνω σε αυτή την αντίληψη.

Σήμερα, λοιπόν, έρχεται η Eurostat και αποδεικνύει ότι στην Ελλάδα οι Έλληνες εργαζόμενοι δουλεύουν πολύ περισσότερες ώρες από τον ευρωπαϊκό μέσο όρο και με πολύ χαμηλότερους μισθούς μιας και η Ελλάδα είναι και σε αυτό το σημείο ουραγός στο κομμάτι του τρόπου με τον οποίο σήμερα οι άνθρωποι μέσα από την τίμια εργασία τους πληρώνονται και βλέπουν τη ζωή τους να προχωρά.

Κάτω από 1.400 ευρώ είναι ο μέσος μισθός στην Ελλάδα, ενώ ο μέσος μισθός της Ευρωπαϊκής Ένωσης είναι πάνω από 3.000 ευρώ. Την ίδια ώρα, στην Ελλάδα ένας στους δύο εργαζόμενους κάνει υπερωρίες χωρίς να πληρώνεται, το 41% των εργαζομένων δουλεύει δεκάωρα και το 25% των εργαζομένων δουλεύει τζάμπα χωρίς να πληρώνεται αυτές τις υπερωρίες. Όμως, αυτό δεν ισχύει για όλους τους Έλληνες, αλλά για κάποιους Έλληνες. Και αναφέρομαι σε μία από τις βραδινές τροπολογίες τις οποίες μας έχει συνηθίσει να φέρνει διαχρονικά η Κυβέρνηση της Νέας Δημοκρατίας. Έτσι, λοιπόν, και τώρα έφερε μία εξαίρεση για λίγους και εκλεκτούς συγγενείς, για εκείνους που έρχονται και διαμορφώνουν πια τη δυνατότητα να αναπτύσσουν εταιρείες στο εξωτερικό, οι οποίες μπορούν να προχωρήσουν τις σχέσεις τους με offshore εταιρείες. Πρόκειται για μία τακτική την οποία το πολιτικό σύστημα στο σύνολό του είχε προσπαθήσει να αποβάλει με κάθε τρόπο τα προηγούμενα χρόνια. Εσείς, όμως, έρχεστε και την κάνετε νόμο του κράτους για να εξυπηρετήσετε τους λίγους και τους εκλεκτούς.

Και επειδή εγώ, κύριε Υπουργέ, περιμένω μια απάντηση, θέλω να σας πω ότι το ΠΑΣΟΚ με τον τρόπο που πορεύεται έχει δείξει ότι βρίσκει πάντοτε την άκρη κοινοβουλευτικά. Πρέπει να μας απαντήσετε τι είναι αυτό το οποίο σκαρώνετε με την υπόθεση της τροπολογίας για τις offshore. Ποιοι είναι αυτοί οι οποίοι εξυπηρετούνται από τέτοιου είδους αντιλήψεις; Διότι αν δεν το πείτε εσείς, σε πολύ σύντομο χρονικό διάστημα θα είμαστε εμείς σε θέση να κάνουμε μία σειρά αποκαλύψεων για εκείνους οι οποίοι εξυπηρετούνται.

Τέλος, τις τελευταίες ώρες ακούω να πανηγυρίζετε γι’ αυτά τα οποία έχουν προκύψει με βάση τις έρευνες του Εθνικού Μετσόβιου Πολυτεχνείου και ειλικρινά δεν μπορώ να καταλάβω αν στερήστε τόσο βαθιάς αντίληψης, δεν μπορώ να καταλάβω αν έχετε χάσει παντελώς την λογική σας, αν η τρέλα της καρέκλας σας έχει οδηγήσει στο να μην ξέρετε τι λέτε ή αν έχει απωλέσει εντελώς οποιαδήποτε ενσυναίσθηση όχι εσείς, αλλά όσοι βγαίνουν στις τηλεοράσεις από χθες και ζητούν μετάλλια κομματικής νομιμοφροσύνης από τη γαλάζια παράταξη ή τέλος, αν πραγματικά έχετε χάσει την επαφή σας με την πραγματικότητα, κάτι που σας οδηγεί να δείχνετε απύθμενο θράσος ζητώντας τον λόγο από την Αντιπολίτευση για το τραγικό δυστύχημα των Τεμπών.

Εσείς ήσασταν η Κυβέρνηση του τραγικού δυστυχήματος των Τεμπών και η πολιτική ευθύνη είναι δεδομένη και η ποινική ευθύνη διερευνάται πια από τη δικαιοσύνη. Επομένως, με ποιο θράσος έρχεστε να ζητήσετε τον λόγο από την Αντιπολίτευση γι’ αυτά τα οποία εσείς έχετε κάνει ή δεν έχετε κάνει τα τελευταία χρόνια και τα οποία οδήγησαν στο τραγικό δυστύχημα των Τεμπών;

Θυμίζω κάτι, κύριε Υπουργέ, το οποίο έχει δει σε live μετάδοση όλη η Ελλάδα. Δεν ήμασταν εμείς αυτοί οι οποίοι βάλαμε τα ερωτήματα που σχετίζονταν με το τι περιείχε το τρένο. Αυτοί οι οποίοι έβαλαν τα ερωτήματα ήταν κορυφαίοι Υπουργοί της Νέας Δημοκρατίας, αφού τους έδωσε το σήμα ο κ. Μητσοτάκης. Ο κ. Μητσοτάκης ήταν εκείνος ο οποίος βγήκε και είπε σε συνέντευξή του στον κ. Σρόιτερ ότι μπορεί και να υπήρχε κάποιο υλικό και ότι αυτό είναι κάτι που θα εξετάσουμε.

Επομένως, όχι σε μας μαθήματα για τον τρόπο με τον οποίο λειτουργούν οι θεσμοί, όχι σε εμάς μαθήματα για τον τρόπο με τον οποίο ο καθένας αναλαμβάνει τις ευθύνες του. Το να κάνετε, όμως, μαθήματα για τον τρόπο με τον οποίο θα κουνάτε το δάχτυλο στον ελληνικό λαό είναι κάτι το οποίο θα πρέπει να το σκέφτεστε πολύ καλά πριν το κάνετε. Σας θυμίζω ότι η ένταση η οποία διαμορφώνεται διαρκώς το τελευταίο χρονικό διάστημα είναι μια ένταση η οποία σχετίζεται πρωτίστως με την αμετροέπεια και την αλαζονεία την οποία έδειξε μία σειρά δικών σας Υπουργών, όλων εκείνων οι οποίοι επιχείρησαν να εργαλειοποιήσουν τα ερωτήματα τα οποία έθεταν εκατομμύρια πολίτες στον δρόμο για να διαμορφώσουν συνθήκες συσπείρωσης της Νέας Δημοκρατίας.

Άρα, απευθυνόμενος και σε εσάς με τον ρόλο που έχετε στο Υπουργικό Συμβούλιο, αλλά σεβόμενος απόλυτα και την ευθύνη και το βάρος που μας έχουν αναθέσει οι Έλληνες πολίτες με την εκλογή μας, καλώ την κυβερνητική Πλειοψηφία να ελέγξει τον τρόπο με τον οποίο κινείται σήμερα στη δημόσια σφαίρα, δηλαδή, επαναλαμβάνω, με αμετροέπεια, αλαζονεία και θράσος εκτός ορίων. Έχουμε τον Κυβερνητικό Εκπρόσωπο να βγαίνει και να ζητάει τον λόγο από την Αντιπολίτευση γι’ αυτό το οποίο συνέβη στην υπόθεση των Τεμπών. Πρέπει να δείξετε επιτέλους όχι μόνο την ευθύνη που σας αναλογεί, αλλά και τον χαρακτήρα στον ελληνικό λαό που περιμένει απαντήσεις και δεν τις παίρνει εδώ και δύο χρόνια.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χρηστίδη.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Παναγιώτης Μηταράκης.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, κυρίες και κύριοι συνάδελφοι, άκουσα με μεγάλη προσοχή όλους τους προλαλήσαντες συναδέλφους και θα ήθελα να παρατηρήσω ότι σήμερα έχουμε συζητήσει για οποιοδήποτε άλλο σοβαρό θέμα, εκτός από το θέμα της ημερήσιας διάταξης.

Κυρίες και κύριοι συνάδελφοι, η χώρα βιώνει μια συστηματική προσπάθεια απαξίωσης των θεσμών και αμφισβήτησης των πάντων. Ξαναζεί μάλλον, θα πω, τις πάνω και κάτω πλατείες, κάτι που η χώρα μας έχει ήδη βιώσει με καταστροφικές συνέπειες για τον τόπο, όταν το κόμμα των προλαλήσαντων συναδέλφων, του κ. Παππά, της κ. Κωνσταντοπούλου, της κ. Αχτσιόγλου κέρδισαν τις εκλογές του 2015 και οδήγησαν τη χώρα στο τρίτο μνημόνιο. Σε αυτό το περιβάλλον, η Νέα Δημοκρατία, ο Κυριάκος Μητσοτάκης, προβάλλει ως η σταθερά αξία ανάπτυξης και εμπιστοσύνης στο πολιτικό σκηνικό.

Συζητήθηκε σήμερα εκτενώς στην Αίθουσα το θέμα για τα Τέμπη και παρακολουθούμε τις νέες εξελίξεις σε αυτό το τραγικό δυστύχημα. Παρατηρούμε, όμως, ότι καταρρέει με κρότο το αφήγημα της Αντιπολίτευσης. Και σήμερα ακούσαμε τα κόμματα της Αντιπολίτευσης να προσπαθούν να διατηρήσουν το ίδιο αφήγημα. Δεν πανηγυρίζουμε, αλλά στοχοποιηθήκαμε και δεχτήκαμε πρωτοφανείς κατηγορίες. Όμως, δεν είναι η πρώτη φορά στην ιστορία αυτής της παράταξης που αυτό συμβαίνει. Σας θυμίζω το Βατοπέδι, σας θυμίζω τη Novartis.

Διαβάσαμε το πόρισμα του Εθνικού Μετσόβιου Πολυτεχνείου, το «πόρισμα Καρώνη». Είναι το δεύτερο επίσημο πόρισμα της δικαστικής Αρχής, δηλαδή το πόρισμα που παρήγγειλε ο Ειδικός Εφέτης Ανακριτής. Η υπόθεση των Τεμπών έχει δύο επίσημα πορίσματα. Το πρώτο του 2023 δεν μιλούσε ούτε για εύφλεκτα υλικά ούτε για τίποτα από αυτά που ακούστηκαν μετά και αφού ήρθαν κάποιοι από τους συνηγόρους των θυμάτων και το αμφισβήτησαν, ο Εφέτης Ανακριτής ζήτησε να υπάρχει και νέα τεχνική μελέτη, δικαστική πραγματογνωμοσύνη. Ο κ. Καρώνης, αλλά και ο κ. Τσακιρίδης στο δικό του πόρισμα, λένε ουσιαστικά ότι η έκρηξη με πολύ ισχυρή πιθανολόγηση προέρχεται από τα έλαια σιλικόνης του τρένου. Άρα, δεν υπάρχει κάποιος λαθρέμπορος που μεταφέρει κάποιο παράνομο εύφλεκτο υλικό. Άρα, δεν υπάρχει λόγος συγκάλυψης. Άρα, δεν υπάρχει λόγος παράνομου μπαζώματος με σκοπό την όποια συγκάλυψη.

Βέβαια, και να υπήρχε ένα εύφλεκτο υλικό, δεν θα προέκυπτε –και ήδη δεν προκύπτει- καμία ένδειξη συσχέτισης με την Κυβέρνηση. Στο σημείο έγινε αποκατάσταση του πεδίου μετά από δυστύχημα. Η δικαιοσύνη θα κρίνει αν τηρήθηκαν οι ορθές διαδικασίες, αλλά ξεκάθαρα πλέον δεν υπάρχει θέμα συγκάλυψης. Και, βέβαια, από τη στιγμή που το πρώτο επίσημο πόρισμα αμφισβητήθηκε από συνηγόρους συγγενών –για να απαντήσω σε ένα σχόλιο που έκανε ο κ. Χήτας- ο Πρωθυπουργός απάντησε ως όφειλε «Δεν μπορώ να γνωρίζω τι μπορεί να έχει συμβεί. Θα τα βρει η δικαιοσύνη», σε αντίθεση με άλλους πολιτικούς Αρχηγούς που είχαν συγκεκριμένες θεωρίες συνωμοσίας και ανυπόστατα στοιχεία για να το στηρίξουν.

Εμείς, βέβαια, κυρίες και κύριοι συνάδελφοι, δεν είμαστε εδώ για να αντιδικούμε ούτε με τους συγγενείς ούτε με την κοινωνία. Στην κοινωνία οφείλουμε να απαντάμε με επιχειρήματα, ακόμα και όταν είναι η κοινωνία δικαίως οργισμένη. Και σήμερα πρέπει να απολογηθούν αυτά τα κόμματα του παραλογισμού.

Ακούσαμε πρωτοφανείς απειλές σε βάρος πανεπιστημιακών καθηγητών ότι δήθεν δέχθηκαν πιέσεις. Και θέλω να θέσω αυτό το ερώτημα. Ψάχνουμε ειλικρινά να βρούμε την αλήθεια ή απλώς θέλουμε να τιμωρήσουμε τους πολιτικούς μας αντιπάλους, ανεξαρτήτως στοιχείων; Αυτή η στοχοποίηση προσώπων, πανεπιστημιακών, δικαστικών, δεν συνάδει με ένα δημοκρατικό πολίτευμα. Βλέπουμε να υπάρχει προσπάθεια στοχοποίησης πολιτικών αντιπάλων παρουσία αντίθετων με τις διάφορες θεωρίες στοιχείων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ως προς το δυστύχημα, η δικαιοσύνη έχει ήδη ασκήσει διώξεις στους εμπλεκόμενους, στους φυσικούς αυτουργούς στο πεδίο και προκύπτουν σαφείς ενδείξεις για παραβίαση του Κανονισμού Κίνησης των Σιδηροδρόμων, όπως είπε και το πόρισμα της Εξεταστικής των πραγμάτων Επιτροπής, μια παραβίαση που επέτρεψε σε δύο τρένα να βρεθούν στην ίδια γραμμή, με τραγικές, ειλικρινά, συνέπειες.

Τις επόμενες ημέρες αναμένουμε τις προτάσεις των κομμάτων για τη δικογραφία που πρόσφατα διαβιβάστηκε στη Βουλή. Είναι μια δύσκολη αποστολή να στοιχειοθετήσουν, αν υπάρχουν, ποινικά αδικήματα. Άλλο η πολιτική ευθύνη, άλλο η ποινική ευθύνη. Η πολιτική ευθύνη έχει αναληφθεί από την πρώτη στιγμή. Ως προς το πιθανό όποιο ποινικό σκέλος, αναμένουμε τις προτάσεις των κομμάτων.

Βέβαια, είναι καιρός να μπει η τραγωδία των Τεμπών στην πραγματική διάσταση, στην αναζήτηση των πραγματικών αιτίων και όχι στην πολιτική σπέκουλα. Με νηφαλιότητα η δικαιοσύνη θα δώσει απαντήσεις στην τραγωδία.

Η Κυβέρνηση δουλεύει οργανωμένα για να βελτιώσει το επίπεδο ασφάλειας των σιδηροδρόμων και πρόσφατα στην επίσκεψη του Πρωθυπουργού στην Ιταλία ανακοινώθηκαν νέες επενδύσεις 760 εκατομμυρίων ευρώ και από το Ελληνικό Δημόσιο και από την Hellenic Train για την ενίσχυση της ασφάλειας των σιδηροδρόμων.

Εν κατακλείδι, θα ήθελα πολύ γρήγορα να κάνω τρία σχόλια και θα ήθελα για ένα λεπτό την ανοχή σας, κύριε Πρόεδρε.

Συζητήθηκε το θέμα της τροπολογίας που ψηφίστηκε χτες στο νομοσχέδιο του Υπουργείου Δικαιοσύνης. Είναι μία εμπρόθεσμη τροπολογία, η οποία δεν αλλάζει τη νομοθεσία για τα πολιτικά πρόσωπα, δεν επιτρέπει ούτε σε παρένθετα πρόσωπα να έχουν εταιρείες offshore, όπως αναφέρθηκε πριν, αλλά διαχωρίζει αυτό που ονομάζουμε «νόμιμη επαγγελματική δραστηριότητα» που κάθε Έλληνας πολίτης δικαιούται να έχει, γιατί άκουσα να λέει ο Κοινοβουλευτικός Εκπρόσωπος του ΠΑΣΟΚ για την εξαίρεση που δόθηκε στους συγγενείς των πολιτικών. Δεν είναι καμία εξαίρεση! Είναι ο κανόνας, όπως για παράδειγμα το δικαίωμα μιας ελληνικής εισαγωγικής εταιρείας που εξάγει ελληνικό λάδι να έχει μια θυγατρική στη Γερμανία, στο Βέλγιο, στην Αυστρία ή οπουδήποτε, για να μπορεί να εξάγει αυτά τα ελληνικά προϊόντα.

Ως προς την ελληνική οικονομία, πράγματι, κύριε Παππά, είναι θετική η πορεία της ελληνικής οικονομίας χάρη στην ανάπτυξη της οικονομίας –πεντακόσιες χιλιάδες νέες θέσεις εργασίας- στην αύξηση του κατώτατου μισθού κατά 35%, στην πάταξη της φοροδιαφυγής, στη μείωση φορολογικών συντελεστών, η Ελλάδα έχει σημαντικά πλεονάσματα. Και όλα πάνε πίσω στην κοινωνία είτε με τη μείωση του βάρους που έχουμε κληρονομήσει στα παιδιά και τα εγγόνια μας αποπληρώνοντας το χρέος της δικιάς μας και προηγούμενων γενιών, είτε με μέτρα στήριξης της οικογένειας, των επιχειρήσεων, των πιο αδύναμων.

Τέλος, κύριε Μιχαηλίδη, αναφερθήκατε στη Χίο και επειδή οι Χιώτες εδώ μέσα πάμε δυο-δυο, να σας πω ότι την περίοδο 2019-2023 ξεκίνησαν ή επανεκκίνησαν όλα τα μεγάλα έργα της Χίου που είχαν βαλτώσει. Έχουμε οκτώ σημαντικά έργα αυτή τη στιγμή σε εξέλιξη. Πάνω από 70 εκατομμύρια ευρώ έχει δώσει η Κυβέρνηση Κυριάκου Μητσοτάκη στη Χίο και ξεκινάμε να παραλαμβάνουμε ολοκληρωμένα έργα την άλλη βδομάδα. Ο κύριος Υφυπουργός θα βρίσκεται στη Χίο.

Παραλαμβάνουμε το νέο κτίριο του Αεροδρομίου της Χίου που το συζητάμε, κύριε Μιχαηλίδη, από τότε που γεννήθηκα. Και αυτό το έργο παραλαμβάνεται με σφραγίδα Κυριάκου Μητσοτάκη.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μηταράκη.

Τη συνεδρίαση θα κλείσει ο Υφυπουργός κ. Νικόλαος Ταχιάος.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Πρόεδρε, κυρίες και κύριοι Βουλευτές, δεν είχα καμία αμφιβολία για το πώς θα εξελισσόταν η συζήτηση ούτε όταν προχθές παραβρέθηκα στην επιτροπή όπου έγινε η πρώτη συζήτηση της κύρωσης της σύμβασης, όταν ήταν σαφές και εκεί ότι το ζήτημα που θα κυριαρχούσε θα ήταν η λέξη «ασφάλεια».

Βεβαίως, δεν είχα και καμιά ψευδαίσθηση ότι σήμερα δεν θα συζητείτο και το θέμα των Τεμπών. Το λέω αυτό γιατί όλως παραδόξως σήμερα το πρωί διάβασα στον Τύπο ότι διαβιβάστηκε δικογραφία στη Βουλή η οποία αφορά την υπόθεση των Τεμπών και η οποία αναμειγνύει στις αιτιάσεις των μηνυόντων τον Πρωθυπουργό, τον κ. Σταϊκούρα, τον προηγούμενο Υπουργό Υποδομών και Μεταφορών, τον κ. Οικονόμου, τον προηγούμενο Υφυπουργό Μεταφορών και εμένα. Αυτή η δικογραφία διαβιβάστηκε στη Βουλή.

Το λέω αυτό, λοιπόν, γιατί σήμερα το πρωί ερχόμενος στη Βουλή αναζήτησα αυτή τη μήνυση και διαπίστωσα ότι πρόκειται για ένα παζλ ασυναρτησίας, το οποίο –λυπάμαι τον ανακριτή ο οποίος είναι υποχρεωμένος να το διαβάσει ή και τον εισαγγελέα ο οποίος επίσης πρέπει να το αξιολογήσει- περιλαμβάνει όλα τα μυθεύματα, όλα αυτά τα απίστευτα τα οποία έχουν ακουστεί όλο αυτό το διάστημα για την υπόθεσή των Τεμπών. Και καλά, μπορεί να υπάρχουν τριακόσιοι εβδομήντα –δεν ξέρω πόσοι- συμπολίτες μας οι οποίοι τα υιοθετούν και πιθανόν να είναι και αυτοί οι οποίοι γεννούν αυτές τις απόψεις, πλην όμως δεν είναι έτσι. Η μήτρα όλης αυτής της υπόθεσης βρίσκεται εδώ μέσα στη Βουλή και, δυστυχώς, αγγίζει κόμματα και πολιτικούς Αρχηγούς.

Είναι σαφές ότι θα μιλούσαμε σήμερα για τα Τέμπη. Και τι ακούστηκε πάλι; Ακούστηκαν όλα τα γνωστά όσα έχουν προηγηθεί. Ακούστηκαν οι περίφημες ιστορίες περί παράνομου φορτίου και ακούστηκαν ακρότητες, ακόμα και αυτή που αφορά στο θάνατο ενός πολίτη της Λαρίσης, ο οποίος επιχειρήθηκε να συνδεθεί με την υπόθεση των Τεμπών.

Θα έλεγα ότι αυτά δεν είναι η πρώτη φορά που ακούγονται στη Βουλή και το ξέρετε. Και μάλιστα, όταν την πρώτη φορά τα άκουσα εγώ, απευθυνόμενοι σε μένα σε μία ερώτηση που αφορούσε στο υπουργείο μας, εξεπλάγην. Διότι ακούστηκαν λέξεις, όπως ότι «είστε δολοφόνοι», ότι «είστε εγκληματική οργάνωση», απευθυνόμενοι στην Κυβέρνησή μας και στο κόμμα της Νέας Δημοκρατίας. Λέω, μα είναι δυνατόν να ακούγονται τέτοια πράγματα στη Βουλή; Δυστυχώς. Η πρόζα η οποία έχει αναπτυχθεί, γύρω από όλα αυτά, είναι διαρκώς επαναλαμβανόμενη σε αυτή την Αίθουσα.

Εκείνο που σχολίασα τότε και θα το επαναλάβω και τώρα, είναι ότι μπορούμε να θεωρούμε ότι αυτοί οι οποίοι υποστηρίζουν αυτά τα πράγματα έχουν το ακαταλόγιστο, μπορούμε να θεωρούμε ότι αυτοί οι οποίοι υποστηρίζουν αυτά τα πράγματα μέσα στη Βουλή είναι ακραίοι αλλά στην πραγματικότητα δεν είναι έτσι. Γιατί οι περισσότεροι από εσάς τα έχετε ακούσει αυτά χωρίς να αντιδράσετε, αλλά το χειρότερο είναι ότι ήρθατε στη συνέχεια και τα υιοθετήσατε. Και το ότι δεν αντιδράσατε, σε ένα βαθμό το καταλαβαίνω. Θα μπορούσε να εξηγηθεί με την πρώτη προσέγγιση που έκανα για τις ακρότητες και το ακαταλόγιστο. Όμως, το ότι τα υιοθετήσατε είναι ασυγχώρητο.

Το ότι βγήκε ο Αρχηγός του ΣΥΡΙΖΑ και είπε μέσα σε αυτήν την Αίθουσα πράγματα τα οποία συνέδεαν την Κυβέρνηση με τον θάνατο του προσώπου στο οποίο αναφέρθηκα στη Λάρισα και το απέδωσε αυτό εμμέσως σε δολοφονική ενέργεια υποκινούμενη από την Κυβέρνηση -διότι αυτό ειπώθηκε- αυτό πλέον ήταν το άκρον άωτων όσων έχουν συμβεί εδώ αυτό το διάστημα.

Διότι μια ιστορία η οποία ξεκίνησε στην αρχή με αυτή τη φοβερή υπόθεση του ξυλολίου από κάποιον ο οποίος είχε τη θρασύτητα, είχε τη δειλία, επανειλημμένως να αρνηθεί ότι υποστήριξε ότι εξαϋλώθηκε τρένο, ότι υπήρχαν παράνομα φορτία τα οποία μάλιστα υπολόγισε και σε ποσότητα, και ότι στη συνέχεια όλη αυτή η υπόθεση μεταφέρθηκε σε ένα συγκεκριμένο κόμμα, το οποίο είναι αποκλειστικά μονοθεματικό και το οποίο έχει κάνει σημαία τη συγκεκριμένη υπόθεση, είναι γεγονός. Και είναι, επίσης, γεγονός αυτό το οποίο ζούμε όλο αυτό το διάστημα, είναι ότι με την ανοχή του Προεδρείου και με ομιλίες οι οποίες υπερβαίνουν τη μισή ώρα, αυτή η πρόζα εδώ πέρα συνεχίζεται και συνεχίζεται και επαναλαμβάνεται. Και τι ακούμε; Ακούμε μια κυρία η οποία είναι πολιτικός Αρχηγός και η οποία θεωρεί ότι μπορεί να έρχεται μέσα σε αυτή την Αίθουσα και να απευθύνεται στους Βουλευτές και κατά συνέπεια στους αντιπροσώπους του ελληνικού λαού και στον ελληνικό λαό με τον ίδιο τρόπο που πήγαινε σε ένα ποινικό δικαστήριο, δημιουργούσε μια κατηγορία και την απέδιδε στην άλλη πλευρά. Φυσικά εκεί υπήρχε ασυλία γι’ αυτά που έλεγε, διότι ενεργούσε επαγγελματικά.

Εδώ θεωρεί ότι κατά τον ίδιο τρόπο έχει πολιτική ασυλία να σπιλώνει τους αντιπάλους της, να λέει ό,τι χυδαιότερο και ό,τι αηδιαστικότερο υπάρχει -και δανείζομαι τη λέξη αηδία- και αυτό να γίνεται αποδεκτό. Ε, λοιπόν, όχι, δεν θα γίνει αποδεκτό. Στην Αίθουσα αυτό δεν θα γίνει αποδεκτό. Αντιδρούμε σε αυτή την πρακτική, σε αυτή την αθλιότητα που έχει εγκατασταθεί και έχει νομιμοποιηθεί σε αυτή την Αίθουσα, δυστυχώς με την ανοχή όλων των κομμάτων και στη συνέχεια με τη συμμετοχή τους, πλην της Νέας Δημοκρατίας, φυσικά. Ε, αυτό δεν θα περάσει. Θα αντιδρούμε! Κι αυτό δεν είναι πανηγυρισμός. Αυτό δεν είναι κάτι το οποίο υπερβαίνει το μέτρο. Είναι άμυνα. Είναι άμυνα και δεν είναι άμυνα της Κυβέρνησης μόνο, είναι άμυνα της δημοκρατίας. Διότι πίσω από όλα αυτά υπάρχει ένα σαφέστατο σχέδιο αποσταθεροποίησης από κόμματα τα οποία θέλουν να απευθυνθούν μόνο στο θυμικό του ελληνικού λαού μέσα από συνωμοσιολογία, μέσα από τις πιο ακραίες απόψεις, από κόμματα τα οποία υποστηρίζουν την αντισυστημικότητα.

Ακούσαμε σήμερα ακόμα και για τη σχέση μας με τη Σαουδική Αραβία. Σοβαρά τώρα; Το ακούσαμε αυτό από ένα πρόσωπο το οποίο το έφτιαξε ο κ. Τσίπρας -το δημιούργησε ο κ. Τσίπρας- ένα πρόσωπο το οποίο μετείχε σε ένα κόμμα, όπου το 2015 ο κ. Παππάς έπαιρνε το αεροπλάνο για να πάει στη Βενεζουέλα του Μαδούρο ή στη Ρωσία του Πούτιν ο κ. Τσίπρας, για να μπορέσουμε να σωθούμε και να βγούμε από την Ευρωπαϊκή Ένωση; Τώρα, σοβαρά μιλάμε; Ακούσαμε για δημοκρατία από ανθρώπους που έτρεχαν και αναζητούσαν τη σωτηρία και τη στήριξη στον Μαδούρο και στον τύραννο Πούτιν;

Νομίζω ότι κάποια στιγμή πρέπει να μπει η πολιτική σε αυτήν την Αίθουσα, γιατί δεν υπάρχει πολιτική. Υπάρχει μια απολίτικη παρουσία, η οποία λέει δεξιά και αριστερά και η οποία θεωρεί ότι η διαχωριστική γραμμή βρίσκεται μεταξύ αυτών που έχουν ένα ηθικό πλεονέκτημα και αυτό που δεν έχουν κανένα ηθικό πλεονέκτημα και τίποτα άλλο. Δυστυχώς, δεν υπάρχουν ηθικά πλεονεκτήματα. Δυστυχώς, δεν υπάρχουν στη ζωή αθώοι και ένοχοι. Οι συζητήσεις που αφορούν το Κοινοβούλιο, οι συζητήσεις που αφορούν την πολιτική έχουν πολιτικά χαρακτηριστικά και αυτά δεν υπάρχουν. Δεν αρκεί μια αναφορά μόνο σε μια πολιτική ταυτότητα για να κάνει πολιτικό πρόσωπο και δυστυχώς, αυτή η απολίτικη παρουσία κυριαρχεί σήμερα στο Ελληνικό Κοινοβούλιο, και μην απορείτε εσείς κύριοι του ΠΑΣΟΚ που βλέπετε στις δημοσκοπήσεις ότι σας περνάει η κ. Κωνσταντοπούλου, γιατί υιοθετείτε αυτή την πρακτική. Γιατί σέρνεστε από πίσω και το ίδιο και ο ΣΥΡΙΖΑ και το ίδιο και τα περισσότερα κόμματα. Σέρνεστε σε αυτή την αντισυστημικότητα και την τροφοδοτείτε. Αυτή είναι η πραγματικότητα.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, αν θέλετε, κύριε Υπουργέ.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Είμαι ο μόνος στον οποίον κάνατε αυτήν την παρατήρηση. Η κ. Κωνσταντοπούλου μίλησε τριάντα ένα λεπτά.

**ΠΡΟΕΔΡΕΥΩΝ (Βασίλειος Βιλιάρδος):** Η κ. Κωνσταντοπούλου είναι Πρόεδρος κόμματος, είναι κάτι άλλο, κύριε Υπουργέ. Σας είπα εάν θέλετε, ολοκληρώστε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Όχι, είχε χρονόμετρο. Εγώ εκπροσωπώ την Κυβέρνηση αυτήν τη στιγμή. Παρακαλώ πολύ, κύριε Πρόεδρε. Σας παρακαλώ πάρα πολύ!

**ΠΡΟΕΔΡΕΥΩΝ (Βασίλειος Βιλιάρδος):** Δεν φανταζόμουν ότι θα κάνατε παρατήρηση, αλλά εντάξει όπως νομίζετε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Σας κάνω.

**ΠΡΟΕΔΡΕΥΩΝ (Βασίλειος Βιλιάρδος):** Όπως νομίζετε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Σας κάνω.

**ΠΡΟΕΔΡΕΥΩΝ (Βασίλειος Βιλιάρδος):** Όπως νομίζετε!

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Σας κάνω!

**ΣΤΑΥΡΟΣ ΜΙΧΑΗΛΙΔΗΣ:** Κύριε Υπουργέ, επί πέντε λεπτά καταφέρεστε κατά του Κοινοβουλίου, που δεν είστε και μέλος.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ μη διακόπτετε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ακριβώς, επειδή δεν είμαι μέλος του Κοινοβουλίου, αγαπητέ κύριε συνάδελφε…

**ΣΤΑΥΡΟΣ ΜΙΧΑΗΛΙΔΗΣ:** Να σέβεστε!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε…

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ακριβώς γι’ αυτόν τον λόγο περιμένω από το Κοινοβούλιο την ύψιστη πολιτική συμπεριφορά και αυτήν υποστηρίζω. Θεωρώ ότι η παράταξη η δική μου, η παράταξη της Νέας Δημοκρατίας την επιδεικνύει, δεν στρέφεται κατά του Κοινοβουλίου. Στρέφομαι κατά αυτών των Βουλευτών οι οποίοι σύρονται πίσω από τις πιο ακραίες κι αντισυστημικές απόψεις και σήμερα βλέπουν την πλάτη του τελευταίου κόμματος.

**ΣΤΑΥΡΟΣ ΜΙΧΑΗΛΙΔΗΣ:** Να σέβεστε στο Κοινοβούλιο, δεν είστε μέλος…

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Το ΠΑΣΟΚ δε, το οποίο εσείς το ανακαλύψατε στις εκλογές του 2023…

**ΣΤΑΥΡΟΣ ΜΙΧΑΗΛΙΔΗΣ:** Είμαι εκλεγμένο μέλος και να σέβεστε. Είστε διορισμένος, δεν είστε μέλος…

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Καλά κάνετε, κύριε Μιχαηλίδη, το ΠΑΣΟΚ δεν το σέβομαι και θα είχα…

**ΣΤΑΥΡΟΣ ΜΙΧΑΗΛΙΔΗΣ:** Είστε υπεύθυνοι…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφοι…

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Θα είχα την προσδοκία από το ΠΑΣΟΚ να είναι σοβαρό κόμμα το οποίο θα μπορούσε να διαδεχθεί μια κυβέρνηση. Γιατί η δημοκρατία λέει ότι οι κυβερνήσεις δεν είναι αιώνιες.

Για να τελειώνουμε, λοιπόν, και για την ιστορία, θέλω να σας πω το εξής: Εμείς δεν πανηγυρίζουμε για κανένα πόρισμα Καρώνη. Ούτε σκαρώνουμε κάτι.

**ΠΡΟΕΔΡΕΥΩΝ (Βασίλειος Βιλιάρδος):** Να σας διακόψω, κύριε Υπουργέ, για να ανακοινώσω το σχολείο.

Κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα ένας μαθήτριες και μαθητές και τέσσερις συνοδοί εκπαιδευτικοί από το 17ο Δημοτικό Σχολείο Χανίων.

Η Βουλή σάς καλωσορίζει και σας εύχεται καλή πρόοδο!

(Χειροκροτήματα από όλες τις πτέρυγες της Βουλής)

Συνεχίστε, παρακαλώ, κύριε Υπουργέ.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Για να μην υπάρχει καμία απορία, αυτό που εμείς λέμε είναι το εξής: Σημασία δεν έχει ούτε πώς διαβάζουμε το πόρισμα εμείς ούτε πώς διαβάζετε το πόρισμα εσείς ούτε ποια πορίσματα προκρίνει κάθε κόμμα. Διότι ξαφνικά έχουν εμφανιστεί διάφορα πορίσματα και διάφοροι, με ιδιότητα που οι ίδιοι επικαλούνται, να έχουν άποψη για το τι συνέβη στα Τέμπη. Εμάς μας ενδιαφέρει πώς η δικαιοσύνη θα διαβάσει το πόρισμα και πιστεύουμε ότι η δικαιοσύνη θα αποδείξει ότι όντως το ψέμα έχει κοντά ποδάρια.

Αυτή είναι η πραγματικότητα, το πώς θα το διαβάσει η δικαιοσύνη. Θα διαβάσει και τα πορίσματα των άλλων. Και φυσικά δεν είναι πόρισμα του ΕΜΠ -είχε δίκιο σ’ αυτό η κ. Κωνσταντοπούλου- αλλά δεν είναι και πόρισμα της Πίζα, το άλλο, στο οποίο υποτίθεται ότι παρενέβη η κ. Μελόνι. Άλλη μια θεωρία συνωμοσίας! Δεν υπήρχε καν αυτό, ήταν ένα λακαφώσιο δημιούργημα.

Εμείς, λοιπόν, αυτό υποστηρίζουμε και θα σας πω κάτι. Σηκώνετε και σηκώνουμε τους τόνους στο όνομα ανθρώπων που πονούν και νομίζετε ότι είστε οι μόνοι οι οποίοι συμπάσχετε με ανθρώπους που έχασαν τα παιδιά τους. Το λέμε και το ξαναλέμε σε αυτήν την Αίθουσα: Δεν θεωρούμε ότι υπάρχει άνθρωπος ο οποίος ειλικρινά μπορεί να μη συμμετέχει στην οδύνη αυτών των ανθρώπων με τον τρόπο του. Όλοι έχουμε παιδιά. Όλοι ξέρουμε τι σημαίνει το παιδί σου να παίρνει το τρένο για να πηγαίνει στη δουλειά του ή να πηγαίνει στις σπουδές του.

Δεν μπορείτε να μονοπωλείτε τον πόνο. Δεν μπορείτε να μονοπωλείτε το ήθος. Δυστυχώς, αυτή είναι η μόνη πολιτική την οποία αυτή τη στιγμή γνωρίζετε και δεν είναι πολιτική.

Εμείς είμαστε Κυβέρνηση, βεβαίως. Τις πολιτικές ευθύνες για τα Τέμπη τις αναλάβαμε. Τις ποινικές τις αφήνουμε στη δικαιοσύνη. Φυσικά, για το θέμα της ασφάλειας εμείς έχουμε ευθύνη αυτή τη στιγμή, όντας Κυβέρνηση, είτε αυτό αφορά στην ασφάλεια του σιδηροδρόμου είτε αυτό αφορά στην ασφάλεια της αεροναυτιλίας.

Συζητούσαμε για τη σύμβαση με τη Βραζιλία και ετέθησαν θέματα ασφαλείας. Κατ’ αρχάς, η σύμβαση καθυστέρησε να έρθει στη Βουλή γιατί τη σύμβαση την διαπραγματεύθηκε η ΥΠΑ, αλλά μεσολάβησε η διάσπασή της με τη δημιουργία της ΑΠΑ και την παραμονή της ΥΠΑ με διαφορετική μορφή.

Η κ. Πέρκα διερωτήθηκε τι γινόταν τόσο καιρό. Εγώ διερωτώμαι το εξής: Ο ΣΥΡΙΖΑ το 2016 είχε ψηφίσει έναν νόμο ο οποίος προέβλεπε την Αρχή Πολιτικής Αεροπορίας στην ΑΠΑ και τη μεταμόρφωση της ΥΠΑ. Ο νόμος αυτός ουδέποτε εφαρμόστηκε αν και είχαμε διαρκείς πιέσεις από την Ευρωπαϊκή Ένωση. Τελικά, με τροποποίηση αυτού του νόμου λειτούργησε το σχήμα ΑΠΑ - ΥΠΑ το 2020.

Έχουμε προχωρήσει σε πολύ σημαντικές παρεμβάσεις και σε ό,τι αφορά την ΑΠΑ και σε ό,τι αφορά την ΥΠΑ. Η ΑΠΑ, όντως, αυτή τη στιγμή έχει έλλειμμα προσωπικού της τάξεως των τριάντα πέντε προσώπων. Αυτή τη στιγμή σε συνεργασία με το ΑΣΕΠ γίνεται προσπάθεια για να καλυφθεί το έλλειμμα.

Πάντως, οι πιστοποιήσεις που αφορούν στο έργο της ΑΠΑ και η κατάταξή της είναι από τις υψηλότερες στην Ευρώπη αυτή τη στιγμή στο ranking το οποίο γίνεται μεταξύ των αντίστοιχων ρυθμιστικών αρχών πολιτική αεροπορίας.

Σε ό,τι αφορά την ΥΠΑ, είχα την ευκαιρία να το πω στην επιτροπή αλλά θα το επαναλάβω και στην Ολομέλεια. Η ΥΠΑ έχει προχωρήσει σε πολύ σημαντικές παρεμβάσεις στο εξής τρίπτυχο: Πρώτον στο προσωπικό, δηλαδή στον ανθρώπινο παράγοντα που είναι πολύ σημαντικός για την ασφάλεια -να μην το ξεχνάμε- και πάντα υπαρκτός. Δεύτερον, σε αυτό που λέγεται συστήματα και τρίτον, σε αυτό που λέγεται εξοπλισμός.

Αυτή τη στιγμή τρέχουν προγράμματα τα οποία ως προς τα έργα επικοινωνιών ξεπερνούν τα 30 εκατομμύρια ευρώ. Από αυτά τα χρήματα, τα 26 εκατομμύρια ευρώ προέρχονται από το ΕΣΠΑ και αφορούν στην εγκατάσταση συστημάτων επικοινωνιών που θα βελτιώσουν τον τρόπο με τον οποίο τα αεροπλάνα που προσεγγίζουν στα αεροδρόμια θα επικοινωνούν με τους ελεγκτές εναέριας κυκλοφορίας.

Το ίδιο και στα έργα πλοήγησης όπως και στα έργα επιτήρησης. Δεν θα τα αναφέρω αναλυτικά για την οικονομία του χρόνου. Θα σας πω ότι τα προγράμματα αυτά ξεπερνούν τα 200 εκατομμύρια ευρώ και ότι το συνολικό πρόγραμμα επενδύσεων, εφόσον προστεθεί και το Καστέλι με τα έργα υποδομών και αεροναυτιλίας, ξεπερνά τα 313 εκατομμύρια ευρώ. Είναι ένα πολύ συγκεκριμένο πρόγραμμα που θα επιτρέψει με πολύ σύγχρονα ραντάρ να καλύπτεται όλη η χώρα. Για αυτό το πρόγραμμα, αυτή τη στιγμή, η διοίκηση της ΥΠΑ τρέχει με ραγδαίους ρυθμούς.

Επιτρέψτε μου να μείνω λίγο στο προσωπικό. Στο προσωπικό έχει γίνει μια πολύ σημαντική παρέμβαση. Με το άρθρο 62 του νέου νόμου του ΑΣΕΠ, ο οποίος πέρασε το τελευταίο καλοκαίρι, έχει γίνει πρόβλεψη, ώστε να γίνεται επιλογή των ελεγκτών εναέριας κυκλοφορίας σε συνεργασία με το Eurocontrol και με βάση τις διαδικασίες και τις προδιαγραφές που ισχύουν γι’ αυτό. Αυτό προχωράει πολύ γρήγορα, ώστε στις αρχές της επόμενης χρονιάς θα μπορέσουμε να στελεχώσουμε την ΥΠΑ με το σύνολο του προσωπικού που προβλέπεται για τις οργανικές θέσεις και αφορά αριθμό επτακοσίων δεκαέξι ατόμων.

Τα λέω αυτά γιατί το να υποδεχθούμε αεροσκάφη από τη Βραζιλία προφανώς είναι κάτι το οποίο είναι απολύτως επιθυμητό. Πρόκειται για μεγάλα αεροσκάφη τα οποία θα πρέπει μετά από δωδεκάωρο ταξίδι, όπως είπατε, να μπορέσουν να προσγειωθούν με ασφάλεια και αντίστοιχα να απογειωθούν στη συνέχεια, είτε να απογειωθούν δικά μας μεταβαίνοντας στη Βραζιλία.

Η Βραζιλία είναι μια χώρα η οποία πραγματικά μας ενδιαφέρει. Είναι η μεγαλύτερη χώρα της Νότιας Αμερικής. Είναι μια χώρα όπου υπάρχει πλούτος ο οποίος προφανώς μας ενδιαφέρει να μπορέσει να έρθει και στην Ελλάδα. Είναι μια χώρα με την οποία θέλουμε διαρκείς συναλλαγές οι οποίες θα είναι και ασφαλείς.

Κυρίες και κύριοι, δυστυχώς, τις συζητήσεις για κορυφαία θέματα στο Κοινοβούλιο τις σκιάζουν τα Τέμπη. Αυτό είναι μια πραγματικότητα. Αυτό οφείλουμε να το αποδεχθούμε, κυρίως όμως, εφόσον δεν μπορούμε να το ανατρέψουμε, εκείνο στο οποίο θα έπρεπε να συμφωνήσουμε -αλλά ξέρω ότι δεν θα συμφωνήσουμε- είναι ότι τα Τέμπη είναι μια υπόθεση η οποία θα κριθεί στη δικαιοσύνη. Η παράταξή μας έχει πει ότι το αφήνουμε στη δικαιοσύνη να παίξει ελεύθερα το ρόλο της. Φυσικά, όσοι το αμφισβητούν αυτό οφείλουν να αποδείξουν όσα κατά καιρούς ισχυρίζονται για το αντίθετο. Γιατί είναι ξεκάθαρο πως ό,τι ακούγεται σε αυτή την Αίθουσα, πλέον, αποτελεί μόνο σύνθημα.

Ο μόνος άνθρωπος, που είπε για ποια συγκάλυψη μιλάει σήμερα ήταν η κ. Κωνσταντοπούλου. Τι είπε; Υπήρχαν παράνομα φορτία. Όλοι οι άλλοι χρησιμοποιείτε ένα σύνθημα, τη λέξη συγκάλυψη. Συγκάλυψη τίνος πράγματος; Πρέπει να ακολουθεί το αντικείμενο. Ποιο είναι αυτό; Πείτε μας ποιο συγκαλύπτεται.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Οι ευθύνες.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Όχι. Τις πολιτικές ευθύνες τις έχουμε αναλάβει. Και εάν υπάρχουν ποινικές ευθύνες, δεν υπάρχει καμία συγκάλυψη. Για τα γεγονότα μιλούμε. Ποιο γεγονός συγκαλύπτεται; Αυτό δεν έχει απαντηθεί ποτέ.

(Θόρυβος στην Αίθουσα)

**ΘΕΟΠΙΣΤΗ (ΠΕΤΗ) ΠΕΡΚΑ:** Το μπάζωμα, κύριε Υπουργέ.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, μη διακόπτετε, για να τελειώσει κάποια στιγμή.

**ΘΕΟΠΙΣΤΗ (ΠΕΤΗ) ΠΕΡΚΑ:** Στο ερώτημα που έθεσε απαντώ.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Προσέξτε την αντίφαση.Λέτε ότι το μπάζωμα ήταν το εργαλείο της συγκάλυψης και τώρα μας λέτε ότι συγκαλύπτουμε το εργαλείο της συγκάλυψης; Δηλαδή, ολισθαίνετε από το ένα σχήμα ανοησίας στο άλλο σχήμα ανοησίας! Δυστυχώς, με συγχωρείτε, αλλά έχετε παραβιάσει κάθε λογική.

**ΘΕΟΠΙΣΤΗ (ΠΕΤΗ) ΠΕΡΚΑ:** Εμείς θα πούμε…

**ΠΡΟΕΔΡΕΥΩΝ (Βασίλειος Βιλιάρδος):** Μη διακόπτετε. Αυτή είναι η άποψη του κυρίου Υπουργού.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Εσείς να λέτε αυτό που λέτε και δεν σας διέκοψε κανένας, κυρία Πέρκα, όταν μιλούσατε. Παρακαλώ πάρα πολύ. Εσείς θα λέτε αυτά που λέτε και εμείς θα λέμε ένα, το οποίο και επαναλαμβάνω, ότι επαφιέμεθα στην ελληνική δικαιοσύνη στην οποία έχουμε απόλυτη εμπιστοσύνη ότι…

**ΘΕΟΠΙΣΤΗ (ΠΕΤΗ) ΠΕΡΚΑ:** Η δικαιοσύνη χωρίς στοιχεία…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πέρκα, παρακαλώ!

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Έχουμε απόλυτη εμπιστοσύνη ότι θα αποδώσει τις ευθύνες εκεί που πρέπει να τις αποδώσει με τον τρόπο που θα τις αποδώσει.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας» και η ψήφισή τους θα γίνει χωριστά.

Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας»

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς, το σχέδιο νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 197α)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 15.13΄ λύεται η συνεδρίαση για αύριο, ημέρα Παρασκευή 16 Μαΐου 2025 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**